প্ৰস্ফুটিত সপোন-ৰূপম ঠাকুৰীয়া – ফটাঢোল\nপ্ৰস্ফুটিত সপোন-ৰূপম ঠাকুৰীয়া\n: ঐ ছোৱালী। তামোলৰ বটাটো লৈ আনচোন। মৰণা মাৰি থকাৰ পৰা কুসুমৰ ফালে চাই দিগন্তই ক’লে।\n: এই ব্ৰহ্মপুৱাই বাৰু কোনোবাই তামোল খাই নে?\n: তই অকমানিজনী হৈ ওলোটাই ক’বলৈ লাজ নালাগে? যা সাউতকে লৈ আহ বটাটো।\nওখোনেৰে মৰণাৰ ধানখিনি লৰাই থকাৰ পৰা দেউতাকে কুসুমক প্ৰায় ধমকিৰ সুৰতেই ক’লে।\nঘৰৰ ভিতৰলৈ সোমাই গ’ল কুসুম। তাই মনতে ভাবি গ’ল। তাই এতিয়া আৰু অকমানি ছোৱালী হৈ থকা নাই। দুবছৰ আগতেই পঞ্চম শ্ৰেণীত থাকোঁতেই তাই পুষ্পিতা হ’ল। তেতিয়াই দেখোন তাইক কলগছৰ তলত নোৱাই, পাটৰ কাপোৰ পিন্ধাই কপালত সেন্দুৰৰ ফোঁট আঁকি দিছিল মাহীয়েক, খুড়ীয়েকহঁতে। সকলোৱেচোন কৈছিল তেতিয়া যে তাই সিদিনাৰ পৰা ডাঙৰ হ’ল। তাই এতিয়া সপ্তমমান শ্ৰেণী পালে। দেউতাকে তাইক এতিয়াও সৰু ছোৱালী বুলিয়ে ভাবি থাকে।\nতামোলৰ বটাটো লৈ কুসুম পুনৰ দেউতাকহঁতৰ কাষ পালে। দিগন্তই বলধ দুটা ৰখাই কুসুমৰ দেউতাকৰ লগত পিৰালিত বহি ল’লে। কুসুমে বাঢ়নীটো লৈ মৰণাত আঁতৰি যোৱা ধানবোৰ সাৰিব ধৰিলে।\nদিগন্তই তামোল এখন মুখত ভৰাই কৈ গ’ল,\n: দদাইদেউ, আজি গধূলি আৰু ডাঙৰি পেলাব নালাগে। মই টাউনলৈ যাব লাগিব। আহোঁতে পলম হ’ব। সেয়ে গধূলি আহিব নোৱাৰিব পাৰোঁ।\n: হ’ব বাৰু দে। কাইলৈ ৰাতিপুৱাই মৰণা শেষ কৰিম আৰু। বাৰু তই কিয় যাৱ টাউনলৈ?\nকুসুমৰ দেউতাকে দিগন্তক সুধিলে।\n: এহ্ নক’ব আৰু। মানে এম.এত নামটো লগাম বুলি ভাবিছোঁ। ঘৰৰ খেতি-বাতি সকলোবিলাক চোৱা-চিতা কৰি তাতে আকৌ দেউতাৰ আলপৈচান ধৰি নিয়মিত ভাবে এম.এটো কৰিবলৈ সময় উলিয়াব নোৱাৰি। মাৰ ওপৰত কামৰ বৰ বোজাও দিবৰ মন নাই। সেয়ে ‘আইডল’ৰ ষ্টাদি চেণ্টাৰ এটাত নামটো লগাম বুলি ভাবিছোঁ।\nকুসুমে সাৰি থকাৰ পৰা মূৰ তুলি চালে। এই দিগন্তদাৰ পঢ়াৰ প্ৰতি ইমান ধাউতি! ঘৰৰ খেতি-বাতি অকলে চোৱা-চিতা কৰা, ৰুগীয়া দেউতাকক আলপৈচান ধৰা, মাকৰ কামত হাত ধৰা আদি সকলো কাম কৰাৰ পিছতো এই ল’ৰাজনে পঢ়িব খুজিছে। ইমান কামৰ মাজতো আকৌ সিহঁতৰ ঘৰত ইবিধ সিবিধ কৰি সহায়ো কৰি দিয়ে।\n: দিগন্ত, তই গধূলি গধূলি সময় অলপ উলিয়াই কুসুমৰ পঢ়াখিনি চাই দিব নোৱাৰ নে?\n: এ মই দেখোন সময়ে মিলাব নোৱাৰা হৈছোঁ দদাইদেউ৷ তাতে আকৌ আজিকালি কোৰ্চবিলাক যিহে টান হৈছে! তথাপি চাওঁ দিয়কচোন।\nকুসুমৰ দেউতাকৰ ফালে চাই ক’লে দিগন্তই।\n“এই দেউতাটোৰো কাম নাই আৰু। এই দাদাৰ নিচিনা মানুহজনক বাৰু মই ছাৰ বুলি ভাবিব পাৰিম নে? বুজিব পৰা হোৱাৰ দিন ধৰি ঘৰৰ পৰা পথাৰৰ কামলৈ এই দিগন্তদাই আমাক সহায় কৰি আহিছে। সিহঁতৰ ঘৰৰ বেয়া দিনবোৰত দেউতাই কৰা সহায়ৰ বাবে দিগন্তদা দেউতাৰ ওচৰত সদায় কৃতজ্ঞ। তাৰেই চিন স্বৰূপে তেওঁ আমাৰ ঘৰত যেতিয়াই দৰকাৰ হয় তেতিয়াই নিজৰ ল’ৰাৰ নিচিনাকৈ সহায় কৰি দিয়ে। দাদা ভণ্টিৰ সম্পৰ্কটো মই বাৰু ছাৰলৈ কেনেকে সলাব পাৰিব! দেউতাই আমাৰ স্কুলৰ অলকেশ ছাৰৰ তাতো দিব পাৰে টিউচন। অলপ পইচা বেছিকৈ যাব। সেইটোহে? পইচাৰ কাৰণে যে ইমান ভাবে নহয় দেউতাই!”\n: কুসুম ইয়ালৈ আহচোন। মোক গা ধুবলৈ কেৰাহীৰ পৰা এবাল্টি গৰম পানী দি যা বেগেতে।\nমাকৰ মাতষাৰত কুসুমৰ চিন্তাত যতি পৰিল।\n: শুন কুসুম। আজি মোৰ তৃতীয় দিন। মই যি দেখিলোঁ ইংলিছৰ বাদেও অংক আৰু বিজ্ঞানতো তোক মই সহায় কৰিব পাৰিম। কিন্তু তোক মই কেইটামান কথা কৈ থওঁ। প্ৰথমতে, তই এতিয়া সৰু ছোৱালী হৈ থকা নাই। আজিক বাদে কাইলৈ মেট্ৰিক পৰীক্ষা দিবি। গতিকে তই চঞ্চলামিবোৰ বাদ দিব লাগিব। মোক ছাৰ বুলি নামাতিলেও পঢ়াই থকা সময়খিনিত মোক ছাৰ বুলি ভাবিবি। দ্বিতীয়তে, মই কেতিয়াবা আহিম বুলিও আহিব নোৱাৰিব পাৰোঁ। মোৰ ঘৰৰ কণ্ডিছন তই জান। ইফালে মই নিজৰ কোৰ্চৰ কিতাপো পঢ়িব লাগে। নপঢ়াকৈ পৰীক্ষা দিব নোৱাৰোঁ। ফেইল কৰিব লাগিলে লাজ লাগিব। দদাইদেউৰ কথা এৰিব নোৱাৰিহে তোক মই পঢ়াবলৈ লৈছোঁ। তৃতীয়তে, দদাইদেউৱে মেট্ৰিকত তোৰ পৰা ভাল ৰিজাল্ট এটা আশা কৰে। গতিকে তই ভালকৈ পঢ়া শুনা কৰি ভাল ৰিজাল্ট এটা কৰি ভাল কলেজত পঢ়ি শুনি ভাল চাকৰি এটাৰে ভাঙৰ মানুহ হ’বলৈ পণ ল। পাছত ময়ো এদিন ক’ব পাৰিম, “এই ডাঙৰ মানুহজনীক এদিনাখন ময়ো পঢ়াইছিলোঁ।” বুজি পাইছ নে নাই কথাখিনি?\n: পাইছোঁ বুজি। কিন্তু কথাখিনি ইমান ভেকাহি মাৰি নক’লেও হয়।\nকুসুমৰ কথাত দিগন্তৰ হাঁহি উঠিল। হাঁহি হাঁহি দিগন্তই ক’লে,\n: আজিৰ কাৰণে হ’ব যা কুসুম। ময়ো আজি অলপ সোনকালে যাব লাগিব।\n: ঠিক আছে৷ কিন্তু এটা কথা কৈ থৈ দিওঁ। আপুনি পঢ়োৱাতকৈ লেকচাৰটো অলপ বেছিকৈ দিয়ে।\nএইবুলি ঠাট্টা সূচক হাঁহি এটা মাৰি কুসুম দিগন্তৰ ওচৰৰ পৰা নিজৰ কোঠালৈ দৌৰ দিলে।\n: দিগন্ত, এই পিনে আহ। অলপ বহহি। চাহ অলপ খাই যা। টিভিত বাতৰি চাই থকাৰ পৰা কুসুমৰ দেউতাকে মাতিলে দিগন্তক।\n: আজি নালাগে নেকি দদাইদেউ। মোৰ অলপ পলম হৈছে আজি।\n: আহ্ ঔ। বেছি পলম নহয় আহ।\nঅগত্যা দিগন্ত আহি দেউতাকৰ কাষত বহিলহি।\nমাকে কুসুমক মাতি পাকঘৰৰ পৰা ট্ৰেখনত তুলি থোৱা দুকাপ চাহ আৰু পিঠাৰ প্লেট দুখন টিভি ৰূমলৈ লৈ যাবলৈ ক’লে। চাহ দুকাপ দি ওভতি দৰ্জাৰ মুখ পাওঁতেই তাইৰ কাণত পৰিল৷\n: কুসুমে বস্তুবিলাক বুজি পাইনে? পাৰিবনে তাই?\n: দদাইদেউ, আপুনি এনেই টেনচন লৈ আছে। কুসুম ভাল ছোৱালী। তাই ভাল ৰিজাল্ট কৰিব এদিন। তাই নিজৰ দায়িত্ব বুজি পাইছে। তাই সৰু ছোৱালী হৈ থকা নাই এতিয়া।\nকথাখিনি তাইৰ অন্তৰত সোমাই গ’ল। তাই ভাল ছোৱালী, তাই ডাঙৰ হৈছে এতিয়া…কোনেও নোকোৱা কথাখিনি কৈছে দিগন্তদা ওৰফে তাইৰ ছাৰে। দিগন্তৰ প্ৰতি মৰম শ্ৰদ্ধা মিহলি এক বুজিব নোৱাৰা অনুভৱে তাইৰ অন্তৰত দোলা দি যায়।\nৰাতিপুৱা নটা বজাত কুসুমে বাছত উঠিবলৈ অহা সময়খিনিতে চাৰিআলিত কেইবাজনো ডেকাই জুম পাতে। এবাৰ ধুনীয়া মুখৰ ছোৱালীজনীয়ে কেৰাহীকৈ সিহঁতৰ ফালে চায়েই কিজানি। চকু আলিবাটত থাকিলেও ডেকাহঁতৰ চালচলনবোৰ কুসুমে ভালকৈয়ে দেখা পায়। তাই পিচে কাকো পাত্তা নিদিয়ে। কলেজত নবাগতা হ’লেও কুসুমৰ বৰ ডিমাণ্ড। ওখ পাখ সুগঢ়ী দেহৰ ধুনীয়া ছোৱালীজনী। শাওণৰ পথাৰত দেই পুৰি যোৱা ৰ’দক কেৰেপ নকৰি ভুই ৰুব পৰা ছোৱালীজনীয়ে আন সময়ত নিজক বেলেগে ধুনীয়া বুলি ক’ব পৰাকৈ সজাই তুলিবও শিকিছে। নবাগতা বুলি দুই এজনে অৱশ্যে এটা দুটা কথা সুধিছে তাইক। কোনেও কিন্তু জোকাবলৈ সাহস কৰা নাই। যি নহ’লেও নিজৰ ঠাইৰ কলেজ। তাইৰ ঘৰৰ পৰা খুব বেছি সাত কি:মি: মানহে হ’ব কলেজলৈ। লাহে লাহে কলেজত চা-চিনাকিবোৰ বাঢ়ি গ’ল তাইৰ। লগৰ কিছুমানৰ মাজত প্ৰেম হোৱাও দখিলে তাই। তাইলৈও আহিল বহুকেইটা ভাল পোৱাৰ প্ৰস্তাব। কিন্তু তাই বিচলিত নহয়। ভালকৈ পঢ়া শুনা কৰি ভাল শিক্ষয়িত্ৰী এজনী হোৱাৰ মন তাইৰ। মেট্ৰিকত মাক দেউতাকে বিচৰা ৰিজাল্ট এটা পালেও তাইৰ মতে যেন আৰু অলপ ওপৰ খাপৰ হ’ব লাগিছিল ৰিজাল্টটো। সেয়ে আগলৈ ভাল ৰিজাল্টৰ স্পৃহা এটাই সকলো সময়তে তাইক খুন্দিয়াই থাকে। এই স্পৃহাখিনি অন্তৰত নিগাজি কৰি দিব পৰা কাৰণে তাই দিগন্ত দাক সদায় সন্মান সহকাৰে হৃদয়ত ৰাখিব।\nকুসুমৰ ভায়েক সপ্তম মান শ্ৰেণী পালে। স্কুলৰ শিক্ষক এজনে ভায়েকক টিউচন কৰে। কুসুমেও মাজে মাজে চাই দিয়ে। কুসুমৰ দেউতাকে সমবায় বিভাগৰ চতুৰ্থ শ্ৰেণীৰ চাকৰিৰ পৰা অৱসৰ ল’লে। অবসৰৰ টকাৰে মাৰুতি কাৰ এখন ল’লে দেউতাকে। কুসুকৰ দাবী অনুসৰি স্কুটি এখন দিলে দেউতাকে কলেজলৈ অহা যোৱা কৰিবলৈ। দিগন্তৰ দেউতাক ঢুকায়। এম.এ. পাচ কৰাৰ পিছত গাঁঁৱৰ পৰা অকমান আঁতৰত নিজৰ মাটিত তাৰ লগৰ দুজনৰ স’তে এখন ব্যক্তিগত স্কুল খুলিবলৈ আগবাঢ়িছে দিগন্ত। মাকে অকলশৰীয়া হোৱাৰ পৰা তাক বিয়াখন পাতিবলৈ বৰকৈ কৈ আছে। স্কুলখন আৰম্ভ কৰাৰ পিছত সি বিয়া পাতিব বুলি কৈছে। মনৰ পচন্দৰ ছোৱালী বিচাৰি পোৱা নাই অৱশ্যে সি। সেয়ে মাককে ছোৱালী চাবলৈ কৈছে সি।\nসময়ৰ লগে লগে সকলোবিলাকৰ পৰিবৰ্তন হ’ল। পৰিবৰ্তন নহ’ল কেৱল দিগন্তই মৈয়াই দিয়া শাওণ মহীয়া পানী ভৰ্তি পথাৰত কুসুমহঁতে ভুই ৰুই যোৱা সময়বোৰ আৰু দিগন্তই মৰণা মৰা চোতালখনত সকলোৱে ব্যস্ত হৈ পৰা আঘোণমহীয়া নিয়ৰ সিক্ত ৰাতিপুৱাবোৰ।\n: ক’লৈ যায় দিগন্ত দা?\nখোজকাঢ়ি গৈ থকা দিগন্তৰ কাষতে স্কুটিখন ৰাখি দিলে কুসুমে।\n: অলপ টাউনৰ পৰা আহোঁ। কলেজ যাৱ নেকি?\n: উম। ব’লক মোৰ লগত স্কুটিত।\n: নাযাওঁ যা। তই গৈ থাক।\n: আহকহে, একো নহয়। আপুনি চলাওক৷ মই পিছফালে বহিম। এইবুলি স্কুটিখন ষ্টেণ্ড কৰি কুসুম স্কুটিৰ পৰা নামিল।\nঅগত্যা দিগন্ত স্কুটিত বহি ষ্টাৰ্ট কৰিলে। কুসুম পিছফালে বহিল।\n: পঢ়া শুনা কেনেকুৱা চলিছে কুসুম।\n: ঠিকেই আছে। কিন্তু বেছি আগলৈ যাব নোৱাৰিম চাগে মই। ডিগ্ৰী পাছ কৰাৰ পিছত এম.এ.টো মোৰ বাবে সপোন হৈয়ে থাকিব যেন পাইছোঁ।\n: কিয়? পঢ়িবি আকৌ।\n: দেউতাই গা বেয়া হোৱাৰ পৰা কেৱল মোৰ বিয়াৰ কথায়ে উলিয়ায় থাকে। তেওঁৰ কোনোবা ওপৰৱালা অফিচাৰৰ ইঞ্জিনিয়াৰ ল’ৰালৈ মোক বিয়া দিব খোজে। বিয়াৰ পিছত হেনো মই পঢ়ি থাকিব পাৰিম। মই কিন্তু এতিয়াই বিয়া হ’ব নোখোজোঁ। আকৌ ল’ৰাজনক ভালকৈ নজনাকৈ মই কাৰো লগত বিয়াত নবহোঁ, খাটাং।\n: দদাইদেৱে কৈছে মোক কথাটো। তেওঁৰ ভয় হৈছে ভগবানে নকৰক তেওঁৰ কিবা এটা হ’লে তোৰ বিয়াখন দেখা নাপাব। মই বুজাইছোঁ তেখেতক।\n: বাৰু মোৰ কথা বাদ দিয়ক। আপুনি কেতিয়া বিয়া পাতিব?\n: মই বুঢ়া হ’লোঁ আৰু। কোন ছোৱালী আহিব মোলৈ?\n: পয়ত্ৰিশ বছৰ বয়সতে আপুনি বুঢ়া হ’লনে? ময়ে চাই দিম দিয়ক এজনী ছোৱালী।\nসন্মুখত পৰা ছাগলী পোৱালিটো বচাবৰ কাৰণে জোৰকৈ ব্ৰেকদাল টানি দিলে দিগন্তই। মুহূৰ্ততে কুসুম দিগন্তৰ পিঠিত লিপিত খাই পৰিল। পিছ মুহূৰ্ততে কুসুমে নিজকে চম্ভালি ল’লে। চিনাকি গোন্ধ এটা কুসুমৰ নাকেৰে উজালে। দিগন্তই গাটো অলপ লৰাই বহিল। “কুসুম সঁচাকৈয়ে ডাঙৰ হ’ল” ধাৰণাটোৱে দিগন্তক অলপ আমনি দি গ’ল।\nৰাতি বিচনাত পৰাৰ পাছত দিগন্তই মাকে ভাতৰ পাতত কোৱা কথাষাৰ ভাবি থাকিল বহুত সময়। “বোপাই, বিয়াখন পাত সোনকালে। মোৰো গা বেয়া হৈ থাকে আজিকালি। তোৰ বিয়াখন চাব বিচাৰিছিলোঁ। কালি তোৰ জেঠায়ে এজনী ছোৱালীৰ খবৰ দিছিল। আমাৰ গাঁৱৰ একেবাৰে মূৰৰ ঘৰৰ মাষ্টৰৰ ছোৱালী এজনী আছে হেনো। কামে কাজে বৰ পাকৈত। বি.এ. পাছ কৰি ঘৰতে বহি আছে। তোৰ তাত দিবলৈ ইচ্ছাও কৰিছে। ঘৰো চলাব পাৰিব আৰু তোৰ স্কুলখনতো তোক সহায় কৰিব পাৰিব। তই কথাটো ভাবি চা।”\nসি মনতে ভাবিলে, বিয়াখন পাতিব লাগিব এইবাৰ। কিন্তু ছোৱালী? মাকে কোৱা জনী? নাই নাই৷ ছোৱালী চাবলৈ নাযায় সি। নিজে নজনাকৈ কাৰোবাৰ প্ৰেমত পৰি আছে নেকি বাৰু সি? নাই থকা নাই বা কাৰোবাৰ প্ৰতি কোনো দুৰ্বলতাও নাই তাৰ। কোনোবাই তাক ভাল পাওঁ বুলিও কৈ পোৱা নাই আজিলৈকে। তেন্তে চাব নোজোৱাকৈ কেনেকৈ ছোৱালী ঠিক কৰিব সি?\nঅসংগত চিন্তা কিছুমানে মনটো কিছু পৰিমাণে অশান্ত কৰি তোলে তাৰ।\n: চা কুসুম। তই আগতেও বহুকেইটা প্ৰপ’জেল ৰিফিউজ কৰিছ। এইবাৰ চা অংকুৰৰ প্ৰপ’জেল তই একচেপ্ত কৰ। বৰ ভাল ল’ৰা। মই ভালকৈ জানো তাক। আমাৰ ঘৰৰ কাষৰে। ঘৰখনো বৰ ধনী। তাৰ কথা বেলেগক সুধিলেও গম পাবি তই। আৰু সি পঢ়াই শুনাই কেনেকুৱা তই নিজেই জান, যিহেতু তোৰ মেজৰ মেট।\nজুৰিৰ কথাখিনি শেষ হোৱাৰ লগে লগে মনালিচাই মাত লগালে,\n: এইকেইদিনতে আমাৰ ক্লাছবোৰ শেষ হ’ব। তাৰ পিছত পৰীক্ষাৰ আগত তাক আৰু লগ নাপাৱ। তোৰ সিদ্ধান্তটো এইকেইদিনতে জনা তাক, বুইছ। মোক যদি অংকুৰে প্ৰপ’জ কৰিলে হয় মই চেকেণ্ডতে হাঁ ক’লোঁ হয়। ইম্মান হেনচু সি, চকুদুটা ইমান চেক্সী তাৰ। অ’ মাই গড, মই পাগল তাৰ কাৰণে।\nমাজ নিশা পঢ়া টেবুলত কলেজৰ কথাবোৰ মনলৈ আহিব ধৰিলে কুসুমৰ। হয়, আজি তাইৰ কাৰোবাক ভাল পাবলৈ মন গৈছে। কাৰোবাৰ মৰম পাবলৈ মন গৈছে। বহুকেইটা চেহেৰা তাইৰ চকুৰ আগত ভাঁহি আহিল। তাৰ মাজৰে কেইটামান তাইৰ ভাল লাগে, বহুত মৰম লাগে। কিন্তু ভালপোৱা? ওহোঁ। তাইৰ অন্তৰত কাৰোৰে প্ৰতি ভালপোৱা নাজাগে! কিয় এনেকুৱা হৈছে তাইৰ। কুসুমে চকীৰ পৰা উঠি গৈ তুলিৰ তলৰ পৰা পুৰণি আৰ্ট পেপাৰ এখন উলিয়াই আনিলে। এটি মলিয়ন ছবি। তাই যেতিয়াই ডাঙৰ হোৱা বুলি অনুভৱ কৰিছিল ঠিক তেতিয়াই হৃদয়ত অংকিত হোৱা কোনো সপোন কোঁৱৰ তাইৰ আঙুলিৰ ফাঁকেৰ থিতাপি লৈছিল এই আৰ্ট পেপাৰ খনত!\nছবিখনৰ ওপৰেৰে হাতখন ঘহাই ধূলিখিনি আঁতৰাই দিলে তাই। কিছুসময় নিৰীক্ষণ কৰিলে ছবিখন। অপৈণত মনৰ অপূৰঠ হাতৰ চানেকী…….।\nপেঞ্চিলদাল তুলি ল’লে কুসুমে। বুকুলৈ অঁকা ছবিখন কলাফুললৈকে আঁকিলে এইবাৰ। দুটি আটিল কলাফুল। পোন্ধমৰা চুৰিয়াখন পিন্ধাই দিলে কঁকালত। সামান্য নোমাল উদং বুকু। নাকৰ তলত ঘন আৰু ডাঠ গোফৰ তৰপ এটা। কিঞ্চিত মঙহাল গাল আৰু কপালত বয়সৰ কেইটামান আঁচোৰ। উজ্জ্বল এহালি চকু। মূৰত চুটিকৈ কটা পাতল চুলি…..মুহূৰ্তৰ বাবে স্তব্ধ হৈ গ’ল কুসুম। পেঞ্চিলদাল সৰি পৰিল হাতৰ পৰা। ভীষণ ভাবে জিকাৰ খাই উঠিল তাইৰ দেহ মন৷ ই কি? ইয়েই জানো সত্য? এইজনেইচোন তাইৰ মনৰ মানুহজন৷ কিয় তাইৰ অন্তৰে আজিলৈকে তাইৰ মনটোক অন্ধকাৰত ৰাখিছিল? কিয় জানিব দিয়া নাছিল যে হৃদয়ত অজানিতে লুকুৱাই ৰখা এইজনেই তাইৰ সপোন কোঁৱৰ? চিপ চিপ বৰষুণৰ টোপালবোৰে ঘৰৰ মূধচত শুই পৰা নিশাটোক যেন জগাবলৈ প্ৰয়াস কৰিছে তেতিয়া।\nপোন প্ৰথম বাৰৰ বাবে দিগন্তহঁতে লগ হৈ গাঁৱত বহাগী বিদায় পাতিছে। দিগন্ত কমিটিৰ সভাপতি আৰু কুসুমৰ ভায়েক সম্পাদক। কুসুমহঁতৰ ঘৰৰ প্ৰায় সন্মুখতে থকা আহঁত জোপাৰ তলতেই বিহুৰ মঞ্চ। কুসুম আৰু মাকে চোতালৰ পৰাই উপভোগ কৰিব বিহুৰ অনুস্থান।\nবৰ ডাঙৰ শিল্পী নাই যদিও মানুহক আমোদ দিব পৰা শিল্পীয়ে আহিছে অনুস্থানলৈ। স্থানীয় আৰু আমন্ত্ৰিত শিল্পীৰ লগতে ঢুলীয়াৰ ঢোলৰ চেওত কঁকাল ভাঙি নচা নাচনীৰ বিহুনাচত আপোন পাহৰা হৈ পৰিল গাঁওবাসী। নিশা আঢ়ৈটা বজালৈ চলিল বহাগী বিদায়ৰ অনুস্থান।\nকুসুমহঁতৰ ঘৰত থোৱা বাইকখন নিবলৈ আহোঁতে কুসুমৰ মাকে দিগন্তক ৰাতিটোৰ বাকীখিনি সময় সিহঁতৰ ঘৰতে শুবলৈ ক’লে। কুসুমৰ ভায়েকেও কথাটোত জোৰ দিলে, “এই ৰাতিখন আৰু যাব নালাগে। পোহৰ হ’বলৈ বেছি সময় নাই। এইখিনি সময় ইয়াতেই পৰি থাকক” বুলি। ওচৰৰ খুড়াকজনক দিগন্তই সিহঁতৰ ঘৰত থাকিবলৈ কৈ আহিছে। মাক নোহোৱা হোৱাৰ পৰা প্ৰয়োজনত সি ঘৰৰ পৰা বাহিৰত ৰাতি কটালেও বৰ বেছি অসুবিধা নহয়। সন্মুখৰ ৰূমটোৰ বিছনাখন পৰিপাটিকৈ পাৰি দিছে কুসুমে। দিগন্ত শুব তাত।\nবিছনাত বহুবাৰ ইকাটি সিকাটি কৰি থাকিও কুসুমৰ টোপনি অহা নাই। কিবা ভাবি কুসুম বিছনাৰ পৰা উঠিল। কোঠাৰ দুৱাৰ খুলি ওলাই আহিল তাই। মাক আৰু ভায়েকৰ কোঠাৰ কাষেৰে লাহে লাহে তাই আগবাঢ়িল সন্মুখৰ কোঠাটোলৈ। দুৱাৰখনৰ কাষত খন্তেক ৰ’ল । লাহেকৈ দুৱাৰ খুলি সোমাই গ’ল তাই ভিতৰলৈ। দিনটোৰ কৰ্মব্যস্ততাৰ অন্তত টোপনিৰ কোলাত লালকাল দিগন্ত। খিৰিকীৰ পৰ্দাৰ ফাঁকেৰ জোনটো সোমাই আহিছে দিগন্তক শেষ ৰাতিৰ আলিংগন দিবলৈ। কুসুমে সন্তৰ্পণে গৈ বিচনাৰ সোঁঁ-মাজত বহি পৰিল। দিগন্তক ওচৰৰ পৰা চাই ল’লে এবাৰ। কৰ্মঠ দুবাহু। সুবিশাল বুকু। সু-উজ্জ্বল মুখমণ্ডল। চুটি কৈ পিন্ধা চুৰিয়াখনত ঢাক নোখোৱা দুটি নিপোটল কলাফুল।\nদিগন্তৰ বাওঁহাতখন কুসুমে নিজৰ দুইহাতৰ মাজত লৈ লাহেকৈ ওঁঠত স্পৰ্শ কৰালে। বুকুখনত হাতখন ফুৰাওঁতেই দিগন্ত সাৰ পাই গ’ল।\n: কি…কি কৰিছ তই কুসুম?\n: কুসুম তই এই ৰাতি কিয় এনেকৈ মোৰ ওচৰলৈ আহিছ?\n: মই সদায়ৰ বাবে আপোনাৰ হ’ব খোজো দিগন্তদা!\nএইবাৰ দিগন্ত নিৰুত্তৰ হৈ ৰ’ল। সি যেন অনুভৱ কৰিলে এক বিজুলীৰ সোঁত তাৰ সৰ্ব শৰীৰত প্ৰবাহিত হৈ গ’ল।\n: জীৱনৰ প্ৰতিটো খোজত মই আপোনাৰ ছায়া হৈ থাকিব বিচাৰোঁ।\n: কিন্তু …কিন্তু তইযে মোতকৈ বয়সত বহুত সৰু?\n: মোৰ বয়সে মোৰ মনটো সৰু কৰিব পৰা নাই দিগন্ত দা। মই আপোনাক ভাল পাওঁ।\n: ৰ…..ৰ…ৰ…কুসুম। তই এনেকে……\n: হয়, মই আপোনাক ভাল পাওঁ। আপোনাৰ সংগী হৈ ৰ’ব বিচাৰোঁ সদায়। বয়সৰ দোহাই দি মোক প্ৰত্যাখ্যান কৰিব নোৱাৰে আপুনি!\nদিগন্তই এপলক দৃষ্টিৰে কিছু সময় চাই থাকিল কুসুমলৈ। পূৰ্ণিমাৰ জোন যেন মুখখনত প্ৰেমৰ জোৱাৰ উঠিছে। এই জোৱাৰত যেন নিমিষতে বিলীন হৈ যাব দিগন্তৰ দেহ মন…। দিগন্তই বিছনাত উঠি বহিল। কুসুমৰ দুহাতত দুটা চুমা আঁকি দিলে। দুহাতেৰে কান্ধত ধৰি লাহেকৈ কুসুমক নিজৰ বুকুৰ মাজত সুমুৱাই ল’ব খুজিলে। কুসুমে লাহেকৈ বাধা দি ক’লে,\n: পৰহিলৈ দেউতাৰ বছৰেকীয়া তিথি। ৰাতি পুৱাবলৈ বেছি সময় নাই। বহুত কাম আছে৷\nদিগন্তই কুসুমৰ কান্ধৰ পৰা লাহেকৈ হাত দুখন আঁতৰাই আনিলে। বিছনাৰ পৰা উঠি কুসুম দুৱাৰৰ পিনে খোজ ল’লে। দিগন্তই মাথো চাই ৰ’ল কুসুমলৈ….\nলাজ লাজ কৈ খিৰিকী মুখত জোনটো যেন সাক্ষী হৈ ৰ’ল কুসুম আৰু দিগন্তৰ বহু যুগৰ হেঁপাহৰ পুৱতি নিশাৰ এই মিলনৰ।\n« নিচা – ধূৰ্জ্জটি কাকতি\nমানিপ্লেণ্ট (মূল হিন্দী: সুধীৰ ঔখদে) – ভাৱানুবাদ: ধ্ৰুৱ »\nবৰ মৰম লগা প্ৰেমকাহিনী৷ ভাল লাগিল পঢ়ি৷


অমৃতা (ৰঞ্জন জ্যোতি বৰ্মন) - সাহিত্য ডট অৰ্গ\nঅমৃতা (ৰঞ্জন জ্যোতি বৰ্মন)\nঅমৃতাক লগ পোৱাটো বিপুলৰ বাবে যিমান আচৰিত কথা আছিল, তাতকৈ বেছি আচৰিত আছিল তাইৰ কথাখিনিয়ে তাৰ মনত জগোৱা অনুভূতিখিনি। ভাল-বেয়া, সুখ-দুখ এই আটাইবোৰৰ এটা মিশ্ৰিত অনুভূতি।\nবিপুলে অমৃতাৰ সৈতে একেখন কলেজত পঢ়িছিল। কলেজত বন্ধুবোৰৰ ভিতৰত সি তাইৰ অন্তৰংগ আছিল, কিন্তু তাৰ বাবে অমৃতা এজনী বান্ধৱীতকৈ বহুত কিবা-কিবি বেছি আছিল। দিঠকে-শয়নে তাইক লৈ সি কিমান কি সপোন দেখিছিল সেইবোৰ ভবাটোও এতিয়া তাৰ সপোনৰ নিচিনাই লাগে। কথাবোৰ খুলি কোৱা নহ’ল। সি ভাবিছিল যদি তাৰ প্ৰেম সঁচা হয় তাই নিজেই এদিন সহাঁৰি জনাব। কিন্তু অব্যক্ত প্ৰেম মিছা প্ৰমাণিত কৰি সি তাইৰ পৰা কোনোদিনে একো সহাঁৰি নাপালে।\nতাৰ বন্ধু নিৰেনে তাক কৈছিল- “প্ৰেমত হৃদয়ৰ গ্ৰুপ মিলাটো জৰুৰী ভাই, বেড্-লাক, তোৰ গ্ৰুপ নিমিলিল।”\nহঠাৎ এদিন সি আৱিষ্কাৰ কৰিলে অমৃতাৰ হৃদয়ৰ গ্ৰুপ মিলিবলৈ ধৰিছে অনিৰ্বাণৰ লগত। নিৰ্বাক বিপুলৰ চকুৰ আগৰেই অনিৰ্বাণে অমৃতাক নিজৰ কৰি লৈ ললে।\nঅমৃতা আছিল ধীৰ-স্থিৰ, নম্ৰ। তাৰ সম্পূৰ্ণ ওলোটা আছিল অনিৰ্বাণ। চুম্বকৰ বিপৰীত মেৰুৰ আকৰ্ষণৰ দৰে সিহঁতৰ প্ৰেমটো কিজানি বৈপৰীত্যই টনাটনি কৰিছিল।\nলতাই গছত মেৰাই বগাই যোৱাৰ দৰে অমৃতাই অনিৰ্বাণৰ জীৱনত সাৱট মাৰি পকাই ধৰিছিল….এটা এটা কৈ তাৰ কু-অভ্যাসবোৰ অনায়াসে তাই আঁতৰাই পেলাইছিল।\nপঢ়া-শুনা সমাপ্ত কৰি বিপুলে গাঁৱৰ ঘৰলৈ ঘুৰি আহিল। অমৃতাক চকুৰ আগত নেদেখি সি একপ্ৰকাৰ শান্তিয়েই পালে। তথাপি পাহৰিব পৰা নাছিল সি তাইক। ৰাতি বিচনাত শুই শুই সি ভাবে- কেলেই নুবুজিলে তাই মোৰ প্ৰাণৰ ভাষা? কিয় তাই মোক এৰি থৈ গুছি গ’ল? ইমান নিষ্ঠুৰ নে তাই? নাই নাই- প্ৰেম তেনেকুৱাই- কৰা নাযায়, হৈ যায়। অমৃতাৰো হৈ গ’ল- অনিৰ্বাণৰ লগত। মইহে তাইক ভাল পাইছিলোঁ, তাইতো পোৱা নাছিল। তাইৰ কি দোষ? তাই সুখী হওক। তই সুখী হ’ অমৃতা…।\nমৌন প্ৰেমৰ মৌন অভিমানে তাৰ বুকুখন গধুৰ কৰি তুলিছিল।\nঅমৃতাক লগ পোৱাটো অলপ নাটকীয় আছিল। তাৰ অভ্যাসৰ চিৰন্তন সংগী বাম এটা কিনি ফাৰ্মাছিৰ পৰা ওলাই আহিব লওঁতেই সন্মুখত দেখিলে তাইক।\nতাৰ হাতলৈ চাই তাই ক’লে-“পুৰণি অভ্যাস এৰিব পৰা নাই?”\nঅমৃতাৰ স্বাস্থ্যৰ অৱনতি ঘটিছিল। তাইৰ ক’লা পৰি যোৱা চকুযুৰিলৈ চাই বিপুলে ক’লে-“পুৰণি হ’লেই অভ্যাস এৰিব পাৰি নে? কাৰ অসুখ? তোৰ?”\n-“কিছুমান অসুখৰ দৰৱ নাথাকে অ’।” ম্লান হাঁহিৰে তাই ক’লে।\nফাৰ্মাছিৰ ল’ৰাজনে কলে-“বাইদেউ, কাগজ আনিছে? নুসুধাকৈ কেনেকৈ জানিলে ঔষধ আছে নে নাই? চাওঁ কাগজখন দিয়ক…. দাদা, সেইপিনে এশ বিশ টকা।”\nফাৰ্মাছিৰ বাহিৰত দুই-এটা কথা পাতোঁতে সি গম পাই গ’ল তাইৰ মনৰ অস্থিৰ অৱস্থা। মূৰত এজাক ধুমুহা লৈ তাই জীৱন-মৃত্যুৰ দুৱাৰদলিত ৰৈ আছে। প্ৰচণ্ড ধুমুহা এচাটিয়ে তাইৰ জীৱনটো কোবাই বিধ্বস্ত কৰি পেলাইছে।\nবিপুলে সুধিছিল-“এইবোৰতো কেতিয়াবাই এৰিছিল সি, তয়েইতো বাদ দিয়াইছিলি?”\nতাই কৈছিল- “সব নাটক। বুৰ্বক আছিলোঁ মই, বুজি নাপালোঁ, যেতিয়া পালোঁ তেতিয়া বহু পলম হৈ গ’ল।”\n-“মদ-পানী বাৰু সকলোৱে খায়। কিন্তু এই যে জুৱা খেলা, খাই-বৈ ৰাতি ঘৰত গণ্ডগোল, মাৰপিত কৰা আদি, এইবোৰ কি প্ৰায়েই হয়?”\nকওঁ-নকওঁ কৈ তাই ক’লে- “যোৱা দুবছৰত খুউব কম দিন আছে যিদিনাখন মই গালি বা মাৰ খোৱা নাই তাৰ।”\nবিপুলৰ শুনি আচৰিত লাগিছিল। “যাঃ, সি যে এনে কৰিব পাৰে বুলি মোৰ বিশ্বাসেই নাই হোৱা।”\nতাইৰ চকুযুৰি চলচলীয়া হৈছিল। তলৰ দাঁতপাৰিলৈ দেখুৱাই কঁপি উঠা মাতেৰে তাই কৈছিল- “এয়া চিন চা। সামান্য কথা এটাত অনিৰ্বাণে এদিন গোৰ মাৰি দিছিল। জোতাৰ লাথত দাঁত এটা ভাঙি ওলাই আহিছিল।”\nবিপুলৰ কথা এটা মনত পৰিল। তেতিয়া তাহাঁতৰ প্ৰেমৰ গজালি ফুটিবলৈ আৰম্ভ কৰিছিল মাত্ৰ। অমৃতাই দুৰ্ঘোৰ আপত্তি কৰি তাক কৈছে -“চবে যে কিয় ইমান লাগিছে মোৰ পিছত, বুজিব পৰা নাই। ঘৰত, বাহিৰত সকলোৰে একেই কথা। আৰে, অনিৰ্বাণক মই চিনিছোঁ, মই বুজিছোঁতো। অইনৰ দৰকাৰ নাই নহয় ইমান জানিবলৈ। কচোন হয় নে নহয়?”\n– তাৰ সৈতে সম্পৰ্ক এৰি পেলা অমৃতা, তোৰ বাবে সি উপযুক্ত নহয়।\nতেনেকৈ ক’বলৈ ইচ্ছা গৈছিল তাৰ, কিন্তু নোৱাৰিলে। তাইলৈ থকা গুপুত অভিলাষে এই অপ্ৰিয় সত্যটো ক’বলৈ তাক নিষেধাজ্ঞা জাৰি কৰি দিলে। তাৰ ভয় হৈছিল, তাৰ নিৰুৎসাহ মন্তব্যৰ আঁৰত যদি নিজৰ ভালপোৱাৰ অভীপ্সা সিদ্ধিয়ে কাৰণ বুলি তাই সন্দেহ কৰি লয়?\n-“উফ্ ৰাম! বামবোৰ মূৰে-কপালে লেটিয়াই লৈ কিনো ভাবি থাক অ’?” বিৰক্তিৰে তাই তাৰ হাতৰ পৰা বামটো থাপ মাৰি কাঢ়ি নিলে।\nবামবোৰ কপালত ঘঁহি ঘঁহি সি কৈছিল- “ভালপোৱা, মৰম এইবোৰ নিজৰ মনৰ কথা, যিয়ে যেনেকৈ সুখী হয়।”\nএই অমৃতাই দুনীয়াখনৰ লগত মত-বিৰোধ কৰি প্ৰেম-বিবাহ কৰিছিল।\nঅমৃতাৰ লগত তাৰ যোগাযোগ হৈ থাকিল। তাই ফোন কৰে। অনিৰ্বাণৰ কাণ্ড-কাৰখানাবোৰ কৈ যায়, সি শুনে। সি আচৰিত হয় চূড়ান্ত শাৰীৰিক-মানসিক নিৰ্যাতন সহ্য কৰি কেনেকৈ তাই বাচি আছে। নিজৰ অজ্ঞাতে বিশ্লেষণ কৰিব ধৰে সি- মোৰ লগত থাকিলে অভাৱ হলেও কিজানি ইমান দুখী নহ’লহেতেন তাই! …ধেত্, কিবোৰ যে ভাবে সি, এনেবোৰ কথাৰ আৰু কিবা অৰ্থ আছেনে? এতিয়া ভবা উচিত কেনেকৈ তাইৰ ভাল হয়, কেনেকৈ কিবা সহায় কৰিব পাৰি- তাকেই। কিন্তু কি কৰিব পাৰে সি? কেনেকৈ সহায় কৰিব পাৰে তাইক? এগাল প্ৰশ্নই তাক আগুৰি ধৰে।\nকেতিয়াবা খং উঠি সি কয়- “এনেকৈয়ে শাস্তি খাই মৰিবি তই।”\nঅমৃতাই কয়- “মই মৰিলেও কথা নাই বিপুল, কিন্তু মোৰ ছোৱালীজনীৰ কি হ’ব? মাকজনী নাথাকিলে তাই বাচি থাকিবনে? সি মাৰি পেলাব। সি কাকো মৰম নকৰে, কাকো ভাল নাপায়। সি নিৰ্দয়, পাষাণ।”\n-“অনিৰ্বাণে বিবাহ-বিচ্ছেদ হোৱা কি নিবিচাৰে?”\n-“নিবিচাৰিব নে? বিচ্ছেদ হ’লেই সি ৰক্ষা পৰে। প্ৰায়ে মোক ঘৰৰ পৰা ওলাই যাবলৈ কয়। ডাইভোৰ্চ হ’লে বোলে সি ভাল ছোৱালী এজনী বিয়া কৰি আনিব পাৰে- সেইবোৰ। কেতিয়া কি কয় একো লাগ-বান্ধ নাই, প্ৰতিটো কথাত জঘন্য গালি, জঘন্য ব্যৱহাৰ।”\n-“তহঁতৰতো লাভ-মেৰেজ আছিল। এনে ঘটনাৰ আঁৰত কিবাটো কাৰণ আছে। তই নিজেই সৰু হৈ মৰমেৰে তাক মাতবোল কৰচোন। সি ভালপোৱা কামবোৰ কৰ, ভালপোৱা বস্তু ৰান্ধি দে তাক। তইতো ভালকৈয়ে চিনি পাৱ তাক, প্ৰেম কৰিয়েতো বিয়া হৈছিলি।”\nবিপুলৰ তীৰ্যক কথাত আহত হৈ তাইৰ মুখখন কৰুণ হৈ পৰে। তাই কয়- “তাক মই চিনি নাপাওঁ বিপুল, পোৱা বুলি ভাবিছিলোঁ, ভুল কৰিছিলোঁ। বিয়াৰ আগৰ অনিৰ্বাণ আৰু এতিয়াৰ, দিন ৰাতিৰ পাৰ্থক্য। আগৰ সেই দিনবোৰলৈ মনত পৰিলে কোনোবা জনমৰ কথা যেন লাগে সেইবোৰ, সেইয়া যেন আমি নাছিলোঁৱেই। মই নোৱাৰো বিপুল, কেতিয়াবা শুনিবলৈ পাবি অমৃতা মৰি থাকিল।”\nনিৰ্লিপ্ত শীতল সুৰত কোৱা কথা শুনি তাৰ গা-মন শিয়ঁৰি উঠে। ভয় হয় যদি নকৰিবলগীয়া কাম কৰি পেলায় তাই।\nঘৰৰ মানুহৰ অসন্মতিত বিয়া হোৱা অমৃতাৰ ঘৰৰ লগত অহা-যোৱা বন্ধ হৈ পৰিছিল। বিয়াৰ আগতেই তাইৰ মাক নাছিল, দেউতাকো দুবছৰ আগত ঢুকাল। যি দুটা ককায়েক আছে, সিহঁতেও তাইৰ দুৰ্দশাৰ কথাবোৰ শুনি আতঁৰি থাকিবলৈ ধৰিলে। চতুৰ ককায়েকহঁতৰ অংক শুদ্ধ আছিল, জানি-বুজি ভনীয়েকৰ বোজা ব’ব লগাৰ ভয়ত আগে ভাগেই এৰা দিছিল।\nঅলেখ নিৰ্যাতন ভুগিয়ো অমৃতা জীয়াই থাকিল। মুক্তি বিচাৰি তাই একো কৰিব নোৱাৰিলে। নোৱাৰাৰ কাৰণ কম নাছিল। বিবাহ বিচ্ছেদ কৰি কণমানিজনীৰ লগত তাই কৰিব কি, থাকিব ক’ত, খাব কি? তাতে অনিৰ্বাণ যি দানৱ প্ৰকৃতিৰ, যদি সি তাইৰ, ছোৱালীজনীৰ কিবা অন্যায় কৰে! তাইৰ আশংকা অহেতুক নাছিল। বৰং যুক্তিসন্মতই আছিল।\nঅমৃতাক আশ্ৰয় দিবলৈ বিপুলৰ যে সাহসৰ অভাৱ হৈছিল এনে নহয়। অৱশ্যেই সীমাবদ্ধতা আছিল। তাৰ স্থায়ী সংস্থাপন হোৱা নাছিল। গাঁৱৰ ল’ৰা-ছোৱালীবোৰক টিউচন কৰি যেনেতেনে সি চলিছিল। তাইৰ প্ৰতি থকা মৰম-ভালপোৱাবোৰ যদিও একেই আছিল, সিহঁতৰ ঘৰুৱা কথাত সোমাবলৈ সি বিব্ৰতবোধ কৰিছিল। সি বিচাৰিছিল তাইৰ সংসাৰখন বাচক। তাইলৈ থকা গোপন দুৰ্বলতাৰ বাবে সদায় এটা সংকোচবোধ আছিল। ইপিনে হৃদয়ৰ একোণত থকা অনুৰাগৰ বাবে সি তাইক এৰিবও পৰা নাছিল। বিবাহ-বিচ্ছেদৰ নিচিনা চৰম পদক্ষেপটো ল’বলৈ কবলৈ ওলায়ো বহুদিন সি ৰৈ গৈছিল। কথাবোৰ ভাবি-চিন্তি সি ওৰ পোৱা নাছিল।\nপিছৰ দিনবোৰৰ কাহিনী একেই আছিল। মাৰ-ধৰ, অবাইচ গালি-শপনি, ৰাতি মাতাল হৈ কৰা উৎপাত…তাইৰ জীৱনত এইবোৰ প্ৰাত্যহিক ঘটনা হৈ পৰিছিল।\nনিজৰ সংস্থাপন নাথাকিলেও বিপুলে তাইক উপদেশ দি কয়- “সৰুকৈ হলেও ক’ৰবাত তই সোমাই ল। সংস্থাপিত হোৱাটো তোৰ দৰকাৰ।”\nসম্পৰ্কীয় মানুহ এজনৰ চিকিৎসাৰ বাবে বিপুল কিছুদিনলৈ চেন্নাইলৈ যাবলগীয়া হ’ল। তাইক ফোন কৰিলে সি। “দিনবোৰ একেদৰে নাযায়, তই চিন্তা নকৰিবি। সি নিজৰ ভুল বুজিব। এদিন সি আকৌ ভাল হ’ব।”\n-“ভাল হ’ব বুলি এই আশাতে ইমান বছৰ পাৰ কৰিলোঁ। ভাল হওক চাৰি দিনক দিনে মদগৰ্বীতা বাঢ়িহে গ’ল। অলপতে মোৰ গলৰ চেইনডাল টানি চিঙি লৈ গ’ল। জুৱাত হাৰিলে তাৰ অত্যাচাৰ বাঢ়ি যায়। যোৱাৰাতি ৰুমৰ পৰা চোঁচৰাই বাহিৰত উলিয়াই দি দৰ্জাৰ হুক লগাই শুই থাকিল। গোটেই ৰাতি মই বাৰাণ্ডাত।”\nকৈ তাই হুকহুকাই কান্দিব ধৰিলে। কান্দি কান্দিয়ে ক’লে-“কিবা এটা কৰ বিপুল, এনেকৈ মই বাচি নাথাকিম। মই মুক্তি বিচাৰোঁ বিপুল, মোক লৈ যা ইয়াৰ পৰা।”\nচেন্নাইত সন্ধিয়া সাগৰৰ পাৰত ঘূৰি ফুৰি অশান্ত সাগৰৰ ঢৌবোৰ চাই বিপুলৰ অমৃতাৰ কথাবোৰ মনলৈ আহি থাকিল। অস্তপথৰ বেলিটোলৈ চাই বিপুলে সিদ্ধান্ত ললে- সি তাইক আশ্ৰয় দিব, তাৰ দুবাহুৰ শক্তিৰে সি তাইক ৰক্ষা কৰিব। দৰকাৰ হ’লে সমাজৰ নিয়ম মানি সি তাইক জীৱন-সংগী কৰিব। তাইৰ লগতে তাইৰ ছোৱালীজনীকো সি আপোন কৰি ল’ব।\nমোবাইলটো উলিয়াই মেচেজ এটা টাইপ কৰিব ধৰিলে সি- ‘অমৃতা তোক মই…’\n-নাহ, লিখিব নোৱাৰি মেচেজত এইবোৰ, কিছুদিন আৰু অপেক্ষা কৰোঁ।\nচেন্নাইৰ পৰা ফোন কৰি সি ক’লে-“কিছুদিন মাত্ৰ অপেক্ষা কৰ অমৃতা, উকীলৰ লগত কথা পাতি লওঁ।”\nঘূৰি আহি ঘৰ পায়েই সি তাৰ চিনাকি উকীল এজনক ফোন কৰিলে। উজীলজনে তেওঁৰ চেম্বাৰলৈ মাতি পঠিয়ালে তাক। অলপ পিছতে সি উকীলক লগ কৰিবলৈ ওলাই যাব। অমৃতালৈ ফোন কৰিব বুলি ভাবোঁতেই তাইৰ পৰা ফোন আহিল।\nসি কলে-“মই আজি আহি পালোঁ, তোক ফোন কৰিব ওলাইছিলোঁৱেই।”\n-“এটা কথা কওঁ।” অমৃতাৰ মাতটো চেপা, অলপ যেন কঁপিছে।\nকি বা হ’ল-সব ঠিকে আছেতো! আশংকাত তাৰ বুকুখন ঢিপঢিপাই উঠিল।\nঅলপ পৰ ৰৈ লাহেকৈ তাই ক’লে-“মই মা হ’ব ওলাইছোঁ।”\nবিপুলে যেন একো নুশুনিলে।\nতাই কৈ গ’ল- “কথাটো শুনাৰ পিছত অনিৰ্বাণৰ পৰিবৰ্তন হৈছে বিপুল। মদ খোৱা কমিছে, মাত-বোলো ভালকৈ কৰিছে। নতুন সন্তানৰ ভাগ্যই কিজানি তাৰ বেয়া অভ্যাসবোৰ নাইকিয়া কৰিব ধৰিছে। আগতে সি কিমান ভাল পাইছিল মোক। সঁচাকৈ কৈছোঁ বহুত দিনৰ পিছত মোৰ ভাল লাগিছে বিপুল। এনে অনুভৱ হৈছে অনিৰ্বাণ পুনৰ সঠিক পথলৈ ঘুৰি আহিব ধৰিছে। চাবি, সি আকৌ ভাল হ’ব, আকৌ আগৰ দৰে হ’ব। আটাইতকৈ ডাঙৰ কথা কি জান, সি মোক তাৰ ব্যৱহাৰৰ বাবে ক্ষমা বিচাৰিছে। তাক মই ভাল পাওঁ বিপুল, বৰ ভাল পাওঁ। তাকেই এইকেইদিন ভগৱানৰ ওচৰত প্ৰাৰ্থনা কৰি আছোঁ- সি ভাল হওক। কচোন, কি ক’ব খুজিছিলি তই?”\n-“নাই, এনেই। বহুদিন কথা পতা নাছিলোঁ যে। থৈছোঁ বাৰু দে।”\nমাতটো স্বাভাৱিকভাৱে উলিয়াবলৈ চেষ্টা কৰিও তাৰ নিজৰ কাণতে অস্বাভাৱিক হৈ বাজিল, তাই কিবা কোৱাৰ আগতে সি ফোনটো কাটি দিলে।\nআকাশলৈ চালে সি।\nভাদমাহৰ আকাশ ক’লা হৈ ওন্দোলি আছে, ডাঙৰ বৰষুণ এজাক আহোঁ আহোঁ কৰিছে। তাৰ মাজতো বহু দূৰৈত, উত্তৰ-পশ্চিম গগনত ক’লা মেঘমালাৰ মাজেৰে চকু চাঁত মাৰি ওলাই অহা ৰ’দ এচাটিয়ে বিসদৃশ আৰু দৃষ্টিকটুভাৱে ছলনাৰ হাঁহি মাৰিছে।\nবাহিৰলৈ ওলাই যোৱা কথা আছিল। এতিয়া আৰু নালাগে। আহক ৰ’দ, বৰষুণ বা ধুমুহা, তাৰ কি আহে-যায়?\nকিবা এটা খালী খালী যেন লাগিল। টেবুলৰ ওপৰত থোৱা বেগটোত তাৰ চকু পৰিল- চেন্নাইৰ পৰা কাঞ্চিপুৰম শাড়ী এখন কিনি আনিছিল সি।\nমূৰটো কামোৰা যেন লাগিল তাৰ। এসোপা ‘ইমামি-মেন্থোপ্লাচ’ কপালত সানি সি বিচনাত দীঘল দি পৰিল।\n← তালুকদাৰৰ তাণ্ডৱ! (উদ্দীপ তালুকদাৰ)\nচিত্ৰ বিথীকা (-দ্বিজেন কোঁৱৰ) →\nদো টকীয়ে কী নৌকৰী (অভিজিত কলিতা)


মহিলাৰ বাবে ৰাষ্ট্ৰসংঘৰ উন্নয়ন পুঁজি - অসমীয়া ৱিকিপিডিয়া\nমহিলাৰ বাবে ৰাষ্ট্ৰসংঘৰ উন্নয়ন পুঁজি (ইংৰাজী: United Nations Development Fund for Women (UNIFEM)) ১৯৭৬ চনৰ ডিচেম্বৰত আন্তৰ্জাতিক মহিলা বৰ্ষত ৰাষ্ট্ৰসংঘৰ মহিলাৰ বাবে দশকৰ বাবে স্বেচ্ছামূলক পুঁজি হিচাপে প্ৰতিষ্ঠা কৰা হৈছিল। ইয়াৰ প্ৰথম সঞ্চালক মাৰ্গাৰেট চি. স্নাইডাৰ আছিল। এই পুঁজিয়ে মহিলাৰ মানৱ অধিকাৰ, ৰাজনৈতিক অংশগ্ৰহণ আৰু অৰ্থনৈতিক সুৰক্ষাক প্ৰচাৰ কৰা উদ্ভাৱনী কাৰ্যসূচী আৰু ৰণনীতিত বিত্তীয় আৰু কাৰিকৰী সহায় আগবঢ়াইছিল। ১৯৭৬ চনৰ পৰা ই ইয়াৰ কাৰ্যসূচী কাৰ্যালয় আৰু বিশ্বৰ মুখ্য অঞ্চলসমূহৰ মহিলা সংগঠনসমূহৰ সৈতে সম্পৰ্কৰ জৰিয়তে মহিলাৰ সৱলীকৰণ আৰু লিংগ সমতাক আৰ্থিক সাহায্য আগবঢ়াইছিল। লিংগ প্ৰতিক্ৰিয়াশীল বাজেটৰ ওপৰত ইয়াৰ কাম ১৯৯৬ চনত দক্ষিণ আফ্ৰিকাত আৰম্ভ হৈছিল আৰু পূৱ আফ্ৰিকা, দক্ষিণ-পূব এছিয়া, দক্ষিণ এছিয়া, মধ্য আমেৰিকা আৰু এণ্ডিয়ান অঞ্চল অন্তৰ্ভুক্ত কৰিবলৈ সম্প্ৰসাৰিত হৈছিল। ই সকলো দেশতে অৰ্থনৈতিক শাসন শক্তিশালী কৰাৰ এক সঁজুলি হিচাপে লিংগ প্ৰতিক্ৰিয়াশীল বাজেটৰ ৰাষ্ট্ৰসংঘৰ সমগ্ৰ প্ৰণালীত সজাগতা বৃদ্ধিৰ বাবে কাম কৰিছিল। ২০১১ চনত ইয়াক ইউএন ৱমেনৰ সৈতে একত্ৰিত কৰা হয়।\n2.1 ১৯৮০ৰ দশক\n2.2 ১৯৯০ৰ দশক\n2.3 ২০০০ৰ দশক\n2.4 ২০১০ৰ দশক\n3 কাৰ্যবাহী সঞ্চালকসকল\n২০১০ চনত ইকুৱেডৰত বৈঠক\nমহিলাৰ বাবে ৰাষ্ট্ৰসংঘৰ উন্নয়ন পুঁজি ৰাষ্ট্ৰসংঘৰ উন্নয়ন কাৰ্যসূচীৰ (ইউএনডিপি) সৈতে ঘনিষ্ঠভাৱে কাম কৰা এক স্বায়ত্তশাসিত সংগঠন। অৱশ্যে গৃহীত প্ৰস্তাৱটোত এইটোও উল্লেখ কৰা হৈছিল যে পুঁজিৰ সম্পদবোৰে ৰাষ্ট্ৰসংঘৰ অন্যান্য উন্নয়ন সহযোগিতা সংস্থাৰ দায়িত্বৰ পৰিপূৰক হ'ব লাগে কিন্তু বিকল্প নহয়। এই সংগঠনে মহিলা আৰু তেওঁলোকৰ পৰিয়ালক সহায় কৰা প্ৰকল্পসমূহৰ বাবে পুঁজি যোগান ধৰাত সহায় কৰিছিল। ই মহিলাসকলক তেওঁলোকৰ "দান প্ৰাপ্তকৰ্তাৰ সলনি পৰিৱৰ্তনৰ বাবে নিজৰ এজেণ্ট" হোৱাত সহায় কৰাৰ এক কৌশল বিকশিত কৰিছিল।  ইয়াৰ লগতে ই মহিলাৰ বিৰুদ্ধে সকলো ধৰণৰ বৈষম্য দূৰীকৰণৰ সন্মিলনৰ দ্বাৰা বিকশিত নিৰ্দেশনা অনুসৰণ কৰাটো নিশ্চিত কৰাত সহায় কৰিছিল। মহিলাৰ অধিকাৰক মানৱ অধিকাৰ হিচাপে স্বীকৃতি দিয়াতো এই সংগঠন জড়িত আছিল। ই সমগ্ৰ বিশ্বতে লিংগ সমতাৰ পোষকতা কৰিছিল। তদুপৰি মহিলাৰ বাবে ৰাষ্ট্ৰসংঘৰ উন্নয়ন পুঁজিয়ে মহিলাৰ অধিকাৰক শান্তি আৰু নিৰাপত্তাৰ বিষয় হিচাপেও উপস্থাপন কৰিছিল। \nইউএনআইএফইএম সংগঠনটোলৈ স্বেচ্ছামূলক অৱদানৰ বাজেটত পৰিচালিত হৈছিল। ইয়াৰ মুখ্য কাৰ্যালয় নিউয়ৰ্ক চহৰত অৱস্থিত আছিল। ইউএনআইএফইএমৰ ভিতৰত বিভিন্ন দেশ আৰু অঞ্চলৰ নিজা সমিতি আছিল। কানাডিয়ান ৰাজনীতিবিদ ষ্টিফেন লুইছৰ মতে ইউএনআইএফইএম ৰাষ্ট্ৰসংঘৰ সৰু সংস্থাসমূহৰ ভিতৰত এটা আছিল আৰু ৰাষ্ট্ৰসংঘৰ পদানুক্ৰমত নিম্ন স্থানত অৱস্থিত আছিল।\n১৯৭৫ চনত মহিলাৰ বিষয়ে প্ৰথম বিশ্ব সন্মিলনে ইউএনআইএফইএম সৃষ্টিত প্ৰভাৱ পেলায়। বিশ্বৰ বিভিন্ন চৰকাৰসমূহে প্ৰথম সন্মিলনৰ পিছত মহিলাৰ সমস্যাৰ মোকাবিলা কৰিবলৈ পুঁজি গঠনৰ প্ৰয়োজনীয়তা আহি পৰিছিল। সন্মিলনৰ ঠিক পিছতে ১৯৭৬ চনৰ ডিচেম্বৰত ৰাষ্ট্ৰসংঘৰ সাধাৰণ সভাই মহিলাৰ দশকৰ বাবে ৰাষ্ট্ৰসংঘৰ স্বেচ্ছামূলক পুঁজি (ইউএনভিএফডিডব্লিউ) গঠন কৰিছিল। মাৰ্গাৰেট স্নাইডাৰে ১৯৭৮ চনত সংগঠনটোৰ মুৰব্বী হিচাপে দ্বায়িত্বভাৰ গ্ৰহণ কৰিছিল। \n১৯৮০ৰ দশক[সম্পাদনা কৰক]\nইউএনভিএফডিডব্লিউক ১৯৮৫ চনৰ ফেব্ৰুৱাৰীত সাধাৰণ সভাৰ দ্বাৰা সম্প্ৰসাৰিত আদেশ প্ৰদান কৰা হৈছিল আৰু মহিলাৰ বাবে ৰাষ্ট্ৰসংঘৰ উন্নয়ন পুঁজি (ইউএনআইএফইএম) গঠন কৰা হৈছিল। সংকল্প ৩৯/১২৫ৰ অধীনত, উন্নয়নশীল বিশ্বৰ মহিলাসকলক অভিব্যক্তি আৰু দৃশ্যমানতা প্ৰদান কৰা উদ্ভাৱনী মূলক আৰু অনুঘটক কাৰ্যকলাপৰ বাবে সমৰ্থন আৰু ওকালতি কৰিবলৈ নতুন পুঁজিৰ আহ্বান জনোৱা হৈছিল। ১৯৮৫ চনৰ পৰা ১৯৮৮ চনৰ ভিতৰত ইউএনআইএফইএম প্ৰকল্পৰ বাবে পুঁজিৰ আকাৰ দুগুণ হৈছিল। \n১৯৯০ৰ দশক[সম্পাদনা কৰক]\n১৯৯০ৰ দশকত ইউএনআইএফইএম ইয়াৰ পৰিসৰ বহল কৰাত জড়িত হৈ পৰে।  সংগঠনটোৱে "মহিলাৰ অধিকাৰক মানৱ অধিকাৰ" হিচাপে সংজ্ঞায়িত কৰিবলৈ এটা অভিযান আৰম্ভ কৰিছিল আৰু মহিলাৰ বিৰুদ্ধে হিংসাও অৰ্থনৈতিক বিকাশৰ বিষয় হিচাপে উপস্থাপন কৰিছিল। ইউএনআইএফইএমএ ৰক্সানা কেৰিলোৰ দৰে গৱেষকসকলক মহিলাৰ বিৰুদ্ধে সংঘটিত হোৱা হিংসাৰ সৈতে মহিলাৰ অৰ্থনৈতিক সুযোগৰ অভাৱৰ সৈতে কেনেদৰে সম্পৰ্কিত তাক প্ৰদৰ্শন কৰিবলৈ নিয়োগ কৰিছিল। "মানৱ অধিকাৰ হিচাপে নাৰীৰ অধিকাৰ"ৰ অভিযান বিশেষভাৱে কাৰ্যকৰী আছিল।  ইউএনআইএফইএমে লিংগ ভিত্তিক হিংসা হ্ৰাস কৰিবলৈ আৰু সমস্যাটোৰ বিষয়ে সজাগতা বৃদ্ধি কৰাৰ বাবে প্ৰকল্পত কাম কৰা আৰম্ভ কৰে। \nলগতে ১৯৯০ৰ দশকত আফ্ৰিকান ৱমেন ইন ক্ৰাইছিছ ইউএনআইএফইএম-ৰ দ্বাৰা আফ্ৰিকাৰ লোকসকলৰ সন্মুখীন হোৱা সমস্যাবোৰৰ ওপৰত গুৰুত্ব দিবলৈ সৃষ্টি কৰা হৈছিল।  এএফডব্লিউআইচিয়ে তেওঁলোকৰ নিজৰ দেশত হিংসা বা জৰুৰী কালীন অৱস্থাৰ বাবে স্থানচ্যুত হোৱা মহিলাসকলক সহায় কৰিছিল। পূব আফ্ৰিকাৰ লেকেটচ দিৰাছে আৰম্ভ কৰা কামৰ ওপৰত এএফডব্লিউআইচি সম্প্ৰসাৰিত হৈছিল। \nইউএনআইএফইএমৰ কামে ১৯৯৫ চনত মহিলাৰ বিষয়ে চতুৰ্থ বিশ্ব সন্মিলনত সম্বোধন কৰা সমস্যাবোৰক আকাৰ দিয়াত সহায় কৰিছিল।  সন্মিলনত মহিলাসকলে সিদ্ধান্ত লয় যে তেওঁলোকে "ৰাজহুৱা নীতিক পোনপটীয়াকৈ গঢ় দিয়াৰ আনুষ্ঠানিক ক্ষমতা দাবী কৰাটো গুৰুত্বপূৰ্ণ।" \nইউএনআইএফইএমে লিংগ-আধাৰিত হিংসা আৰু মহিলাৰ বিৰুদ্ধে যুদ্ধ অপৰাধৰ বিৰুদ্ধে যুঁজিবলৈ বাইশটা প্ৰকল্পত সহায় কৰিবলৈ এক ট্ৰাষ্ট ফাণ্ড সৃষ্টি কৰিছিল। এই পুঁজিয়ে ১৯৯৭ চনত প্ৰকল্পসমূহৰ বাবে পুঁজি যোগান ধৰা কাম আৰম্ভ কৰিছিল। \n২০০০ৰ দশক[সম্পাদনা কৰক]\nইউএনআইএফইএমক ২০০০ চনত ইউএনডিপিৰ দ্বাৰা "কাৰ্যকৰী সংস্থাৰ মৰ্যাদা" প্ৰদান কৰা হৈছিল। ইয়াৰ দ্বাৰা সংগঠনটোৱে মহিলাৰ অধিকাৰ আৰু লিংগ সমতাৰ সৈতে সম্পৰ্কিত ইউএনডিপিৰ প্ৰকল্পসমূহ সম্পূৰ্ণ আৰু কাম কৰিবলৈ অনুমতি লাভ কৰে। ইউএনআইএফইএমে ২০০১ চনত 'প্ৰগ্ৰেছ অফ দ্য ৱৰ্ল্ডছ ৱমেন' নামেৰে এক নতুন দ্বিবাৰ্ষিক প্ৰতিবেদন প্ৰকাশ কৰিছিল। প্ৰতিবেদনখনত ইউএনআইএফইএম-এ আগৰ দশকবোৰত কি অৰ্জন কৰিছিল তাৰ ৰূপৰেখা প্ৰস্তুত কৰা হৈছিল। লগতে ২০০১ চনত আন্তৰ্জাতিক সতৰ্কতাৰ সৈতে মিলি ইউএনআইএফইএমে মহিলাৰ বাবে সহস্ৰাব্দ শান্তি বঁটা মুকলি কৰে। ইউএনআইএফইএমৰ মুৰব্বী নোৱেলিন হেইজাৰে মহিলাৰ বিৰুদ্ধে হিংসাৰ ওপৰত এক আন্তৰ্জাতিক আয়োগ গঠন কৰিবলৈ আহ্বান জনাইছিল। ২০০৬ চনৰ ২৬ জানুৱাৰী তাৰিখে ইউএনআইএফইএমে নিকোল কিডমেনক ইয়াৰ শুভেচ্ছা দূত হিচাপে মনোনীত কৰে। ইউএনআইএফইএমৰ অন্তিম কাৰ্যবাহী সঞ্চালক আছিল ইনচেছ আলবেৰ্ডি।\n২০১০ৰ দশক[সম্পাদনা কৰক]\n২০১১ চনৰ জানুৱাৰী মাহত ইউএনআইএফইএমক ইউএন ৱমেনৰ সৈতে একত্ৰিত কৰা হৈছিল।  এয়া মহিলাৰ উন্নয়নৰ বাবে আন্তৰ্জাতিক গৱেষণা আৰু প্ৰশিক্ষণ প্ৰতিষ্ঠান, লিংগ সমস্যাৰ বিশেষ উপদেষ্টাৰ কাৰ্যালয় আৰু মহিলাৰ উন্নয়ন বিভাগৰ সৈতে ৰাষ্ট্ৰসংঘৰ এক মিশ্ৰিত সংস্থা।\nকাৰ্যবাহী সঞ্চালকসকল[সম্পাদনা কৰক]\nসংগঠনটোৰ কাৰ্যবাহী সঞ্চালকসকল হৈছে:\n৪. ইনচেছ আলবেৰ্ডি স্পেইন ২০০৭–২০১৪\n৩. নোলিন হেইজাৰ]] ছিংগাপুৰ ১৯৯৪–২০০৭\n২. শ্বাৰণ কেপলিং-আলাকিজা কানাডা ১৯৮৯–১৯৯৪\n১. মাৰ্গাৰেট চি. স্নাইডাৰ আমেৰিকা যুক্তৰাষ্ট্ৰ ১৯৭৮–১৯৮৯\n↑ Service, UN-NGLS Non Governmental Liaison. "UN-NGLS Publications: NGLS Handbook". www.un-ngls.org. http://www.un-ngls.org/orf/documents/publications.en/ngls.handbook/a22unifem.htm। আহৰণ কৰা হৈছে: 30 October 2017.\n↑ Jain 2005, পৃষ্ঠা. 127.\n↑ 3.0 3.1 3.2 Jain 2005, পৃষ্ঠা. 128.\n↑ Hintjens, Helen (November 2008). "UNIFEM, CEDAW and the Human Rights-based Approach: Assessment: UNIFEM, CEDAW and the Human Rights-based Approach" (en ভাষাত). Development and Change খণ্ড 39 (6): 1181–1192. doi:10.1111/j.1467-7660.2008.00513.x. http://repub.eur.nl/pub/17998.\n↑ 5.0 5.1 Stange, Mary Zeiss; Oyster, Carol K.; Sloan, Jane E. (2011-02-23) (en ভাষাত). Encyclopedia of Women in Today's World. SAGE. পৃষ্ঠা. 1496. ISBN 978-1-4129-7685-5. https://books.google.com/books?id=bOkPjFQoBj8C&q=unifem&pg=PA1496.\n↑ Hudson 2010, পৃষ্ঠা. 101-102.\n↑ Shahani, Leticia Ramos (2004). "The UN, Women, and Development: The World Conferences on Women". In Fraser, Arvonne S.. Developing Power: How Women Transformed International Development. প্ৰকাশক New York: The Feminist Press. পৃষ্ঠা. 30–31. ISBN 1-55861-485-0. OCLC 56214177. https://archive.org/details/developingpowerh0000unse/page/n5/mode/2up?q=unifem.\n↑ "UNIFEM--United Nations Development Fund for Women". Women's International Network News খণ্ড 24 (3): 3. Summer 1998. http://search.ebscohost.com/login.aspx?direct=true&db=f6h&AN=934530&site=ehost-live.\n↑ Stewart, Randa (1994). "UNIFEM Vows to Empower Women in Developing Countries". Herizons খণ্ড 8 (1): 11. http://search.ebscohost.com/login.aspx?direct=true&db=mat&AN=9606250083&site=ehost-live.\n↑ Heartfield, Kate (2006-01-09). "To Get Women's Voices Into the UN, Start at the Top". The Ottawa Citizen: পৃষ্ঠা 12. https://www.newspapers.com/clip/54260771/the-ottawa-citizen/.\n↑ Snyder 2004, পৃষ্ঠা. 624.\n↑ Hudson 2010, পৃষ্ঠা. 99.\n↑ Snyder 2004, পৃষ্ঠা. 628.\n↑ Heyzer 1998, পৃষ্ঠা. 22.\n↑ Hudson 2010, পৃষ্ঠা. 99-100.\n↑ Hudson 2010, পৃষ্ঠা. 101.\n↑ Jain 2005, পৃষ্ঠা. 151.\n↑ "UNIFEM Launches Trust Fund to Eliminate Violence against Women". Women's International Network News খণ্ড 24 (2): 35. Spring 1998. http://search.ebscohost.com/login.aspx?direct=true&db=voh&AN=618565&site=ehost-live.\n↑ Heyzer 1998, পৃষ্ঠা. 20-21.\n↑ Heyzer 1998, পৃষ্ঠা. 20.\n↑ "UNIFEM Biennial Report: Progress of the World's Women 2000". Women's International Network News খণ্ড 37 (1): 3. Winter 2001. http://search.ebscohost.com/login.aspx?direct=true&db=f6h&AN=4073564&site=ehost-live.\n↑ Bell, Imogen, ed (2003) (en ভাষাত). Central and South-Eastern Europe 2004. Regional Surveys of the World (4th সম্পাদনা). Europa Publications. পৃষ্ঠা. 699. ISBN 9781857431865. https://books.google.com/books?id=5J_gAU8c9NIC&q=%22international+alert%22&pg=PA699.\n↑ "UNIFEM: Director Heyzer Calls for Commission on Violence". Women's International Network News খণ্ড 29 (3): 4. Summer 2003. http://search.ebscohost.com/login.aspx?direct=true&db=voh&AN=10288996&site=ehost-live.\n↑ BBC (2006-01-26). "Kidman becomes ambassador for UN". BBC. http://news.bbc.co.uk/2/hi/entertainment/4649476.stm.\n↑ Alberdi 2019, পৃষ্ঠা. 10.\n↑ "Archived copy". http://www.undg.org/index.cfm?P%3D13। আহৰণ কৰা হৈছে: May 15, 2012.\n↑ "UNIFEM is now UN Women". www.unifem.org. http://www.unifem.org/news_events/story_detaild463.html। আহৰণ কৰা হৈছে: 30 October 2017.\nইউএনআইএফইএম ৱেবছাইট বৰ্তমান ইউএন ৱমেন ৱেবছাইটলৈ পুনঃনিৰ্দেশিত কৰে।\n"https://as.wikipedia.org/w/index.php?title=মহিলাৰ_বাবে_ৰাষ্ট্ৰসংঘৰ_উন্নয়ন_পুঁজি&oldid=295693"ৰ পৰা অনা হৈছে\nএই পৃষ্ঠাখন ১০ ছেপ্টেম্বৰ, ২০২১ তাৰিখে ২১:৪৪ বজাত অন্তিম সংশোধন কৰা হৈছিল।


১৩ গৰাকী দৃষ্টিহীন শিল্পীৰে গুৱাহাটীত গঠন ‘শ্ৰোতা’ মিউজিক বেণ্ড\nগুৱাহাটী , October 25, 2018 7:12 pm\nপ্ৰতিনিধিত্বমূলক ছবি। stmed.netৰ সৌজন্যত।\nতেওঁলোকে চকুৰে নেদেখে পৃথিৱীখন, কিন্তু সুৰেৰে জয় কৰিব পাৰে বিশ্বৰ প্ৰতিজন লোকৰে অন্তৰ। তেনে সুললিত কন্ঠৰ অধিকাৰী ১৩ গৰাকীকৈ প্ৰতিভাৱান যুৱক-যুৱতীয়ে আৰম্ভ কৰিছে এক মিউজিক বেণ্ড।\nবুধবাৰে গুৱাহাটী প্ৰেচ ক্লাবত অনুষ্ঠানিকভাৱে আত্মপ্ৰকাশ কৰে ১৩ গৰাকী দৃষ্টিহীন শিল্পীৰে গঠিত মিউজিক বেণ্ডটোৱে। নাম ‘শ্ৰোতা’।\n‘শ্ৰোতা’ৰ সদস্য হিচাপে থকা শিল্পী কেইগৰাকী হৈছে মেহবুব আলী, প্ৰতাপ ৰাজবংশী, পপী দেৱী, কিৰণ বালা দেৱী, অজয় ৰাজবংশী, পৰমেশ্বৰ নাথ, উৎপল ঠাকুৰীয়া, নীলোৎপল বৈশ্য, গোবিন সোণাৰ, দিগম্বৰ হাজৰিকা, মনালিছা বৰা, দেৱাশিস দাস আৰু ডিম্বেশ্বৰ দাস।\nউল্লেখ্য যে কেইবাগৰাকীও নাম প্ৰকাশত অনিচ্ছুক ব্যক্তিয়ে এই যুৱক-যুৱতীকেইগৰাকীক সংগঠিত কৰাৰ ক্ষেত্ৰত উদ্যোগ লৈছিল।\nউদ্যোগ লোৱা এগৰাকী ব্যক্তিয়ে জানিবলৈ দিয়ে, ‘‘আমি দুবছৰ আগতে এইসকল যুৱক-যুৱতীক লগ পাইছিলো। তেওঁলোকে বিভিন্ন স্থানত বিভিন্ন সাংস্কৃতিক কাৰ্যসূচী কৰি অহা বুলি আমি জানিব পাৰিছিলো আৰু তেওঁলোকৰ প্ৰতিভাৰ উমান পাইছিলো। লগতে তেওঁলোকৰ আৰ্থিক অস্বচ্ছলতাৰ কথা আমি অনুমান কৰিছিলো। গতিকে তেওঁলোকে এটা বেণ্ড হিচাপে সংগঠিত হৈ অনুষ্ঠান পৰিবেশন কৰাৰ বাবে কিছু সহায় আগ বঢ়াবলৈ সিদ্ধান্ত ল’লো।”\nবুধবাৰৰ অনুষ্ঠানত শিল্পীকেইগৰাকীয়ে কেইবাটাও গীত পৰিৱেশন কৰে। ইতিমধ্যে বিভিন্ন মঞ্চত সংগীত পৰিৱেশনৰ বাবে তেওঁলোক বাদ্য-যন্ত্ৰৰ সৈতে সম্পূৰ্ণ সাজু হৈ উঠিছে।\nঅনুষ্ঠানটিত মনীষা হাজৰিকা, জে পি দাস, ৰমেন বৰুৱা, ৰমেন চৌধুৰীকে প্ৰমুখ্য কৰি বহু কেইবাগৰাকী বিশিষ্ট শিল্পী উপস্থিত থাকি বেণ্ডটোলৈ শুভেচ্ছা জ্ঞাপন কৰে।\nদেশত যোৱা ২৪ ঘন্টাত কিমান আক্ৰান্ত হ’ল কোভিডত; কিমানজনে হেৰুৱালে প্ৰাণ?\nকৰ’না মোকাবিলাত ব্যৰ্থ, অৰ্থনীতিৰ অৱনমন! প্ৰবল প্ৰতিবাদৰ সন্মুখত অপসাৰিত টিউনিছিয়াৰ প্ৰধানমন্ত্ৰী\nভুতৰ ওপৰত দানহ! আকৌ ব্ৰিটেইনত কৰ’নাৰ নতুন ভেৰিয়েন্টৰ সন্ধান; বিয়পিছে ২৬খন দেশলৈ


BODY LANGUAGE ব'ডি লেংগুৱেজ মানৱ শৰীৰৰ অংগী-ভংগী অধ্যয়ন কৰা কলা : বিদ্যুৎ ৰঞ্জন বৰা (R. G. PUBLICATIONS) - SCIENTIA BOOK SHOP\nHome / Assamese Book Publications অসমীয়া কিতাপ প্ৰকাশন / R. G. Publications / BODY LANGUAGE ব’ডি লেংগুৱেজ মানৱ শৰীৰৰ অংগী-ভংগী অধ্যয়ন কৰা কলা : বিদ্যুৎ ৰঞ্জন বৰা (R. G. PUBLICATIONS)â€¹Return to Previous Page\nProduct code: 3186 Category: R. G. Publications\nমানৱ শৰীৰৰ অংগী-ভংগী অধ্যয়ন কৰা কলা\nবিদ্যুৎ ৰঞ্জন বৰা\nBOOK NAME: BODY LANGUAGE\nEDITED BY : BIDYUT RANJAN BORA\nBODY LANGUAGE ব'ডি লেংগুৱেজ মানৱ শৰীৰৰ অংগী-ভংগী অধ্যয়ন কৰা কলা : বিদ্যুৎ ৰঞ্জন বৰা (R. G. PUBLICATIONS) quantity\nTags: BODY LANGUAGE, ব'ডি লেংগুৱেজ মানৱ শৰীৰৰ অংগী-ভংগী অধ্যয়ন কৰা কলা, বিদ্যুৎ ৰঞ্জন বৰা\nJIBON JUNCTION জীৱন-জংছন : বিদ্যুৎ ৰঞ্জন বৰা (BANPHOOL)\nPrasanga Bhupen Hazarika প্ৰসংগ ভূপেন হাজৰিকা : বিদ্যুৎ কুমাৰ ভূঞা প্ৰকাশক : ৰেখা প্ৰকাশন\nNatya Prasanga Aru Annyanya Rasana নাট্যপ্ৰসংগ আৰু অন্যান্য ৰচনা অৰুণ শৰ্মা নিৰ্বাচন আৰু সম্পাদনা : ৰঞ্জন ভট্টাচাৰ্য্য প্ৰকাশক : অসম প্ৰকাশন পৰিষদ\nSualkuchir Bastra Udyog শুৱালকুছিৰ বস্ত্ৰ উদ্যোগ ( প্ৰবন্ধ সংকলন ) ড° নিহাৰ ৰঞ্জন কলিতা প্ৰকাশক : বি. আৰ. বুক. ষ্টল (OTHERS)\nSAMPURNYA CHANAKYA NITI সম্পূৰ্ণ চাণক্য নীতি : মূল শ্লোকসমূহৰ অৰ্থবহ ব্যাখ্যা : দুলাল মিশ্ৰ (R. G. PUBLICATIONS)\nKanmani Jalkunwori কণমানি জলকুঁৱৰী (Little Mermaid) মূল : হেঞ্চ ক্ৰিষ্টিয়ান এণ্ডাৰছেনৰ অনুবাদ : সুজিৎ ৰঞ্জন কাশ্যপ প্ৰকাশক : অসম পাবলিচিং কোম্পানী\nGRAMMAR OF ASSAMESE LANGUAGE BY: WILLIAM ROBINSON, NATHAN BROWN, G.F. NICHOLL\nSHRI KRISHNA GEETA শ্ৰীকৃষ্ণ গীতা (R. G. PUBLICATIONS)\nArun Sarmar Natak : Samikhatmak Bisleshan অৰুণ শৰ্মাৰ নাটক : সমীক্ষাত্মক বিশ্লেষণ ৰঞ্জন ভট্টাচাৰ্য্য প্ৰকাশক : পূৰ্বাঞ্চল প্ৰকাশ\nDEENDAYAL UPADHYAY ARU ASOMIYA JATIYO SATTA দীনদয়াল উপাধ্যায় আৰু অসমীয়া জাতীয় সত্ত্বা : সত্য ৰঞ্জন বৰা (JAGARAN SAHITYA PRAKASHAN)\nSHAKESPEAROR NATOKOR KAHINI শ্বেইক্সপীয়েৰৰ নাটকৰ কাহিনী : চাৰ্লছ আৰু মেৰী লেম্বৰ (R. G. PUBLICATIONS)\nশ্বেইক্সপীয়েৰৰ নাটকৰ কাহিনীচাৰ্লছ আৰু মেৰী লেম্বৰTales from Shakespeare ৰ অনুবাদBOOK NAME: SHAKESPEAROR NATOKOR KAHINITRANSLATED BY : GOBINDA PRASAD BHUYANPUBLISHED BY : RAKESH GOSWAMIPUBLICATION: R. G. PUBLICATIONSLANGUAGE: ASSAMESERS. 200


ফুক্সি - অসমীয়া ৱিকিপিডিয়া\nপৰম্পৰাগত পোছাক পিন্ধি চীনা সম্ৰাট ফু হচি\nফুক্সি বা ফু হচি (伏羲 ~ 伏犧 ~ 伏戲) চীনা কিংবদন্তি আৰু পৌৰাণিক কাহিনীৰ এজন সংস্কৃতিৰ নায়ক। তেওঁক তেওঁৰ ভগ্নী আৰু পত্নী নোৱাৰ সৈতে মানৱী আৰু সংগীতৰ সৃষ্টিৰ কৃতিত্ব দিয়া হয়, লগতে চিকাৰ, মাছ ধৰা, ঘৰুৱাকৰণ আৰু ৰন্ধন প্ৰণালীৰ লগতে খ্ৰীষ্টপূৰ্ব ২০০০ ৰ সমসাময়িক চীনা চৰিত্ৰ লিখাৰ কেংজি প্ৰণালী আৱিষ্কাৰক বুলি কোৱা হয়। চীনা ৰাজবংশীয় কালৰ আৰম্ভণিতে ফুক্সিক তিনিগৰাকী সাৰ্বভৌম ব্যক্তিৰ ভিতৰত প্ৰথম হিচাপে গণ্য কৰা হয়।\nপাংগুক চীনা পৌৰাণিক কাহিনীত সৃষ্টিৰ দেৱতা বুলি কোৱা হৈছিল। তেওঁ কণীৰ ভিতৰত নীৰৱে শুই থকা এজন দৈত্য আছিল। সাৰ পোৱাৰ লগে লগে তেওঁ থিয় হৈ আকাশ আৰু পৃথিৱীক বিভক্ত কৰিলে। তাৰ পিছত পাংগু থিয় হৈ মৃত্যুবৰণ কৰে আৰু তেওঁৰ শৰীৰ নদী, পৰ্বত, উদ্ভিদ, জন্তু আৰু পৃথিৱীৰ আন সকলো বস্তুলৈ পৰিৱৰ্তিত হয়। ইয়াৰ ভিতৰত হুয়াজু (华胥) বুলি জনাজাত এজন শক্তিশালী ব্যক্তিও আছিল। হুয়াজুৱে ফুক্সি আৰু নোৱা নামৰ যমজ ভাতৃ আৰু ভগ্নীৰ জন্ম দিয়ে। ফুক্সি আৰু নোৱাক মানুহৰ দৰে মুখ আৰু সাপৰ শৰীৰ থকা প্ৰাণী বুলি কোৱা হয়। \nফুক্সিক "মূল মানৱ" বুলি জনা গৈছিল, আৰু তেওঁ চেংজী (成纪) (সম্ভৱতঃ আধুনিক লেণ্টিয়ান, শানক্সি প্ৰদেশ বা তিয়ানচুই, গানচু প্ৰদেশ) নামৰ ঠাইত হালধীয়া নদীৰ তলৰ-মাজভাগত জন্ম গ্ৰহণ কৰিছিল বুলি কোৱা হৈছিল। \nপৌৰাণিক কাহিনীটোৰ এক ঐতিহাসিক ব্যাখ্যা অনুসৰি হুয়াক্সু (ফুক্সিৰ মাতৃ) মাতৃতান্ত্ৰিক সমাজৰ (২৬০০ খ্ৰীষ্টপূৰ্ব) এগৰাকী নেত্ৰী আছিল যি সময়ত প্ৰাৰম্ভিক চীনা ভাষা দক্ষতা বিকশিত হৈছিল। আনহাতে ফুক্সি আৰু নোৱা প্ৰাৰম্ভিক পুৰুষতান্ত্ৰিক সমাজৰ (২৬০০খ্ৰীষ্টপূৰ্ব) নেতা আছিল। সেই সময়ত চীনাসকলে বিবাহৰ ৰীতি-নীতি আৰম্ভ কৰিছিল। \nক্লাছিক অৱ মাউণ্টেইনএণ্ড চিজৰ মতে, ফুক্সি আৰু নোৱা আছিল মূল মানৱী আৰু তেওঁলোক পৌৰাণিক কুনলুন পৰ্বত (আজিৰ হুয়াশান)ত বাস কৰিছিল। এদিন তেওঁলোকে দুটা পৃথক জুইৰ স্তূপ স্থাপন কৰিছিল আৰু অৱশেষত এই জুইৰ স্তূপ দুটা এটা হৈ পৰিছিল। এই জুইৰ তলত, তেওঁলোকে স্বামী আৰু পত্নী হোৱাৰ সিদ্ধান্ত লৈছিল। ফুক্সি আৰু নোৱাই সন্তান সৃষ্টি কৰিবলৈ মাটিৰ ব্যৱহাৰ কৰিছিল আৰু ঐশ্বৰিক শক্তিৰ দ্বাৰা তেওঁলোকে মাটিৰ চিত্ৰবোৰক জীৱিত কৰি তুলিছিল। এই মাটিৰ চিত্ৰবোৰেই আটাইতকৈ প্ৰাচীন মানুহ আছিল বুলি কোৱা হয়। ফুক্সি আৰু নোৱাক সাধাৰণতে চীনৰ প্ৰাৰম্ভিক পুৰুষতান্ত্ৰিক সমাজৰ (২৬০০ খ্ৰীষ্টপূৰ্ব) তিনিজন সাৰ্বভৌমৰ ভিতৰত দুজন হিচাপে চীনাসকলে স্বীকৃতি দিছিল। এজন পিতৃসহ মানৱ সৃষ্টিৰ ই এটা ডাঙৰ পাৰিবাৰিক গাঁথনিৰ সাংকেতিক কাহিনী।\nকোৱা হয় যে ফুক্সি সম্পূৰ্ণৰূপে ১৯৭ বছৰ ধৰি বাস কৰিছিল আৰু চেন (আধুনিক হুয়াইয়াং, হেনান) নামৰ ঠাইত মৃত্যুবৰণ কৰিছিল। এই ঠাইত বৰ্তমান তেওঁৰ এটা স্মৃতিস্তম্ভ পৰ্যটকৰ আকৰ্ষণ হিচাপে প্ৰতিষ্ঠা কৰা আছে। \n↑ Theobald, Ulrich. Fu Xi 伏羲 ChinaKnowledge.de - An Encyclopaedia on Chinese History, Literature and Art\n↑ Fernald, Helen E. (December 1926). "Ancient Chinese Musical Instruments: As Depicted on Some of the Early Monuments in the Museum". The Museum Journal খণ্ড XVII (4): 325–371. https://www.penn.museum/sites/journal/1401/.\n↑ Millidge, Judith (1999) (en ভাষাত). Chinese Gods and Myths. Chartwell Books. ISBN 978-0-7858-1078-0. https://books.google.com/books?id=9WbWAAAAMAAJ&q=hua+hsu+mythology.\n↑ 4.0 4.1 4.2 Worshiping the Three Sage Kings and Five Virtuous Emperors - The Imperial Temple of Emperors of Successive Dynasties in Beijing. প্ৰকাশক Beijing: Foreign Language Press. 2007. ISBN 978-7-119-04635-8.\n↑ Cotterell, Arthur (1979) (en ভাষাত). A Dictionary of World Mythology. Book Club Associates. ISBN 978-0-19-217747-6. https://books.google.com/books?id=ExuhmHX4dUEC&q=hua+hsu+mythology&pg=PA114.\n"https://as.wikipedia.org/w/index.php?title=ফুক্সি&oldid=306836"ৰ পৰা অনা হৈছে\nএই পৃষ্ঠাখন ১৯ নৱেম্বৰ, ২০২১ তাৰিখে ১৩:৩৮ বজাত অন্তিম সংশোধন কৰা হৈছিল।


হৰেণ শইকীয়াৰ “জতুগৃহ সিপাৰে (৪ ৰ্থ খণ্ড) “ - Hourly Times\nNovember 15, 2019000 1 min2yrs 55\nমনলৈ পুনৰ ভয় ভাৱ আহিল সচাঁকৈ ছোৱালী জনী আহি যাব নেকি ,ক’বটো নোৱাৰি , যিহে স্মাৰ্ট ছোৱালী | ব্ৰেইন অপাৰেচন কৰা ছেৱালী জনীৰ মনত কষ্টটো দিব নোৱাৰো |\nআপোনাৰ ৰেকৰ্ড বোৰ বিচাৰি নাপাওঁতে মোকে দুখ দিছিল ন. ?\nনাই ,মোৰ নিজৰহে ভুল হৈছিল\nমোক হেকাৰ-ক্ৰেকাৰ বুলি ভাবিছিল ন.?\nহেকাৰ-ক্ৰেকাৰ মানে কিনো ?\nনাজানো বুলি মিছা নকবচোন\nবাঃ তুমি বহুত জানা\nহীমা দাস , ৰীমা দাস আৰু , ৰঞ্জন গগৈৰ কথাও জানো They are great Asmia.\nমোৰ ক্লাচৰ কিতাপত মনেই নবহে লেপটপতহে……..ছাৰ মম হঁতে ক্লাচ চেভেনৰ ছোৱালীয়ে বেচি ওষ্টাদি বুলি মাজে সময়ে ককৰ্থনা কৰে | মই বিল গে’টচৰ দৰে অথবা ভূ বিজ্ঞানী হ’ব খোজো. | হ’ব পাৰিম নে ? MY DEAR SIR…🌝\nনিজৰ ক্লাচৰ কিতাপ পঢ়িলেহে হ’ব পাৰিবা আৰু অসমলৈ আহিব পাৰিবা\nনপঢ়িলেও অসমলৈ যাব পাৰি |বাংলাদেশী বোৰ নপঢ়াকৈ গৈ থাকে | আমি স্মাৰ্ট ক্লাচত E . BOOK হে পঢ়ো 🔰\nঅসমলৈ আহিবা লি , মোৰ সোনজনী\nনাযাওঁ অসমত বোলে N.R.C. হ’ল মই বিদেশী হৈয়ে থাকিব লাগিব.\nভিচা লৈ আহিবা\nমই যদি ভূ বিজ্ঞানী হ’ব পাৰো তেতিয়া যাবও পাৰো |\nব্ৰহ্মপুত্ৰ নদীত সুৰঙ্গ খান্দি অৰুণাচলৰ গৰ্ভত থকা খনিজ পদাৰ্থৰ সম্ভেদ বিচাৰি,\nমনত ৰাখিব আমাৰ ইংৰাজ জাতিয়ে দি অহা সম্পদৰ বাহিৰে অসমে নতুনত্ব একো পোৱা নাই\nDear sweety girl তোমাৰ জাত্যভিমান বেছি কৰি লাভ নাই |তোমালোকক আমি খেদি থৈছো |\nসেইয়া অতীত | Dear sir ইংৰাজে জাত্যভিমানৰ বাবে নিজৰ জীৱনক ত্যাগ কৰিব পাৰে |অসমীয়াই আত্মভিমান আৰু আত্মগৌৰৱৰ বাবে জাতি ,ভাষা ত্যাগ কৰিব পাৰে | সেইবাবেই আমাৰ ইংৰাজী ভাষা বিশ্ব ব্যাপি বহল হৈ গৈ আছে আৰু আপোনালোকৰ অসমীয়া সংকুচিত হৈ মৃত্যু ফালে গতি কৰিছে |\nMy Dear sir বেয়া নাপাব, আপোনাৰ পৰা যি জানিলো তাৰ ওপৰত ভিত্তি কৰি ক’লো | কালিলৈ পৰা আমাৰ স্কুল খুলিলে , আকৌ আমনি দায়ক 😢😢😢😢 ………|


ৰাজ্যবাসীৰ বাবে গৌৰৱৰ মুহূৰ্ত! IBA Athletes Committeeৰ চেয়াৰমেন পদত লাভলীনা বৰগোঁহাই, শিৱ থাপালৈ সদস্য পদ ২০২২ চনৰ মহিলা বিশ্ব চেম্পিয়নশ্বিপত অনুষ্ঠিত নিৰ্বাচনৰ সময়ত লাভলীনাই সৰ্বাধিক সংখ্যক ভোট লাভ কৰিছিল আৰু এনেদৰে ব'ৰ্ডৰ অধ্যক্ষ হিচাপে নিৰ্বাচিত হৈছিল।\nHomeখেলাৰাজ্যবাসীৰ বাবে গৌৰৱৰ মুহূৰ্ত! IBA Athletes Committeeৰ চেয়াৰমেন পদত লাভলীনা বৰগোঁহাই, শিৱ থাপালৈ সদস্য পদ ২০২২ চনৰ মহিলা বিশ্ব চেম্পিয়নশ্বিপত অনুষ্ঠিত নিৰ্বাচনৰ সময়ত লাভলীনাই সৰ্বাধিক সংখ্যক ভোট লাভ কৰিছিল আৰু এনেদৰে ব'ৰ্ডৰ অধ্যক্ষ হিচাপে নিৰ্বাচিত হৈছিল।\nঅসমক আকৌ এবাৰ আন্তঃৰাষ্ট্ৰীয় প্ৰেক্ষাপটত উজলাই তুলিলে তাৰকা বক্সাৰ লাভলীনা বৰগোঁহাইয়ে। টকিঅ' অলিম্পিকৰ ব্ৰঞ্জ পদক বিজয়ী লাভলীনা বৰগোহাঁইক আইবিএৰ এথলীট কমিটীৰ পৰিচালক মণ্ডলীত অধ্যক্ষ আৰু ভোটিং মেম্বাৰ হিচাপে নিৰ্বাচিত হৈছে। এই কথা ঘোষণা কৰিছে আন্তৰ্জাতিক বক্সিং এছ'চিয়েশ্যনে (আইবিএ)।\nকেৱল লাভলীনাই নহয় অসম সন্তান বক্সাৰ শিৱ থাপাকো আইবিএ এথলীট কমিটীৰ সদস্য হিচাপে নিৰ্বাচিত কৰা হৈছে। ২০২২ চনৰ মহিলা বিশ্ব চেম্পিয়নশ্বিপত অনুষ্ঠিত নিৰ্বাচনৰ সময়ত লাভলীনাই সৰ্বাধিক সংখ্যক ভোট লাভ কৰিছিল আৰু এনেদৰে ব'ৰ্ডৰ অধ্যক্ষ হিচাপে নিৰ্বাচিত হৈছিল। বুধবাৰে আইবিএ-য়ে এই কথা ঘোষণা কৰে।


মুখ্যমন্ত্ৰীক 'প্ৰচণ্ড চৰ' মাৰিবলৈ কৈ গ্ৰেপ্তাৰ হ’ল কেন্দ্ৰীয় মন্ত্ৰী! - NEWS8 NE\nমুখ্যমন্ত্ৰীক ‘প্ৰচণ্ড চৰ’ মাৰিবলৈ কৈ গ্ৰেপ্তাৰ হ’ল কেন্দ্ৰীয় মন্ত্ৰী!\nনিউজ ডেস্ক। কেন্দ্ৰীয় মন্ত্ৰী নাৰায়ণ ৰাণেক ২৪ আগষ্ট অৰ্থাৎ মঙলবাৰে মহাৰাষ্ট্ৰৰ ৰত্নগিৰি আৰক্ষীয়ে গ্ৰেপ্তাৰ কৰে।\nমহাৰাষ্ট্ৰৰ মুখ্যমন্ত্ৰী উদ্ধৱ ঠাকৰেক ‘প্ৰচণ্ড চৰ’ দিয়াৰ বিষয়ে কৰা মন্তব্যৰ বাবে গ্ৰেপ্তাৰ কৰা হয় ৰাণেক। তেওঁ দাবী কৰিছিল যে স্বাধীনতাৰ বৰ্ষৰ বিষয়ে অজ্ঞ আছিল মুখ্যমন্ত্ৰীজন। যিটো অতি লজ্জাজনক।\nউল্লেখ্য যে ইয়াৰ পূৰ্বে ৰাণেৰ মন্তব্যৰ বাবে তেওঁৰ বিৰুদ্ধে দুখন এজাহাৰ দাখিল কৰাৰ পিছত গ্ৰেপ্তাৰৰ পৰা সুৰক্ষা বিচাৰি তেওঁ বোম্বে উচ্চ ন্যায়ালয়ৰ কাষ চাপিছিল।\nৰাণে এজাহাৰসমূহ বাতিল কৰিবলৈয়ো চেষ্টা কৰিছিল। ৰাণেৰ বিৰুদ্ধে দুখন এজাহাৰ পঞ্জীয়ন কৰা হৈছিল। ইয়াৰে এটা অভিযোগ মঙলবাৰে পুনেত পঞ্জীয়ন কৰা হৈছিল আৰু আনটো নাছিকত দাখিল কৰা হৈছিল।\n#Maharashtra: Union Minister Narayan Rane detained by Ratnagiri Police after row over 'slap CM' comment.\nListen in to reactions coming in.\nDetails by Aruneel. | #SenaVsRane pic.twitter.com/2a0KctIhpK\n— TIMES NOW (@TimesNow) August 24, 2021\nইফালে, শিৱসেনাৰ কৰ্মীসকলে ৰাণেৰ বাসগৃহ অভিমুখে প্ৰতিবাদী যাত্ৰা কৰাৰ সময়ত মুম্বাইত শিৱসেনা, বিজেপি আৰু আৰক্ষীৰ কৰ্মীসকলৰ মাজত সংঘৰ্ষ আৰম্ভ হয় বুলি জানিব পৰা যায়।\nMaharashtra | Cyber Police Station, Nashik has registered an FIR under IPC sections 500, 505(2), 153 (B)1(C) against Union Minister Narayan Rane over his remarks against Maharashtra CM Uddhav Thackeray\nকাষৰীয়া ৰাইগড় জিলাত বিজেপিৰ জন আশীৰ্বাদ যাত্ৰাৰ সময়ত ৰাণে কৈছিল, “মুখ্যমন্ত্ৰীয়ে আমাৰ স্বাধীনতাৰ বছৰটো নাজানে, সেয়া লজ্জাজনক। তেওঁ তেওঁৰ ভাষণৰ সময়ত স্বাধীনতাৰ বছৰৰ বিষয়ে সোধাৰ বাবে পিছলৈ বেকা হৈছিল। যদি সেই সময়ত মই তাত থাকিলোহেঁতেন, তেন্তে মই তেওঁক এটা প্ৰচণ্ড চৰ মাৰিলোহেঁতেন।”\nবিজেপি নেতা তথা শিৱসেনাৰ প্ৰাক্তন মুখ্যমন্ত্ৰী ৰাণে দাবী কৰে যে ঠাকৰেয়ে তেওঁৰ ১৫ আগষ্টৰ ভাষণৰ সময়ত ভাৰতৰ স্বাধীনতাৰ বছৰটো পাহৰি যোৱাৰ পিছত ভাষণৰ মাজতে তেওঁৰ সহায়কসকলৰ সৈতে ইয়াৰ বিষয়ে সুধিব লগা হৈছিল।\nSo, #NarayanRane was arrested while he was having his meal. He wasn’t even allowed to finish the meal, and forcibly arrested.\nThis is happening to an Union Minister of India.\nAlso—this is exactly how they arrested Arnab Goswami; same pattern. pic.twitter.com/We0zclEa6R\n— Prince Singh !! (@Prince_singh21) August 24, 2021\nতেওঁৰ বিৰুদ্ধে গোচৰ দাখিল হোৱা সন্দৰ্ভত তেওঁ কয় যে, “মোৰ বিৰুদ্ধে এখনো এজাহাৰ পঞ্জীয়ন কৰা হৈছে বুলি মোৰ ওচৰত কোনো তথ্য নাই। মই সাধাৰণ মানুহ নহয়। মই কোনো অপৰাধ কৰা নাই। যদি কোনোবাই ১৫ আগষ্টৰ বিষয়ে নাজানে, তেন্তে সেইয়া অপৰাধ নহয় নেকি? মই কৈছিলো যে মই চৰ মাৰিলোহেঁতেন – ই এটা সাধাৰণ শব্দ আছিল, ই অপৰাধ নহয়।”\nভাতৃক লিভাৰ ‘উপহাৰ’ দি নতুন জীৱন প্ৰদান কৰিলে দুই ভগ্নীয়ে!


ৰিপুণ বৰাৰ কংগ্রেছ ত্যাগ - নিয়মীয়া বাৰ্তা\nBy নিয়মীয়া বাৰ্তা On Apr 19, 2022\nৰাজ্যসভাৰ শেহতীয়া নির্বাচনত পৰাজিত প্রদেশ কংগ্রেছৰ প্রাক্তন সভাপতি ৰিপুণ বৰাই দেওবাৰে কংগ্রেছ দলৰ প্রাথমিক সদস্যৰ পৰা পদত্যাগ কৰি তৃণমূল কংগ্রেছত যোগদান কৰিছে৷ গুৱাহাটী পৌৰ নিগমৰ নির্বাচনলৈ চাৰিদিন বাকী থকাৰ সময়ত ৰিপুণ বৰাৰ এনে সিদ্ধান্তই স্বাভাৱিকতে কংগ্রেছ দলটোত মোক্ষম আঘাত হানিলে৷ কংগ্রেছ দলৰ পৰা পদত্যাগ কৰি কংগ্রেছ সভানেত্রী ছোনিয়া গান্ধীলৈ প্রেৰণ কৰা দুই পৃষ্ঠাজোৰা পত্রত ৰিপুণ বৰাই উত্থাপন কৰিছে দলটোৰ নেতৃত্বৰ বিৰুদ্ধে বিস্ফোৰক অভিযোগ৷ ৰাজ্যসভাৰ শেহতীয়া নির্বাচনত এখন আসনত জয়লাভ কৰাৰ জোখাৰে কংগ্রেছ নেতৃত্বাধীন বিৰোধী ৰাজনৈতিক দলসমূহৰ প্রয়োজনীয় শক্তি আছিল যদিও বিৰোধী পক্ষৰ ৭গৰাকী বিধায়কে ক্রছ ভোটিং কৰাৰ ফলত লজ্জাজনকভাৱে পৰাজিত হৈছিল ৰিপুণ বৰা৷ এনে পৰাজয়ৰ পাছতেই নতুন দিল্লীত বাহৰ পাতি থকা প্রদেশ কংগ্রেছৰ প্রাক্তন সভাপতিগৰাকীয়ে তৃণমূল কংগ্রেছত যোগদান কৰিব বুলি প্রচাৰ চলিছিল৷ কিন্তু এনে প্রচাৰৰ সত্যতা নাই বুলি স্বয়ং বৰাই ঘোষণা কৰিছিল৷ কিন্তু দেওবাৰে তেওঁ কংগ্রেছৰ স’তে প্রায় তিনি দশকজোৰা সম্পর্কৰ অৱসান ঘটাই কলকাতাস্থিত তৃণমূল কংগ্রেছৰ মুখ্য কার্যালয়ত যোগদান কৰে৷ কংগ্রেছ সভানেত্রী ছোনিয়া গান্ধীলৈ প্রেৰণ কৰা পদত্যাগ–পত্রত বৰাই কেইবাটাও গুৰুতৰ অভিযোগ কৰিছে৷ ইয়াৰ ভিতৰত অন্যতম অভিযোগ হ’ল যে কংগ্রেছৰ একাংশ নেতাই বিজেপিৰ সৈতে গোপনে হলি–গলি কৰি আছে৷ বিগত প্রায় আঠ বছৰে ধাৰাবাহিক নির্বাচনী বিপর্যয়ৰ সন্মুখীন হোৱা কংগ্রেছ দলটোৰ পৰা বুজনসংখ্যক নেতা আঁতৰি গৈছে৷ বিজেপি নেতৃত্বাধীন চৰকাৰৰ আগ্রাসী ৰাজনীতিৰ যোগ্য প্রত্যুত্তৰ দিয়াৰ শক্তি হেৰুৱাইছে কংগ্রেছে৷ ফলত দলটোৰ তৃণমূল পর্যায়ৰ নিষ্ঠাৱান নেতা–কর্মীসকলেই নহয়, অধিকাংশ নেতাৰ ৰাজনৈতিক ভৱিষ্যৎ অন্ধকাৰ হৈছে৷ কেইমাহমান পূর্বে নিখিল ভাৰত মহিলা কংগ্রেছ কমিটীৰ অধ্যক্ষৰ পদৰ পৰা পদত্যাগ কৰি প্রাক্তন সাংসদ সুস্মিতা দেৱে তৃণমূল কংগ্রেছত যোগদান কৰিছিল৷ কংগ্রেছৰ ৰাষ্ট্রীয় পর্যায়ৰ শীর্ষ পদত থকা সুস্মিতা দেৱৰ পদত্যাগক লৈও দেশজুৰি চর্চা চলিছিল৷ বৰাক উপত্যকাৰ ৰাজনীতিত বিশেষ প্রভাৱ আছে সুস্মিতা দেৱৰ৷ বৰাকৰ কংগ্রেছী ৰাজনীতিত প্রায় পাঁচ দশক ধৰি আধিপত্য বিস্তাৰ কৰা প্রয়াত সন্তোষ মোহন দেৱৰ কন্যা সুস্মিতা দেৱে তৃণমূল কংগ্রেছত যোগদান কৰাৰ ফলত নিশ্চিতভাৱে বৰাক উপত্যকাত প্রত্যাহ্বানৰ সন্মুখীন হ’ব লাগিব কংগ্রেছ দলটো৷ বৰাক উপত্যকাত লোকসভাৰ এখন আসনৰ উপৰি বিধানসভাৰ ১৫টা সমষ্টি আছে৷ কিন্তু সন্তোষ মোহন দেৱৰ লেখীয়া তেওঁৰ কন্যা সুস্মিতা দেৱৰ ব্রহ্মপুত্র উপত্যকাৰ ৰাজনীতিত বিশেষ প্রভাৱ নাই৷ ৰিপুণ বৰাৰ কংগ্রেছ ত্যাগ আৰু তৃণমূল কংগ্রেছত যোগদানৰ ঘটনাই ব্রহ্মপুত্র উপত্যকাৰ ৰাজনীতিত প্রভাৱ পেলাবলৈ সক্ষম হ’ব৷ উল্লেখ্য যে তৃণমূল কংগ্রেছৰ মুৰব্বী তথা পশ্চিমবংগৰ মুখ্যমন্ত্রী মমতা বেনার্জীয়ে দীর্ঘদিন ধৰি অসমৰ ৰাজনীতিত প্রৱেশ কৰাৰ পৰিকল্পনা চলাই আছিল যদিও এইক্ষেত্রত ৰাজ্যখনৰ যোগ্য নেতাৰ সন্ধান উলিয়াব পৰা নাছিল৷ চুবুৰীয়া ৰাজ্য হ’লেও পশ্চিমবংগৰ স’তে অসমৰ ৰাজনীতিৰ বিশেষ সাদৃশ্য নাই৷ পশ্চিমবংগৰ ৰাজনীতিক অসমৰ খিলঞ্জীয়া জাতি–জনগোষ্ঠীসমূহে কোনো দিনেই অনুসৰণ কৰা নাই৷ ফলত চুবুৰীয়া ৰাজ্যখনৰ ৰাজনৈতিক প্রভাৱ অসমত প্রতিফলিত নহয়৷\nসুস্মিতা দেৱৰ পাছত ৰিপুণ বৰাৰ আগমনে তৃণমূল কংগ্রেছত কি প্রভাৱ পৰে, সেয়া এতিয়াই স্পষ্টভাৱে কোৱাটো কঠিন যদিও এনে ঘটনাই বিৰোধী কংগ্রেছ দলত নিশ্চিতভাৱে মোক্ষম আঘাত হানিব৷ দেওবাৰে তৃণমূল কংগ্রেছত ৰিপুণ বৰাই যোগদান কৰাৰ পূর্বে প্রদেশ কংগ্রেছৰ সভাপতি ভূপেন বৰাই নিজকে অভিমন্যু বুলি কৈছে৷ অৱশ্যে আধুনিক চক্রবেহুৰ পৰা ওলাই যাবলৈ সক্ষম হ’ব বুলি প্রদেশ কংগ্রেছৰ সভাপতিগৰাকীয়ে কৈছে৷ প্রদেশ কংগ্রেছৰ সভাপতিগৰাকীৰ এনে বক্তব্যই এই কথাই প্রমাণ কৰে যে অভূতপূর্ব ভয়ংকৰ দুর্যোগৰ সন্মুখীন হৈছে কংগ্রেছ দলটো৷ বিগত প্রায় ১০ বছৰ ধৰি ৰাজ্যখনৰ প্রতিটো নির্বাচনতে বিপর্যয়ৰ সন্মুখীন হৈছে৷ লোকসভা নির্বাচনেই হওক, বিধানসভাৰ নির্বাচনেই হওক অথবা স্থানীয় নিকায়ৰ নির্বাচনেই হওক, কোনো এটাতে বিজয়ৰ সোৱাদ লাভ কৰা নাই দলটোৱে৷ ইয়াৰ বিপৰীতে নেতৃত্বকেন্দ্রিক অন্তর্কন্দলে জর্জৰিত কৰিছে দলটোক৷ ৰাজ্যসভাৰ নির্বাচনত কংগ্রেছৰ সাতজন বিধায়কে ক্রছ ভোটিং কৰা বুলি অভিযোগ উত্থাপনৰ পাছতো ইয়াৰ উপযুক্ত অনুসন্ধান অথবা অনুশাসনমূলক ব্যৱস্থা গ্রহণ কৰা হোৱা নাই৷ আনকি প্রদেশ কংগ্রেছৰ কার্যকৰী সভাপতি কমলাক্ষ দে’ পুৰকায়স্থই শেহতীয়াকৈ উত্থাপন কৰা এলানি বিস্ফোৰক অভিযোগক লৈ অস্বস্তিকৰ পৰিস্থিতিৰ সন্মুখীন হৈছে প্রদেশ কংগ্রেছৰ নেতৃত্ব৷ দলটোৰ কেইবাজনো নেতাই নেতৃত্বৰ বিৰুদ্ধে বিস্ফোৰক অভিযোগ কৰাৰ পাছতো নিশ্চুপ হৈ থাকিব লগা হৈছে প্রদেশ কংগ্রেছৰ নেতৃত্ব৷ ছবছৰীয়া অসম আন্দোলনৰ পাছত ২০০১ৰ বিধানসভা নির্বাচনত প্রথমবাৰৰ বাবে ৰাজ্যখনৰ খিলঞ্জীয়া জাতি–জনগোষ্ঠীৰ সমর্থনত চমকপ্রদ সাফল্য লাভ কৰিবলৈ সক্ষম হোৱা কংগ্রেছ দলে একেৰাহে তিনিটা কার্যকাল ৰাজ্যখনৰ ক্ষমতাত আছিল যদিও দলটোৰ পৰা শেহতীয়াকৈ আঁতৰি গৈছে ৰাজ্যখনৰ খিলঞ্জীয়া জাতি–জনগোষ্ঠীসমূহ৷ ২০১১ৰ বিধানসভা নির্বাচনত ৭৮খন আসন লাভ কৰি কংগ্রেছে একেৰাহে তৃতীয়বাৰ ক্ষমতাত অধিষ্ঠিত দলটোৱে ২০১৬ৰ নির্বাচনত কিয় ২৬ খন আসনতহে জয়লাভ কৰিবলৈ সক্ষম হ’ল? ইয়াৰ বিপৰীতে ২০১১ত মাথোঁ পাঁচখন আসনৰ পৰা বিজেপিয়ে ২০১৬ৰ বিধানসভা নির্বাচনত কেনেকৈ ৬০খন আসনত জয়লাভ কৰিলে? ইয়াৰ অন্তর্নিহিত কাৰণসমূহ সঁচা অর্থত বিশ্লেষণ কৰি দলটোৰ নেতৃত্বই আত্মসমালোচনাৰে কংগ্রেছ নেতৃত্বই ৰাইজৰ ওচৰলৈ আগবাঢ়ি যোৱাৰ কোনো পদক্ষেপ গ্রহণ কৰা নাই৷ ইয়াৰ বিপৰীতে ক্ষমতাচ্যুত দলটোৱে নিজৰ মাজতে খোৱা–কামোৰা লগাইছে৷ নেতৃত্বৰ ব্যর্থতা ইজনে সিজনৰ ওপৰত জাপি দিয়াৰ চক্রান্ত চলাইছে৷ এইদৰে কংগ্রেছ দলটোৱে ৰাইজৰ মাজত সৃষ্টি হোৱা আস্থাহীনতা দূৰ কৰিব নোৱাৰে৷ এনে দুর্বলতা দলটো দীর্ঘদিনে চলি থাকিলে ৰাইজেও কংগ্রেছৰ বিকল্পৰূপে অন্য দলক গ্রহণ কৰাৰ সম্ভাৱনা আছে৷\nনগাঁৱত হিৰ’ইন সহ তিনি ড্ৰাগছ সৰবৰাহকাৰী গ্ৰেপ্তাৰ\nইণ্ডিয়ান প্রিমিয়াৰ লীগত মহামাৰী ক’ৰোনাৰ এণ্ট্ৰী


সন্তানৰ চকুৰ সন্মুখতে ৰাজপথত মাতৃক দলবদ্ধ ধৰ্ষণ! কাঢ়ি লৈ গ’ল পিন্ধি থকা সোণৰ অলংকাৰ| Woman stops on highway due to car trouble raped by2men in front of children in Pakistan– News18 assam\nHome » photogallery » world »সন্তানৰ চকুৰ সন্মুখতে ৰাজপথত মাতৃক দলবদ্ধ ধৰ্ষণ! কাঢ়ি লৈ গ’ল পিন্ধি থকা সোণৰ অলংকাৰ\nসন্তানৰ চকুৰ সন্মুখতে ৰাজপথত মাতৃক দলবদ্ধ ধৰ্ষণ! কাঢ়ি লৈ গ’ল পিন্ধি থকা সোণৰ অলংকাৰ\nদুজন বন্দুকধাৰী যুৱকে আক্ৰমণ কৰে মহিলাগৰাকীক\n| September 11, 2020, 15:11 IST\nগাড়ীত ঘৰলৈ উভতাৰ সময়ত ৰাস্তাৰ মাজতে শেষ হৈছিল পেট্ৰ’ল। ফোন কৰি সেই কথা স্বামীক জনাইছিল মহিলাগৰাকীয়ে। কিন্তু সেইময়তে দুজন বন্দুকধাৰী যুৱকে আক্ৰমণ কৰে মহিলাগৰাকীক। সন্তানৰ সন্মুখতে মহিলাগৰাকীক দলবদ্ধ ধৰ্ষণ কৰে দুয়োটা লম্পটে। আনকি মহিলাগৰাকীৰ পৰা কাঢ়ি লৈ যায় এ টি এম কাৰ্ড সহ পিন্ধি থকা সোণৰ অলংকাৰ। ঘটনাই এতিয়া জোকাৰিছে সমগ্ৰ দেশ।\nভয়ংকৰ ঘটনাটো সংঘটিত হৈছে পাকিস্তানতৰ গুজ্জৰপুৰ এলেকাত। পাকিস্তানৰ সংবাদ সংস্থা Geo News ৰ বাতৰি অনুসৰি, দুৰ্ভগীয়া মহিলাগৰাকীৰ ঘৰ গুজ্জৰপুৰতে। সন্তানক লগত লৈ গাড়ীৰে ঘৰলৈ উভতি গৈ আছিল মহিলাগৰাকী। আৰু সেই সময়তে এই ঘটনাটো সংঘটিত হয়।\nমহিলাগৰাকীৰ অভিযোগ- লাহোৰ-শিয়ালকোট হাইৱে’ত শেষ হয় গাড়ীৰ তেল। ফলত স্বামীলৈ অপেক্ষা কৰিবলগীয়া হৈছিল। আৰু তেতিয়াই দুজন বন্দুকধাৰী যুৱকে আক্ৰমণ কৰে মহিলাগৰাকীক। গাড়ীৰ দুৱাৰ ভাঙি মহিলাগৰাকীক বাহিৰলৈ উলিয়াই আনে আৰু সন্তানৰ সন্মুখতে ধৰ্ষণ কৰে।\nসেইসময়তে সন্তানে আৰক্ষীৰ হেল্প লাইন নম্বৰত ফোন কৰে যদিও ঘটনাস্থলীত উপস্থিত নহ’ল আৰক্ষী।\nমহিলাগৰাকীৰ হাতত থকা টকাৰ লগতে এ টি এম কাৰ্ড আৰু পৰিধান কৰি থকা অলংকাৰ কাঢ়ি সেই ঠাইৰ পৰা আঁতৰি যায় মহিলাগৰাকী। ঘটনাই এতিয়া সমগ্ৰ দেশখনতে চাঞ্চল্যৰ সৃষ্টি কৰিছে। মহিলাৰ সুৰক্ষাৰ দাবীত সকলো ওলাই আহিছে ৰাজপথলৈ।\nপাকিস্তান আৰক্ষীয়ে জনোৱা মতে, ইতিমধ্যে ১২ জন সন্দেহজনক লোকক আটক কৰা হৈছে।


যিহি 14 - ইণ্ডিয়ান ৰিভাইচ ভাৰচন (IRV) আচামিচ - 2019\n1ইস্ৰায়েলৰ পৰিচাৰকসকলৰ কেইজনমান মোৰ ওচৰলৈ আহি মোৰ আগত বহিল।\n2তেতিয়া যিহোৱাৰ বাক্য মোৰ ওচৰলৈ আহিল আৰু ক’লে,\n3“হে মনুষ্য সন্তান, এই লোকসকলে তেওঁলোকৰ প্রতিমাবোৰক নিজ নিজ হৃদয়ত ঠাই দিছে আৰু নিজৰ সন্মুখত নিজৰ নিজৰ অপৰাধ জন্মাওঁতা বিঘিনি ৰাখিছে। সেই বিষয়ে মই জানো তেওঁলোকক পৰামৰ্শ দিম?\n4সেইবাবে তুমি তেওঁলোকক এই কথা কৈ ঘোষণা কৰা, ‘প্ৰভু যিহোৱাই এই কথা কৈছে: ইস্ৰায়েল-বংশৰ যি কোনো লোকে নিজ প্রতিমাবোৰক হৃদয়ত ঠাই দিব বা নিজৰ সন্মুখত নিজৰ অপৰাধ জন্মাওঁতা বিঘিনি ৰাখিব আৰু কোনো এজন লোকে যেতিয়া ভাববাদী এজনৰ ওচৰলৈ আহিব - সেই অহা লোকজনৰ বাহুল্য প্রতিমাবোৰৰ অনুসাৰে, মই যিহোৱাই, নিজেই তেওঁক উত্তৰ দিম।\n5মই এইদৰে কৰিম যাতে ইস্ৰায়েলৰ গোটেই বংশ তেওঁলোকৰ হৃদয় মোলৈ পুনৰায় ঘূৰাই আনিব পাৰিম, কিয়নো তেওঁলোকৰ প্রতিমাবোৰে তেওঁলোকক মোৰ পৰা আঁতৰ কৰি ৰাখিছে!’\n6এই হেতুকে তুমি ইস্ৰায়েল বংশক কোৱা, ‘প্ৰভু যিহোৱাই এই কথা কৈছে: তোমালোকে মন পালটোৱা আৰু তোমালোকৰ প্রতিমাবোৰৰ পৰা ঘূৰি আহাঁ! আৰু তোমালোকৰ আটাই ঘিণলগীয়া কাৰ্যবোৰলৈ পিঠি দিয়া!\n7কিয়নো ইস্ৰায়েল বংশৰ মাজত আৰু ইস্ৰায়েলত প্ৰবাস কৰা বিদেশীবোৰৰ মাজত যি কোনোৱে মোৰ পৰা নিজকে পৃথকে ৰাখিব, যিজনে নিজৰ প্রতিমাবোৰক হৃদয়ত ঠাই দিব আৰু নিজৰ সন্মুখত নিজৰ অপৰাধ জন্মাওঁতা বিঘিনি ৰাখিব আৰু যিজনে মোক বিচাৰি ভাববাদী এজনৰ ওচৰলৈ আহিব - মই যিহোৱাই নিজেই তেওঁক উত্তৰ দিম!\n8তাৰ বাবে মই সেই মানুহজনৰ বিৰুদ্ধে বিমুখে থাকিম আৰু তেওঁক এটা চিন আৰু দৃষ্টান্তৰ বিষয় কৰিম, কিয়নো তেওঁক মই মোৰ লোকসকলৰ মাজৰ পৰা উচ্ছন্ন কৰিম; তেতিয়া মই যে যিহোৱা, সেই বিষয়ে তোমালোকে জানিবা!\n9যদি কোনো ভাববাদীয়ে ভ্ৰান্ত হৈ আৰু কোনো বাক্য কয়, তেতিয়া মই, যিহোৱাই, সেই ভাববাদীজনক ভ্ৰান্ত কৰিম; আৰু মই তেওঁৰ বিৰুদ্ধে হাত মেলি, মোৰ প্ৰজা ইস্ৰায়েল লোকসকলৰ মাজৰ পৰা তেওঁক বিনষ্ট কৰিম।\n10এইদৰে তেওঁলোকে নিজ নিজ অপৰাধৰ দণ্ড ভুগিব। সেই ভাববাদীজনৰ ওচৰলৈ পৰামৰ্শ ল’বলৈ যোৱা লোকজনৰ অপৰাধ দুয়োৰে সমান হ’ব।\n11ইয়াৰ অভিপ্ৰায় এই, যেন ইস্ৰায়েল-বংশই মোৰ পৰা বিপথে নাযায়; আৰু তেওঁলোকৰ অপৰাধবোৰৰ কোনো অপৰাধেৰে নিজক আৰু অশুচি নকৰে, কিন্তু তেওঁলোক যেন মোৰ প্ৰজা হয় আৰু মই তেওঁলোকৰ ঈশ্বৰ হওঁ, ইয়াক প্ৰভু যিহোৱাই কৈছে।\n12তেতিয়া যিহোৱাৰ বাক্য মোৰ ওচৰলৈ আহিল আৰু ক’লে,\n13“হে মনুষ্য সন্তান, যদি এখন দেশে সত্য লঙ্ঘন কৰি মোৰ বিৰুদ্ধে পাপ কৰে আৰু মই তাৰ অহিতে মোৰ হাত মেলি তাৰ অন্নৰূপ লাখুটি ভাঙো আৰু তালৈ আকাল পঠিয়াই তাৰ পৰা মানুহ আৰু পশু সকলোকে উচ্ছন্ন কৰোঁ;\n14তেতিয়া যদিও নোহ, দানিয়েল আৰু ইয়োব, এই তিনিজন লোক সেই ঠাইৰ মাজত থাকিলেও, তেওঁলোকে নিজ নিজ ধাৰ্মিকতাৰ দ্বাৰাই কেৱল নিজ নিজ প্ৰাণহে ৰক্ষা কৰিব পাৰিব,” এয়ে প্ৰভু যিহোৱাৰ বচন।\n15বা যদি সেই দেশৰ সকলো ফালে হিংস্র জন্তু পঠিয়াই দিওঁ আৰু সেইবোৰে তাক সন্তানহীন কৰে আৰু সেই জন্তুবোৰৰ কাৰণে কোনো মানুহ তাৰ মাজেদি যাব নোৱাৰাকৈ উচ্ছন্ন হয়,\n16তেন্তে সেই একে তিনিজনলোক তাত থাকিলেও, মোৰ জীৱনৰ শপত, “প্ৰভু যিহোৱাই কৈছে, তেওঁলোকে পো বা জীহঁতক উদ্ধাৰ কৰিব নোৱাৰিব, কেৱল তেওঁলোকেহে ৰক্ষা পাব, কিন্তু দেশ হ’লে উচ্ছন্ন হ’ব।\n17বা যদি মই সেই দেশৰ বিৰুদ্ধে এখন তৰোৱাল আনো আৰু কওঁ ‘হে তৰোৱাল, দেশৰ মাজেদি যা আৰু তাৰ পৰা লোক সমূহ আৰু পশু সকলোকে উচ্ছন্ন কৰ’ -\n18তেতিয়া সেই তিনিজন লোক সেই ঠাইৰ মাজত থাকিলেও - মোৰ জীৱনৰ শপত, “প্ৰভু যিহোৱাই কৈছে, “তেওঁলোকে পো বা জীহঁতক উদ্ধাৰ কৰিব নোৱাৰিব, কেৱল তেওঁলোকেহে ৰক্ষা পাব।\n19বা যদি মই সেই দেশৰ বিৰুদ্ধে এক মহামাৰী পঠিয়াওঁ আৰু তাৰ পৰা মানুহ আৰু পশু সকলোকে উচ্ছন্ন কৰিবলৈ তাৰ ওপৰত মোৰ ক্ৰোধ বৰষাই তেজ বোৱাওঁ,\n20তেতিয়া যদিওবা নোহ, দানিয়েল আৰু ইয়োব সেই ঠাইত থাকিলে হয় - মোৰ জীৱনৰ শপত, “প্ৰভু যিহোৱাই কৈছে, “তেওঁলোকে নিজৰ পো’সকলক বা আনকি নিজৰ জী’সকলক উদ্ধাৰ কৰিব নোৱাৰিব; কেৱল তেওঁলোকৰ নিজ প্ৰাণহে ধাৰ্মিকতাৰ দ্বাৰাই ৰক্ষা পাব।”\n21কিয়নো প্ৰভু যিহোৱাই এই কথা কৈছে: “মই নিশ্চয়কৈ নিকৃষ্টৰভাৱে মানুহ আৰু পশুক যিৰূচালেমৰ বিৰুদ্ধে সকলোকে উচ্ছন্ন কৰিবলৈ মোৰ এই চাৰিওটা মহা-আপদ অর্থাৎ তৰোৱাল, আকাল, হিংস্র জন্তু আৰু মহামাৰী পঠিয়াম।\n22তথাপি চোৱা! তাৰ মাজত ৰক্ষা পোৱা লোকসকল তেওঁলোকৰ পুত্রসকল আৰু জীয়েকসকলৰ লগত বাহিৰলৈ ওলাই যাব। চোৱা! তেওঁলোক তোমালোকৰ ওচৰলৈ ওলাই আহিব আৰু তোমালোকে তেওঁলোকৰ আচাৰ-ব্যৱহাৰ আৰু তেওঁলোকৰ কাৰ্য দেখিবলৈ পাবা; তেতিয়া যিৰূচালেমলৈ মই ঘটোৱা অমঙ্গলৰ বিষয়ে আৰু তাৰ বিৰুদ্ধে মই ঘটোৱা সকলোৰে বিষয়ে তোমালোকে শান্তনা পাবা।\n23তোমালোকে তেওঁলোকৰ আচাৰ-ব্যৱহাৰ আৰু কাৰ্য দেখিলে, তেওঁলোকে তোমালোকক শান্তনা দিব; তেতিয়া তোমালোকে জানিবা যে, মই তাৰ বিৰুদ্ধে কৰা একোকে বিনা কাৰণে কৰা নাই!” এয়ে প্ৰভু যিহোৱাৰ বাক্য।\n< যিহি 13\nযিহি 15 >


ধর্ষণ: এক সামাজিক ব্যাধি-- অসমৰ প্ৰেক্ষাপটত ইয়াৰ পৰিসাংখ্যিক তথ্য তথা ভয়াৱহতা - ধর্ষণ: এক সামাজিক ব্যাধি-- অসমৰ প্ৰেক্ষাপটত ইয়াৰ পৰিসাংখ্যিক তথ্য তথা ভয়াৱহতা - Blog View - Litcul\nধর্ষণ: এক সামাজিক ব্যাধি-- অসমৰ প্ৰেক্ষাপটত ইয়াৰ পৰিসাংখ্যিক তথ্য তথা ভয়াৱহতা\n#ধৰ্ষণ_এক_সামাজিক_ব্যাধি-- #অসমৰ_প্ৰেক্ষাপটত_ইয়াৰ_পৰিসাংখ্যিক_তথ্য_তথা_ভয়াৱহতা ।\nBlogs Home » Browse Blogs » ধর্ষণ: এক সামাজিক ব্যাধি-- অসমৰ প্ৰেক্ষাপটত ইয়াৰ পৰিসাংখ্যিক তথ্য তথা ভয়াৱহতা\nBy Lipika Das -\n43 Views5Comments 10 Likes0Reviews\nগুণৰো নাই শেষ.....\n-----হাজৰিকাদেৱৰ গীতত প্ৰাণ পাই উঠা অসম মুলুকখন সঁচাই বৈচিত্র্যময় আৰু অতুলনীয় । ভাৰতৰ অন্য প্ৰান্তৰ তুলনাত ইয়াৰ মানুহবোৰ যথেষ্ট শান্তিপ্ৰিয় আৰু সহজ সৰল বুলি আগৰে পৰা এটা সুনাম আছে । পুৰুষপ্ৰধান হ'লেও অতীজৰে পৰা অসমীয়া সমাজত নাৰীক এক সুৰক্ষিত আৰু তুলনাত্মকভাবে সন্মানীয় স্থান দিয়া হৈছে কিন্তু সমসাময়িক প্ৰেক্ষাপটত চকু ফুৰালে অতীজৰ সেই গৰিমাত কালিমা সনা যেন অনুভৱ হয় । কিয়নো শেহতীয়া কিছুমান ঘটনা পৰিঘটনালৈ চালে আমি দেখোঁ যে অসমত পদে পদে এতিয়া লাঞ্ছিতা হৈছে আবাল বৃদ্ধা বণিতাসকল । ১১মহীয়া কন্যাটিৰ পৰা ৭০বছৰীয়া বৃদ্ধা পৰ্যন্ত হাত সাৰি যাব পৰা নাই শাৰীৰিক মানসিক ভাৱে ৰোগাক্ৰান্ত এচাম ধর্ষণকাৰীৰ হাতৰ পৰা ।\nআজিৰ পৰা ৫বছৰ আগতে , ৩নৱেম্বৰ ২০১৩ত আমেৰিকামূলৰ এটা ব্যঙ্গাত্মক ৱেবছাইট, NationalReport.net ত ডেভিড এমেৰী নামৰ এজন লোকে এটা কাল্পনিক বাতৰি প্ৰকাশ কৰিছিল যত তেখেতে লিখিছিল যে আগন্তুক সময়ছোৱাত ভাৰতীয় ৰাজ্য অসমত "অসম ধৰ্ষণ উৎসৱ" নামেৰে এক উৎসৱ আৰম্ভ হবলৈ গৈ আছে । সমালোচকসকলে কটু ভাষাৰে লিখনিটোক নিন্দা কৰিছিল আৰু বিভিন্ন প্ৰচাৰ মাধ্যমৰ জৰিয়তে প্ৰচাৰ লাভ কৰি ই বিতৰ্কৰ সূত্ৰপাত কৰিছিল । কিন্তু আজি কবলৈ লাজ লাগিছে যে সঁচাই এতিয়া অসমত "ধৰ্ষণ" নামৰ এক মহাযজ্ঞ আৰম্ভ হৈছে যত হেজাৰ হেজাৰ ছোৱালী মহিলা জাহ গৈছে ।\nভাৰতবৰ্ষত মহিলাসকলৰ লগত হোৱা নিৰ্যাতন বোৰৰ ভিতৰত ধৰ্ষণ চতুৰ্থ স্থানত আছে । National Crime Record Bureau ৰ ২০১৩ চনৰ প্ৰতিবেদন অনুযায়ী ২০১২ চনটোত সমগ্ৰ ভাৰত জুৰি ২৪,৯২৩টা ধৰ্ষণৰ কেচ ফাইল কৰা হয় । ২০১০ চনত ধৰ্ষণৰ সংখ্যা আছিল ২২,১৭২টা । কিন্তু এই পৰিমাণ ২০১৬ চনলৈ আৰু বেছিকৈ বৃদ্ধি পায় আৰু ৩৪,৬০০ৰ ঘৰ চুলেগৈ যত দিল্লীয়ে শীৰ্ষস্থান দখল কৰিছিল । কিন্তু অসমো এইক্ষেত্ৰত পিছপৰি থকা নাই । NCRB ৰ ২০১৬চনৰ প্ৰতিবেদন অনুযায়ী বিগত কিছুবছৰে অসমত ঘটি থকা নাৰী নিৰ্যাতন তথা শোষণৰ দ্বাৰা অসমে এইক্ষেত্ৰত দ্বিতীয় স্থান লাভ কৰিছে । যিটো সময়ত নাৰী নিৰ্যাতনৰ ৰাষ্ট্ৰীয় গড় হাৰ ৫৩.৬%, তাৰে ভিতৰত অসমৰ হাৰ ১৩১.৩% । বিজেপি নেতৃত্বাধীন সোনোৱাল চৰকাৰে ২০১৬চনত শাসনভাৰ লোৱালৈ অসমত অতি কমেও ৩,০০৯টা ধৰ্ষণৰ ঘটনা আৰু ১৭,১০৬টা নাৰী নিৰ্যাতনৰ গোচৰ ৰুজু কৰা হৈছিল । আকৌ ২০১৬-১৭ চনত প্ৰায় ১,৫৫২টা ধৰ্ষণৰ গোচৰ তৰা হয় । আকৌ জানুৱাৰী ২০১৭ ৰ পৰা জানুৱাৰী ২০১৮ পৰ্যন্ত প্ৰায় ১৪৫৭টা ধৰ্ষণৰ গোচৰ ৰুজু কৰা হৈছিল বুলি মন্ত্ৰী চন্দ্রমোহন পাটোৱাৰী দেবে মন্তব্য দিছিল । আশ্বৰ্যজনক ভাবে দাখিল হোৱা ৩,০০৯ টা গোচৰৰ ভিতৰত মাত্ৰ ১,৭৮৬ জনকহে গ্ৰেপ্তাৰ কৰা হয়, ১,৬৯৭ জনৰ বিৰুদ্ধে চার্জশ্বীট তৈয়াৰ কৰা হয় আৰু মাত্ৰ ৭৬ জনক দণ্ড বিহা হয় । অৱশ্যে আমি দেখা পাওঁ যে ২০১৬-১৭ চনৰ ভিতৰত ৮,৭৭১টা নাৰী নিৰ্যাতনৰ ঘটনা পোহৰলৈ অহাৰ বিপৰীতে ২০১৭-১৮ (জানুৱাৰী)ত এই হাৰ কিছু পৰিমাণে হ্ৰাস পায় ৮,৩৩৫ লৈ নামে ।\nঅসমত ধৰ্ষণৰ ভয়াবহতা অনুভৱ কৰিবলৈ আমি ২০১৮ চনত ধাৰাবাহিক ভাৱে ঘটা কিছুমান ধৰ্ষণৰ উদাহৰণকেই ল'ব পাৰি । প্ৰথমে ১৬ মাৰ্চত, কামপুৰত এগৰাকী মহিলাক আঠজন পুৰুষে দলবদ্ধভাৱে ধৰ্ষণ কৰি এখন হাবিত পেলাই থৈ যায় । তাৰ কিছুদিন পিছতেই ২৩ মাৰ্চত, গুৱাহাটীৰ পৰা ১২৫কিঃমিঃ নিলগত অৱস্থিত লালুংগাঁও নামে ঠাইত এজনী পঞ্চম শ্ৰেণীত অধ্যয়নৰত ছাত্ৰীক এটি তিনিজনীয়া ধর্ষণকাৰীৰ দলে উপৰ্যুপৰি ধৰ্ষণ কৰে আৰু অৱশেষত ছোৱালীজনীক জ্বলাই মাৰিবলৈ চেষ্টা কৰে । এই ঘটনা শাম নাকাটোতেই ক্ষেত্ৰীত আন এগৰাকী ছ বছৰীয়া শিশু কন্যাক ঘৰত কোনো নথকাৰ সুযোগ লৈ এজন লোকে বলপূৰ্বক ধৰ্ষণ কৰে ।\nএনেবোৰ ঘটনালৈ চকু ফুৰালে আমি দেখিব পাওঁ যে দিনে দিনে অসমখন মহিলাসকলৰ বাবে অসুৰক্ষিত ঠাই ৰূপে পৰিগণিত হৈ গৈ আছে । ঘৰ বাহিৰ ক'তোৱে মহিলাসকল সুৰক্ষিত নহয় । কোনো কোনোৱে ক'ব খোজে এয়া মহিলাসকলৰ সাজপাৰৰ দোষ । কিন্তু প্ৰশ্ন হল, যদি সঁচাই এয়া সাজপাৰৰ দোষ হ'লহেঁতেন তেন্তে ধৰ্ষণৰ বলি হোৱা ১১মহীয়া শিশুটো নাইবা মাৰ্জিত ভাবে মেখেলা চাদৰ পৰিধান কৰি বিদ্যালয়লৈ যোৱা ৬০বছৰীয়া প্ৰধান শিক্ষয়িত্ৰী বাইদেউগৰাকীৰ পোছাকত কি দোষ আছিল?? দৰাচলতে দোষ পোছাকত নহয়, মানসিকতা আৰু দৃষ্টিভংগীৰ । পুৰুষ প্ৰধান সমাজখনত নাৰীক কেৱল ভোগৰ সামগ্ৰীৰ ৰূপতেই চোৱা হৈছে যাৰ ফলত নাৰীৰ স্থান দিনে দিনে নিম্নগামী হৈছে । তাৰোপৰি দেশৰ আইনী ব্যৱস্থাটোত থকা শিথিলতাৰ বাবেও এই অপৰাধ প্ৰৱণতা বাঢ়ি গৈ আছে ।\nভাৰতীয় সংবিধানৰ "Section 375 of Indian Penal Code 1860" ত ধৰ্ষণ আৰু ইয়াৰ শাস্তি সম্পৰ্কে আলোচনা কৰা হৈছে । কিন্তু ধর্ষণকাৰীৰ শাস্তি প্ৰদানৰ প্ৰক্ৰিয়া খুব লেহেমীয়া আৰু শিথিল হোৱা হেতুকে অনেক ধর্ষণকাৰী মাত্ৰ সামান্য অংকৰ জৰিমনা ভৰি, কেইটামান বছৰ কাৰাবাস খাটিয়েই মুক্ত হৈ পৰে । অৱশ্যে Section 357B, Code of Criminal Procedure ৰ জৰিয়তে অত্যন্ত জঘন্য ধৰ্ষণৰ ঘটনাবোৰত ধর্ষণকাৰীৰ Death Penalty ৰ ব্যৱস্থাও কৰা হৈছে । All India Democratic Women's Association ৰ সদস্যা বৃন্দা কৰতে সেইবাবেই এই শাস্তি প্ৰদান ব্যৱস্থাটোক কঠোৰ ভাবে সমালোচনাও কৰিছে । ২০১২ চনৰ ১৬ ডিচেম্বৰত দিল্লীত হোৱা নির্ভয়া কাণ্ডই সমগ্ৰ ভাৰতবৰ্ষকেই জোকাৰি গৈছিল যাৰ ফলস্বৰূপে ভাৰত চৰকাৰে Fast Track আদালত স্থাপন কৰাৰ সিদ্ধান্ত লৈছিল । অসম চৰকাৰো এইক্ষেত্ৰত ব্যতিক্ৰম নহয় । শেহতীয়াকৈ অসম চৰকাৰে মহিলা সকলৰ সুৰক্ষাৰ প্ৰতি লক্ষ্য ৰাখি এটি হেল্পলাইন নম্বৰ আৰম্ভ কৰিছে । তাৰোপৰি "Assam Victim Compensation Scheme, 2012" ৰ দ্বাৰা মৃত ধৰ্ষিতাৰ পৰিয়াললৈ ৩লাখ কৈ টকা দিয়াৰ ব্যৱস্থা কৰিছে । বিশেষ ভাৱে সক্ষম মহিলাসকলৰ ক্ষেত্ৰত এই অনুদানৰ পৰিমাণ ১০ লাখ টকা । কিন্তু প্ৰশ্ন হল, এই অনুদানে জানোঁ হেৰাই যোৱা জীৱনটোক উভতাই আনিব পাৰিব? ধ্বংস হৈ যোৱা এটি জীৱন, যাক সমাজে তাচ্ছিল্য আৰু ককৰ্থনাৰে জীয়াই থকাটোৱে মস্কিল কৰি দিয়ে, সেই জীৱনটোৰ হেৰাই যোৱা সপোনবোৰ, আশাবোৰ জানোঁ উভতাই দিব পাৰিব?? নোৱাৰে । আৰু নোৱাৰে বাবেই বহু সময়ত সামাজিক বদনামৰ ভয়ত ধৰ্ষিতাসকল আৰু তেওঁলোকৰ পৰিয়ালবোৰ মনে মনে থাকে । ধৰ্ষিতা এগৰাকীক কোনেও বিয়া কৰাব নোখোজে । কিয়, সেয়া জানোঁ তাইৰ দোষ আছিল?? নিশ্চয় নহয় । অথচ তাই এলাগী হৈ ৰয় । সমাজে তেওঁলোকক ভাল চকুৰে নাচায় । গতিকে ধৰ্ষণ নামৰ এই সামাজিক ব্যাধিটো যিমান পাৰি সিমান সোনকালে শিপাৰ পৰা উভালি পেলাবলৈ যত্ন কৰিব লাগিব অন্যথা আমিবোৰ পুৰুষৰ লেতেৰা কামনা বাসনা পূৰণ কৰা একো একোটা পুতলা হৈ ৰ'ম ।


পৃষ্ঠা:Chalachitra.pdf/২৩ - ৱিকিউৎস\n‘শাখা-প্ৰশাখা’ ছবিৰ মাজু বোৱাৰীয়েকৰ চৰিত্ৰ, ‘কাঞ্চনজংঘা’ ছবিৰ মাকৰ চৰিত্ৰ, ‘সীমাবদ্ধ’ ছবিৰ পত্নীৰ চৰিত্ৰ, ‘গণশত্ৰু’ ছবিৰ ডাক্তৰৰ পত্নী আৰু কন্যাৰ চৰিত্ৰ আদিৰ মাজতো প্ৰকাশ পাইছে। ‘জন-অৰণ্য’ ছবিৰ নায়কৰ নবৌয়েক আৰু ‘শাখা-প্ৰশাখা’ ছবিৰ মাজু বোৱাৰী— যিগৰাকী সৰু পুত্ৰৰ নবৌয়েক আৰু দেওৰেকৰ সম্পৰ্কৰ মাজত স্পষ্ট হৈ বন্ধুত্বৰ সম্পৰ্ক আৰু আছে নবৌয়েকে দেওৰেকৰ প্ৰতি প্ৰকাশ কৰা Protective আৰু মাতৃসম আচৰণ। সত্যজিত আৰু তেওঁৰ মাকৰ মাজত থকা সম্পৰ্কৰ মূল Spirit এনেদৰেই বিভিন্ন চৰিত্ৰৰ মাজেৰে বিভিন্ন ৰূপত প্ৰকাশিত হৈ আহিছে।\n‘সত্যজিৎ ছবি’ৰ অধিকাংশ সমালোচকে দ্বিধাহীনভাবে কয় যে অপুৰ চৰিত্ৰটি সত্যজিতৰ বাহিৰে আন কোনো নহয়। অপুৰ জীৱন, ভাৱনা, চিন্তা আৰু আচৰণ সত্যজিতৰ জীৱনৰ লগত ইমানেই মিলি যায় যে বিভূতিভূষণ সৃষ্ট এই চৰিত্ৰটি সত্যজিতৰ কেমেৰাত, অবিস্মৰণীয়ভাবে জীৱন্ত হৈ উঠিছে। শ্যাম বেনেগালৰ সৈতে হোৱা কথোপকথনত সত্যজিৎ ৰায়ে কৈছে—\nShyam : Was thereakind of autobiographical resonance in this film (APORAJITA)?\nRay : Well, not in 'Pather Panchali' frankly, because I know hardly anything about village. I wasacity-born and city-bred person and I did not know the village at all till the age of thirty-twenty five of thirty- but in the second part the fact of Apu's adolescence and the mother beingawidow- the mother and the son relationship that can have autobiographical elements in it certainly because I was inasimilar situation.\nBenegal : Did you identify with APU?\nRay : I suppose one does. One has to do, particularly when you deal withacharacter through three films right from the childhood to adulthood. You do identify. Otherwise the no getting under the skin of the character.\nঅপুৰ মনৰ জগতখনৰ লগত সাদৃশ্য বিচাৰি পোৱা সত্যজিতে অপুৰ\n"https://as.wikisource.org/w/index.php?title=পৃষ্ঠা:Chalachitra.pdf/২৩&oldid=69360"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২৪ জুন ২০২০ তাৰিখে ০৩:০১ বজাত সলনি কৰা হৈছিল।


যিহি 27 - ইণ্ডিয়ান ৰিভাইচ ভাৰচন (IRV) আচামিচ - 2019\n1যিহোৱাৰ বাক্য মোৰ ওচৰলৈ পুনৰায় আহিল, আৰু ক’লে,\n2“হে মনুষ্য সন্তান, তুমি তূৰৰ বিষয়ে বিলাপ আৰম্ভ কৰা,\n3আৰু তূৰক কোৱা, ‘তোমালোক যিসকল সাগৰৰ প্ৰৱেশস্থানত-নিবাস কৰা অনেক দ্বীপত থকা বাণিজ্যকাৰিণীসকলক কোৱা বোলে, প্ৰভু যিহোৱাই এই কথা কৈছে: হে তূৰ! তুমি কৈছিলা “মই পৰম সুন্দৰী’!”\n4তোমাৰ সীমাৰ ভিতৰৰ ঠাইখন গভীৰ সমুদ্ৰৰ মাজত আছিল; তোমাৰ নিৰ্ম্মাণকাৰীবোৰে তোমাৰ সৌন্দৰ্য্য সম্পূৰ্ণ কৰিছিল।\n5তেওঁলোকে চনীৰৰ পৰা অনা দেৱদাৰু কাঠেৰে তোমাৰ সকলো তক্তা বনাইছিল; তেওঁলোকে তোমাৰ কাৰণে এডাল মাস্তুল কৰিবলৈ লিবানোনৰ পৰা এৰচ কাঠ আনিছিল।\n6তেওঁলোকে বাচান দেশীয় এলোন কাঠেৰে তোমাৰ বঠাবোৰ তৈয়াৰ কৰিছিল; তেওঁলোকে কিত্তীম দ্বীপবোৰৰ পৰা অনা তাচুৰ কাঠবোৰ আনিছিল আৰু তাতে তেওঁলোকে তাৰ ওপৰত হাতীৰ দাঁতেদি শায়িত কৰি তোমাৰ বঠা বাওঁতাবোৰৰ আসনবোৰ সাজিছিল।\n7তোমালৈ নিচানস্বৰূপ হ’বৰ কাৰণে, তোমাৰ নাৱৰ পালবোৰ মিচৰ দেশৰ পৰা অনা কাৰচিপি বন কৰা মিহি শণ সূতাৰ ৰং কৰা হৈছিল! তোমাৰ চন্দ্ৰতাপ ইলীচা দ্বীপবোৰৰ পৰা অনা নীল আৰু বেঙেনা বৰণীয়া সূতাৰে বনোৱা হৈছিল।\n8যি লোকসকল চীদোন আৰু অৰ্বদত বাস কৰি আছিল, তেওঁলোক তোমাৰ বঠা বাওঁতা আছিল; হে তূৰ, তোমাৰ জ্ঞানী লোকসকল তোমাৰ মাজত আছিল আৰু তোমাৰ পথ প্রদৰ্শক আছিল।\n9গবলৰ বিশেষ অভিজ্ঞতা থকা কাৰিকৰবোৰে তোমাৰ জাহাজবোৰক মেৰামতি কৰিছিল; তোমাৰ বাণিজ্য-দ্ৰব্য বেহা-বেপাৰ কৰিবলৈ সমুদ্ৰৰ আটাই জাহাজবোৰ আৰু সেইবোৰৰ নাৱিকবোৰ তোমাৰ মাজত আছিল!\n10পাৰস্য, লুদ আৰু পূটদেশীয় লোক তোমাৰ সৈন্য-সামন্ত আছিল, তেওঁলোক তোমাৰ ৰণুৱা! তেওঁলোকে তোমাৰ মাজত ঢাল আৰু শিৰোৰক্ষক টুপী আৰি থৈছিল; তেওঁলোকে তোমাক সুশোভিতা কৰিছিল!\n11তোমাৰ সৈন্য-সামন্তেৰ অৰ্বদ আৰু সেলেখৰ লোকসকল তোমালোকক চাৰিওফালে তোমাৰ গড়বোৰৰ ওপৰত আছিল, আৰু গম্মদীয়া লোকসকল তোমাৰ দুৰ্গবোৰত আছিল! তেওঁলোকে চাৰিওফালে তোমাৰ গড়ৰ ওপৰত নিজ নিজ ঢাল আৰি থৈছিল! তেওঁলোকে তোমাৰ সৌন্দৰ্য্য সম্পূৰ্ণ কৰিছিল!\n12তোমাৰ সকলো প্ৰকাৰৰ ধন-ঐশ্বৰ্য্যৰ কাৰণে তৰ্চীচ তোমাৰ গ্রাহক আছিল: তেওঁলোকে ৰূপ, লোহা, বগীতাম আৰু সীহ আনি সেইবোৰৰ বেপাৰ কৰিছিল!\n13যাবন, তুবল আৰু মেচেক- তেওঁলোক তোমাৰ বেপাৰী আছিল; তেওঁলোকে মানুহ আৰু পিতলৰ পাত্ৰ দি তোমাৰ বাণিজ্য-দ্ৰব্যৰ সৈতে বেপাৰ কৰিছিল।\n14তোগৰ্মা বংশীয় লোকসকলে ঘোঁৰা, যুদ্ধাৰু ঘোঁৰা আৰু খছৰ দি তোমাৰ বয়-বস্তুবোৰ লৈছিল।\n15দদানৰ লোকসকলেও তোমাৰ বেপাৰী আছিল। অনেক দ্বীপ তোমাৰ অধীনৰ বজাৰ আছিল। তেওঁলোকে শিঙৰ আকৃতিৰ হাতী-দাঁত আৰু অবলুচ কাঠ তোমালোকৰ লগত সলনি কৰিছিল।\n16তোমাৰ হাতেৰে সজা অনেক বস্তুৰ কাৰণে অৰাম আছিল তোমাৰ বণিক; তেওঁলোকে মৰকত মণি, বেঙেনা বৰণীয়া সূতা, ৰঙীণ বন কৰা কাপোৰ, মিহি শণ সূতাৰ কাপোৰ পোৱাল আৰু পদ্মৰাগ মণি দি তোমাৰ বাণিজ্য-দ্ৰব্য লৈছিল।\n17যিহূদা আৰু ইস্ৰায়েল দেশ তোমাৰ লগত বেপাৰী আছিল। তেওঁলোকে মিন্নীতৰ ঘেঁহু ধান, পন্নগ, মিঠাই, মৌ, তেল আৰু সুস্থজনক গছৰ এঁঠা দি তোমাৰ বয়-বস্তু লৈছিল।\n18তোমাৰ হাতেৰে সজা অধিক বয়-বস্তুবোৰ আৰু তোমাৰ সকলো প্ৰকাৰ ধন-ঐশ্বৰ্য্যৰ কাৰণে দম্মেচক তোমাৰ বণিক আছিল; তাৰ লোকসকলে হিল্বোনৰ দ্ৰাক্ষাৰস আৰু মেৰ-ছাগৰ বগা নোম আনিছিল।\n19উজালত থকা দান আৰু যাবনে তোমাক উজ্জ্বল লোহা, ডালচেনি আৰু সুগন্ধি বচ আদি বয়-বস্তুবোৰ যোগাৰ কৰিছিল। এয়ে তোমাৰ বাণিজ্য-দ্ৰব্য হ’বলৈ ধৰিলে।\n20ঘোঁৰাত উঠিবৰ কাৰণে জীন কাপোৰৰ, দদান তোমাৰ ব্যৱসায়ী আছিল।\n21আৰব আৰু কেদৰৰ আটাই মূখ্য লোকসকল তোমাৰ বণিক আছিল; তেওঁলোকে তোমাক মেৰ-ছাগ পোৱালি, মতা মেৰ আৰু মতা ছাগলী যোগাৰ কৰি দিছল।\n22চিবাৰ আৰু ৰয়মাৰ বেপাৰীসকলে তোমাক সকলো বিধৰ শ্ৰেষ্ঠ সুগন্ধি দ্ৰব্য আৰু সকলো বিধৰ বহুমূল্য পাথৰ বিক্রী কৰিবলৈ আহিছিল; তেওঁলোকে সোণৰ সলনি তোমাৰ বয়-বস্তবোৰৰ বেপাৰ কৰিছিল।\n23হাৰণ, কন্নি আৰু এদনৰ সৈতে চিবা, অচুৰ আৰু কিল্মদৰ বেপাৰীবোৰ তোমাৰ বণিক আছিল।\n24বহুমূল্য বস্ত্ৰ, নীল বৰণীয়া আৰু কাৰচিপি বন কৰা চোলা, আৰু ৰচীৰে বন্ধা এৰচ কাঠৰ তৈয়াৰী বহুমূল্য কাপোৰ থকা চন্দুক তোমাৰ বজাৰলৈ অনা এইবোৰ বস্তুৰেই তোমাৰ বনিক আছিল।\n25তৰ্চীচৰ জাহাজবোৰ তোমাৰ বাণিজ্য-দ্ৰব্য লৈ যোৱা বণিকৰ দলস্বৰূপ আছিল! সেই কাৰণে তুমি তোমাৰ সামগ্রীবোৰেৰে পৰিপূৰ্ণ হৈ সমুদ্ৰৰ মাজত অতিশয় গৌৰৱান্বিত হৈছিলা!\n26তোমাৰ বঠা বাওঁতাসকলে তোমাক মহাজল সমূহলৈ লৈ আহিল; পূৱৰ বতাহে সমুদ্ৰৰ মাজত তোমাক ধংস কৰিলে।\n27তোমাৰ ধন-সম্পত্তি, বয়-বস্তু, বাণিজ্য দ্ৰব্য; তোমাৰ পথ প্রদৰ্শকসকল, নাৱিকসকল, আৰু তোমাৰ জাহাজ নিৰ্মান কৰা লোকসকল; বাণিজ্য-দ্ৰব্যবোৰৰ বণিকসকল আৰু তোমাৰ লগত উপস্থিত থকা সকলো যুদ্ধাৰু আৰু তোমাৰ সকলো কৰ্মচাৰীবোৰ - তোমাৰ বিনাশৰ দিনা এই সকলো লোক সকলে সৈতে সমুদ্ৰৰ মাজত বিনষ্ট হ’ব।\n28তোমাৰ পথ দৰ্শকসকলৰ চিঞৰৰ শব্দত তোমাৰ চাৰিওফালৰ ঠাইবোৰ কঁপিব।\n29আটাই বঠা বাওঁতাসকলে নিজ নিজ জাহাজৰ পৰা বামত নামি আহিব; সমুদ্ৰৰ পথ দৰ্শক আৰু সকলো সমুদ্ৰৰ প্রত্যেক জন নাৱিকে মাটিৰ ওপৰত থিয় হ’ব।\n30তেতিয়া তেওঁলোকে তোমাক তেওঁলোকৰ মাত শুনোৱাব আৰু বৰ বেজাৰেৰে শোক কৰিব; তেওঁলোকে নিজ নিজ মূৰত ধূলি ছটিয়াব। তেওঁলোকে ছাইত বাগৰি পৰিব।\n31তোমাৰ কাৰণে তেওঁলোকে নিজৰ নিজৰ মূৰ টকলা কৰিব, চট কাপোৰেৰে কঁকাল বান্ধিব। আৰু অত্যন্ত শোকেৰে মনৰ তাপত তেওঁলোকে তোমাৰ কাৰণে কান্দিব।\n32তেওঁলোকে হাহাকাৰ কৰি তোমাৰ বিলাপ কৰিবলৈ ধৰিব আৰু তোমাৰ বিষয়ে এই বিলাপৰ কথা ক’ব, তূৰৰ নিচিনা, সমুদ্ৰৰ মাজত নিস্তব্ধে থকা জনীৰেই নিচিনা কোন আছে?\n33সমুদ্ৰৰ পৰা তোমাৰ বয়-বস্তুবোৰ বৈ যোৱাৰ সময়ত তুমি অনেক লোকক সন্তুষ্ট কৰিলা; তোমাৰ অধিক ধন-সম্পত্তি আৰু বাণিজ্য-দ্ৰব্যেৰে পৃথিৱাৰ ৰজাসকলক তুমি চহকী কৰিছিলা!\n34কিন্তু যেতিয়া তোমাক সমুদ্ৰৰ দ্বাৰাই জল সমূহৰ গভীৰ ঠাইবোৰত তোমাক ভগ্ন কৰা হৈছিল, তোমাৰ বাণিজ্য-দ্ৰব্য আৰু তোমাৰ আটাই দল বুৰ গ’ল!\n35দ্বীপ নিবাসী সকলোৱে তোমাক দেখি ভয় খালে, আৰু তেওঁলোকৰ ৰজাসকলৰ নোম শিয়ৰি উঠিল! তেওঁলোকৰ মুখমণ্ডল ভয়েৰে কপিলে!\n36লোকসকলৰ মাজত থকা বণিকসকলে তোমাক দেখি ইচ ইচ কৰে। তুমি ত্ৰাসৰ বিষয় থ’লো, তুমি আৰু কেতিয়াও অৱশিষ্ট নাথাকিবা।”\n< যিহি 26\nযিহি 28 >


দেউল - অসমীয়া ৱিকিপিডিয়া\nবৰপেটা কীৰ্তনঘৰত ফল্গু উৎসৱ উদ্‌যাপনৰ এক দৃশ্য\n১৫৯৬ খ্ৰীষ্টাব্দ (১৫১৮ শক)\nফাকুৱাৰ লগত জড়িত অসমৰ অন্যতম উৎসৱ হ'ল দৌল উৎসৱ। বৰপেটাৰ স্থানীয় ভাষাত এই উৎসৱক দেউল বোলা হয়। বৰদোৱাত মহাপুৰুষ শ্ৰীমন্ত শংকৰদেৱে দৌলোৎসৱৰ সূচনা কৰিছিল যদিও বৰপেটা ধামত ১৫১৮ শকত বৰপেটা সত্ৰৰ মথুৰা দাস বুঢ়া আতাই প্ৰথমবাৰৰ বাবে ইয়াক প্ৰচলন কৰে। সেই দিনাৰ পৰা পৰম্পৰাগভাৱে ইয়াক পালন কৰি অহা হৈছে। দেউল উৎসৱৰ এমাহমানৰ আগৰে পৰা ইয়াৰ প্ৰস্তুতি আৰম্ভ হয়। ধৰ্মীয় আচাৰ, ভক্তিৰস আৰু সমন্বয়ৰ উৎসৱ হিচাপে বৰপেটাৰ দেউল উৎসৱ চিহ্নিত হৈ আহিছে।\nনক্ষত্ৰ গণনা অনুসৰি এই উৎসৱ তিনিদিনীয়া, চাৰিদিনীয়া বা পাঁচদিনীয়াকৈ অনুষ্ঠিত কৰা হয়। সাধাৰণতে ফাগুন মাহৰ পূৰ্ণিমা তিথিত দৌল হ'লে চাৰিদিনীয়াকৈ বা পাঁচদিনীয়াকৈ আৰু চ'তৰ মাহৰ পূৰ্ণিমা তিথিত দৌল হ'লে তিনিদিনীয়াকৈ পালন কৰা হয়। চাৰিদিনীয়া বা পাঁচদিনীয়া দৌলক ডেকাদৌল আৰু তিনিদিনীয়া দৌলক বুঢ়াদৌল বোলা হয়। দৌলোত্‍সৱৰ প্ৰথম দিনটোক “গোন্ধযাত্ৰা” বা বহ্নোৎসৱ বা গন্ধ, দ্বিতীয় দিনটোক “ভৰ দেউল” আৰু তাৰ পাছৰ দিনা “সুঁৱেৰী” বা “ফাঁকুৱা” বোলা হয়।\nগোন্ধযাত্ৰাৰ দিনা বৰপেটাৰ ২২খন হাটীৰ উপৰি ইয়াৰ উপকণ্ঠ অঞ্চলত ভক্তসকলে পথাৰৰ পৰা নল, খাগৰি, ইকৰা আদি আনি সত্ৰৰ টুপৰ চোতালত এটা মেজি সাজে। আবেলি এক নিৰ্দিষ্ট ক্ষণত দৌলগোবিন্দ মহাপ্ৰভুক ভাজঘৰৰ পৰা গায়ন-বায়ন, ঢুলিয়া সমন্বিতে পূব দুৱাৰেদি উলিয়াই অনা হয়। ইয়াৰ পিছত সন্ধিয়ালৈ গোসাঁইক (শ্ৰীকৃষ্ণ) গায়ন-বায়ন আৰু বৰঢুলীয়াৰে সৈতে ভক্তবৃন্দই টুপৰ চোতালত সজা মেজিৰ কাষলৈ নিয়ে। প্ৰজ্জ্বলিত মেজিৰ চাৰিওফালে গোসাঁইক সাতপাক ঘূৰোৱা হয়। ইয়াক 'মেজি পুওৱা' বা 'মাঘ পুওৱা' বুলি কোৱা হয়। এই সময়তে চৌদিশ ঢোল, খোল, দবা, শংখ, ঘণ্টা আদিৰ শব্দৰ লগতে হোলীগীতৰ প্ৰতিধ্বনিয়ে মুখৰিত কৰে। লগতে চাৰিওফালে স্থানীয় আতচবাজী প্ৰদৰ্শন কৰা হয়।\nমেজিৰ জুইৰ চাৰিওফালে সাতপাক ঘূৰোৱাৰ পিছত গোসাঁইক পোনতে নি বৰপেটা সত্ৰৰ উত্তৰ-পশ্চিম দিশত থকা 'যোগমোহন গৃহ'ত এখন শৰাইত ৰখা হয়। তাৰ পিছত নক্ষত্ৰ গণনা অনুসৰি গোসাঁইক এক শুভ ক্ষণত দৌলত আৰোহণ কৰা হয়। ইয়াতো গায়ন-বায়ন, বৰঢুলীয়াৰে আৰু ভক্তসকলৰ জয়ধ্বনিৰে গোসাঁইক দৌলত সাতোতা চিৰিৰে সাতপাক ঘূৰাই দৌলৰ ভিতৰৰ সুসজ্জিত দোলাত স্থাপন কৰা হয়। ৰাতিলৈ সেৱা-কীৰ্ত্তন আৰু যাত্ৰাভিনয় কৰা হয়।\nগন্ধৰ পিছৰ দিনাখন ভৰদৌল। সেই দিনা পুৱা যোগমোহন গৃহত আইসকল আৰু বাপুসকলে প্ৰসংগৰ পিছত বংশৰা বা হাটী গোটৰ গায়ন-বায়নসকলে গুৰুঘাট বজাই শ্যাম ৰাগৰ দুটা 'পুৱাৰ গীত' আৰু ললিতা ৰাগৰ 'যশোমতী পেখিতে নয়ন জুৰাই' গীতটো গায়।\nভৰদৌলৰ পিছদিনা ফাকুৱা বা হোলী। স্থানীয়ভাৱে ফাকুৱাক ইয়াত 'সুঁৱেৰী' বা 'সৌৰী' বোলা হয়। সেইদিনা ফাকু গুৰি ছটিয়াই সকলোৱে আনন্দ কৰে। ভৰদৌলৰ নিশা দৌলগোবিন্দ মহাপ্ৰভু আৰু কলীয়া ঠাকুৰ গোসাঁইক দৌলৰ পৰা নমাই কীৰ্ত্তন ঘৰৰ ভিতৰত ৰখা হয়। সুঁৱৰীৰ দিনা আৱেলি পুনৰাই গোসাঁইক মঠৰ চোতাললৈ আনি পূজা কৰা হয়। ইয়াৰ পিছত গোসাঁইক বৰপেটা সত্ৰৰ দক্ষিণ দিশে থকা কলবাৰী সত্ৰলৈ নিয়ে। তাতে গোসাঁইৰ দোলা পৱিত্ৰ ভূমিত ৰখা হয়। ভক্তগণে গোসাঁইৰ সন্মুখত এবিধ বনৰীয়া মাহ আগবঢ়াই। ইয়াৰ পিছত পুনৰ বৰপেটা সত্ৰলৈ অনা হয়। ইয়াৰ পিছতে সত্ৰৰ মূল প্ৰৱেশ পথত টুপৰ চোতালত 'বাঁহ ভঙা' কাৰ্য অনুষ্ঠিত কৰা হয়। ইয়াৰ পিছত পুনৰ গোসাঁই মণিকূটত প্ৰৱেশ কৰে আৰু দেউল উৎসৱৰ সামৰণি পৰে।\nবৰপেটাৰ দেউল মহোৎসৱ\n↑ 1.0 1.1 "আজিৰ পৰা বৰপেটাত দৌলোৎসৱ". আমাৰ অসম. ২৬ মাৰ্চ, ২০১৩. পৃষ্ঠাসমূহ: ১, ৮. http://amarasom.glpublications.in/epapermain.aspx?queryed=9&eddate=03/26/2013। আহৰণ কৰা হৈছে: ২৭ মাৰ্চ, ২০১৩.\n↑ 2.0 2.1 2.2 বৰপেটাৰ বৰধামৰ দেউল, প্ৰিয়ৰঞ্জন দাস, গণ অধিকাৰ সংবাদ-পত্ৰ, গুৱাহাটী, ৮ মাৰ্চ ২০১২\nবৰপেটাৰ 'সুঁৱেৰী' বা 'সৌৰী' এটা ভিডিঅ’ ইউটিউবত\nবৰপেটা সত্ৰৰ দেউল মহোৎসৱ, barpetasatra.org, আহৰণ: ২৭ মাৰ্চ, ২০১৩\nঅসমৰ ফাকুৱা উৎসৱ আৰু বৰপ্পেটাৰ দৌল যাত্ৰা, indiastudychannel.com, আহৰণ: ২৭ মাৰ্চ, ২০১৩\n"https://as.wikipedia.org/w/index.php?title=দেউল&oldid=253741"ৰ পৰা অনা হৈছে\nএই পৃষ্ঠাখন ০৮ ডিচেম্বৰ, ২০২০ তাৰিখে ২২:৪৭ বজাত অন্তিম সংশোধন কৰা হৈছিল।


অভিজ্ঞতাৰ সঁফুৰা .. Abhigotar Xofura: ৰাতি চুৰ ক'ৰবা গেইছিলি?....\nৰাতি চুৰ ক’ৰবা গেইছিলি?\nদূৰণিবটীয়া ঠাইলৈ বাছেৰে যাবলৈ ওলাইছে? বাছত আপোনাৰ কাষত বহি যোৱা মানুহজনৰ ওপৰত বহুপৰিমাণে নিৰ্ভৰ কৰে আপোনাৰ যাত্ৰা কেনেকুৱা হ’ব৷ নাইটচুপাৰৰ কথা সুকীয়া৷ বাছত উঠিয়েই প্ৰায় সকলোৱে অলপ টোপনি মাৰিবলৈ চেষ্টা কৰে৷ বাছখন প্ৰায় ক’তো নোৰোৱাকৈ গৈ থাকে৷ কিন্তু দিনৰ বাছত কথাবোৰ অলপ বেলেগ হয়৷ আপোনাৰ কাষত বহা মানুহজনে যদি একান্তমনে নাক খুচৰি থাকে বা হাঁচিয়াই থাকে আপোনাৰ যাত্ৰা অস্বস্তিকৰ হ’বই৷ আৰু এবিধ সহযাত্ৰী পোৱা যায় যিসকলে বাছত বহিয়েই টোপনিয়াবলৈ আৰম্ভ কৰে৷ বিশেষকৈ খুব ৰাতিপুৱাৰ বাছ নাইবা দুপৰীয়াৰ আহাৰৰ পিছত যাত্ৰা কৰা বাছ হ’লেতো কথাই নাই৷ তেনে টোপনিপ্ৰেমী সহযাত্ৰীয়ে টোপনি মাৰিলে আপত্তি কৰিবলগীয়া একো নাথাকিলহেতেন যদিহে টোপনিতে ক’বনোৱাৰাহৈ আপোনাৰ গাত হালি নপৰিলহেতেন৷ প্ৰায়ক্ষেত্ৰতে তেনে টোপনিপ্ৰেমী সহযাত্ৰীৰ মূৰটো আহি আপোনাৰ কান্ধত লাগেহি৷ তেখেতে আপোনাৰ কান্ধখনকেই গাৰু বিবেচনা কৰি নাক বজাই শুবলৈ ধৰে৷ চাফ-চিকুণ মানুহ হ’লে অলপ হয়তো সহ্য কৰিব পাৰি কিন্তু যদি ঘাম আৰু অন্যান্য গোন্ধেৰে আমোলমোলাই থকা মানুহ হয় তেনেহলে? তেনে পৰিস্থিতিত পৰা বিভিন্ন মানুহে বিভিন্নধৰণে প্ৰতিক্ৰিয়া প্ৰদৰ্শন কৰে৷\nএবাৰ বাছেৰে বৰপেটালৈ গৈ আছিলো গুৱাহাটীৰ পৰা৷ ৰাতিপুৱাৰ বাছ৷ মোৰ পিছৰ তিনিজনীয়া চীটটোত তিনিজন মানুহ৷ তিনিজনীয়া চীটবোৰ আচলতে আঢ়ৈজনীয়া চীটহে৷ কোনোমতে হেঁচা-থেলা কৰি তিনিজন বহিব পাৰে৷ তেনেদৰেই তিনিজন মানুহ বহি গৈছিল চীটটোত৷ খিৰিকিৰ কাষত বহা মানুহজনৰ পিন্ধন-উৰণৰ পৰা অলপ অভিজাত বুলি ধৰিব পাৰি৷ তেখেতৰ কাষত বহা মানুহজন দেখাত অতি সাধাৰণ৷ হয়তো ক’ৰবাত বনুৱা কাম কৰে৷\nযাত্ৰা আৰম্ভ হ’ল৷ প্ৰায় পোন্ধৰ মিনিটমান পাছতে নাকৰ ঘোৰঘোৰণিৰ শব্দ ভাঁহি আহিল মোৰ পিছৰ চীটটোৰ পৰা৷ ঘূৰি নোচোৱাকৈয়ে বুজিলো ইতিমধ্যে কোনোবা এজন নিদ্ৰাদেৱীৰ কোলাত নিৰ্মল আনন্দেৰে জিৰণি লৈছে বুলি৷ প্ৰায় পাঁচমিনিটমান পাৰ হ’ল৷ তাৰপাছত হঠাতে গোটেই বাছখনৰ শান্তি ভঙ্গ কৰি মোৰ পিছৰ চীটটোৰ পৰা এজনে চিঞৰি উঠিল৷\n“ ঐ .. উঠ.. ৰাতি চুৰ ক’ৰবা গেইছিলি?”\nউভতি চাই দেখিলো সেই খিৰিকিৰ কাষত বহা মানুহজনে কাষত বহি টোপনি মাৰি যোৱা বনুৱাযেন লগা মানুহজনক জাউৰিয়ে জাউৰিয়ে গালি পাৰিছে তেওঁৰ গাত ভেঁজা দি টোপনি মাৰি যোৱা বাবে৷ এটামান থাপৰো মৰা যেন লাগিল৷ টোপনি মাৰি যোৱা মানুহজনে কিবা এটা ক’বলৈ চেষ্টা কৰিছিল যদিও আনজনে ওলোটাই কিবা-কিবি কৈ নিমাত কৰি থ’লে৷\nগোটেই ঘটনাটোৱে বাছৰ মানুহবোৰক যথেষ্ট আমোদ দিলে৷ টোপনি মাৰি যোৱা মানুহজনলৈ বেয়া লাগিল যদিও “ৰাতি চুৰ ক’ৰবা গৈইছিলি “ বাক্যষাৰে কিবা এটা আমোদো দিলে৷\nমিচিক-মাচাক হাঁহি খিৰিকিৰে বাহিৰলৈ চাই নিজে টোপনি নাযাবলৈ তৎপৰ হ’লো৷\nPosted by Pastor M L Das at 22:03\nমিছা কথাৰ মেৰপাক\nসেয়া কি কল আছিল?\nসেইবোৰ মোৰেই তেজনে?


পঢ়ে, পঢ়ুৱায়, ৰোৱে পাণ (ইমৰান শ্বাহ) - সাহিত্য ডট অৰ্গ\nপঢ়ে, পঢ়ুৱায়, ৰোৱে পাণ\nপাণ ৰুবলৈ কিমান টান মই সঠিকভাৱে ক’ব নোৱাৰিম। কথাষাৰৰ আচল অৰ্থটো লৈ কেতিয়াবা আলোচনা-বিলোচনা হোৱা দেখিছোঁ। মই পিচে তেনেই সাধাৰণভাৱে পিচৰ শাৰীটোত “আন” শব্দটো থকা কাৰণেহে “পাণ” শব্দটো লোৱা হৈছে বুলি ভাবি থৈ দিছোঁ। কাৰণ খেতিৰ মানুহে এনেও ক’ব, পাণ বুলি কি কথা আছে। ৰোওঁ বুলিলে কোনো গছেই চেলেং পেটেঙকৈ ৰুব নোৱাৰি। টিপাতে শিপাৰ পৰা জেঙা লাগে। আৰু জীৱনৰ কোনটো কামনো আওকণীয়া হৈ কৰিলে ভালকৈ কৰিব পাৰি। মই অকণমান স্বাধীনতা ল’ব খুজিছোঁ। পান ৰোৱা মানুহক ল’ৰা-ছোৱালীৰ অভিভাৱকৰ ৰূপক বুলি ধৰি ল’ব খুজিছোঁ। বৰ বেছি ভুলো হ’ব নেলাগে বুলিও ভাবিছোঁ।\nমানুহে কয় বোলে হাতী পোৱালি এটাক হাতী কৰি তুলিবলৈ যিমান টান, মানুহ পোৱালি এটাক মানুহ কৰি তুলিবলৈ তাতোকৈ বহুত টান। হাতী পোৱালি ডাঙৰ হ’লে হাতী হ’বই। গৰু হ’ব নোৱাৰে। কিন্তু মানুহৰ পোৱালি এটা ডাঙৰ হৈ আচল অৰ্থত মানুহ নহ’বও পাৰে। সেইযে “ৰেখেছ বাঙালী কৰে মানুষ কৰনি” তেনেকুৱা। মই “গাধও হ’ব পাৰে” বুলি কোৱা নাই কিন্তু। মানুহ পোৱালিক মানুহ কৰি তোলাত অভিভাৱকৰ ভূমিকা এটা বৰ দৰকাৰী চিন্তাৰ বিষয়।\nএটা বেচ আহল-বহল ড্ৰয়িং ৰূমত হাতী পোৱালি একোটা হেন চোফাত বহি, বহা কোৱাতকৈ উপবিষ্ট কোৱা ভাল, বাপেকে বন্ধুৰ লগত কথা পাতিছে। এচুকত নিজৰ টেবুলত কিতাপ মেলি লৈ চিক্স-চেভেনত পঢ়া পুতেকে পঢ়ি আছে। অন্ততঃ তেনেকুৱা কৰি আছে। বাপেকহঁতৰ কথা তাৰ কাণত বঢ়িয়াকৈ পৰি আছে। এইবাৰ তেওঁলোকৰ কথা গৈ মাছৰ ওচৰ পাইছে। আৰু বাপেকে ডিঙিটো হতাশাৰে তিয়াই লৈ কৈছে- কেনেকৈ মাছ খাবাহে! বজাৰত জুই। তাতোকৈ পইছা চোবোৱাই ভাল। কেতিয়া খাইছিলোঁ মনতে নপৰে।\nচাওঁ বুলি নভবাকৈয়ে পুতেকে বাপেকৰ তেজাল মুখখনলৈ চালে। কি কয় তাৰ এই বাপেকটোৱে। বেছি চাবও নোৱাৰি। বকনি খাব। কিন্তু আজি কিমান দিন প্ৰতিটো সাজত মাছ বা মাংস কিবা এটা নোহোৱাকৈ সিহঁতে ভাতেই খোৱা নাই তাৰ দেখোন মনতে নপৰে। তেন্তে? এই ল’ৰাটোৱে লাহে লাহে কথাবোৰ বুজি আহিব। লাহে লাহে সি এনে এখন আস্থাহীন জগতত প্ৰৱেশ কৰিব য’ত তাৰ নিজৰ ওপৰতো আস্থা ৰখাৰ কোনো প্ৰয়োজন নেথাকিব। কিতাপৰ কথাবোৰ তাৰ বাবে অৰ্থহীন পৰীক্ষা নামৰ প্ৰহসন এটা নেলেখিলে নোহোৱা কিছুমান জাবৰ-জোথৰত পৰিণত হ’ব।\n“Type of wise who soars, but never roam.”\nবাইদেৱে ব্যাখ্যা লিখি নিবলৈ কৈছে। ছোৱালীজনীয়ে এফালৰ পৰা কুতুৰি গৈছে। বি.এ. পাচ মাকে অকণমান বুজাই দিব পাৰেইবা। লিখি দিলে কথাই নাই। মাকৰ সময় নাই। পাৰ্টিৰ পৰা আহি চিধাই টিভি-ত। চ’নীত চিৰিয়েল। মিছ কৰিব নোৱাৰি। বাপেকক খট বান্ধ। -একো মনত নাই অ’ মা। পঢ়িছিলোঁ যেন লাগিছে ক’ৰবাত। পাহৰিলোঁ। ককায়েৰক সোধ। ককায়েক কলেজত পঢ়া। ন’ৰলেই। অ’ সেইটো। সেইটোনো এটা কথানে। ৰ, মই দিছোঁ। এইখন হ’ল। ইয়াত চব আছে। কি লাগে আখৰে আখৰে তুলি দে। বাইদেউ খুচ হৈ যাব। এখন সহায়িকাৰ কিতাপ। অৰ্থাৎ- অৰ্থাৎ সকলোৱে কেৱল roam কৰিছে। কোনেও Soar কৰা নাই। Type of wise নো তেন্তে কাক কোৱা হ’ব। ছোৱালীজনীয়ে মাকক পইছা খুজিছে। এখন কিতাপ কিনিব। এশ টকা। শিক্ষান্ত পৰীক্ষাৰ নিশ্চিত সফলতা। মাকে নেজানে জীয়েকে দহটকীয়া পাঠ্যপুথিখন কিনিলেনে নাই। দেশখনত সহায়িকা লিখা সাহিত্যিক দেধাৰ। মাৰুতি, দুমহলীয়া ঘৰ। পাঠ্যপুথি লিখা সাহিত্যিকৰ বৰ অভাৱ। কেৱল পঢ়াই মৰা মাষ্টৰবোৰ মাহ-তৰা মানুহ। অঁকৰা।\nমাক, বাপেক আৰু দহবছৰীয়া জীয়েকে বহি টি.ভি-ত চিনেমা চাইছে। প্ৰেমিকা নায়িকা সগৰ্ভা হ’ল। বৰষুণ দিলে পৰিত্যক্ত ঘৰত সোমালেই দিগদাৰ। তাৰ পিছত প্ৰেমিক নায়ক জাক ফুৰি উঠাৰ পিছৰ শান্ত গৰু। একো ক’বই নোৱাৰে। ক’ত কি হ’ল। নায়িকাৰ দুখ। কন্দা-কটা। বাপেক-মাকৰ অস্বস্তি। অলপ আগতে কাৰেণ্ট যোৱা হ’লেই ভাল আছিল। জীয়েকক তই ইয়াৰ পৰা যা বুলিও ক’ব নোৱাৰে। জীয়েক কিন্তু নিৰ্ব্বিকাৰ। তাইৰ মুখৰ পৰা কেজুৱেলি ওলায়েই গ’ল- এইজনী বেঙীজনী ক’ৰবাৰ। পিল খাব নোৱাৰিলি। চেহেলী, এভ্ৰিডে। বাপেকে মাকলৈ চালে। মাকে অতি মনোযোগেৰে পৰ্দালৈ চাই ক’লে-টাবটো দেখিছা। বৰ ধুনীয়া ফুল। “বিশ্ব যদি চলে যায়……একা আমি বসে ৰ’ব….” কি আছিল জানো গোটেই শাৰীটো। চাপৰিলে মেঘ নেৰায়। কি যে এটা মান্ধাতা আপ্ত বাক্য।\nএইটো আকৌ এটা পুৰণি তথ্য। হ’লেও এতিয়াও নতুন। মানে আমাৰ ইয়াত এনেকৈয়ে চলি আছে। পুতেকে ফে’ল কৰিলে। বাপেকে সুধিছে- কিহতনো ফেল কৰিলি? সি কৈছে- চবতে পাচ কৰিছিলোঁলো। মাত্ৰ এগ্ৰিগেটত ফেল কৰিলোঁ। বাপেকে কৈছে-ইচ ইচ। সেইটোনো ভালকৈ নপঢ়িলি কেলৈ? এইজন পঢ়াশুনা নজনা মানুহ। জনাৰো তথৈবচ। মোৰ সন্দেহ আছে কেইজন ইংৰাজী ফৰফৰাই থকা অভিভাৱকে পুতেক জীয়েকৰ পাঠ্যক্ৰমৰ কিবা হদিচ্ পায়। তৰ্ক ই পাৰে, লৰেন্সৰ “মহ” কবিতাটো আচলতে ৰোমাণ্টিক হয়নে নহয়। দেহ বিচাৰৰ গীতবোৰ মেটাফিজিকেল হ’ব পাৰে নে নোৱাৰে। ঘৰতে এইবোৰ লৈ তৰ্ক এখন চলি থাকিলে অপূৰ্ব পৰিবেশ নিৰ্মাণ হয়। শাৰীৰ দাম, লিপষ্টিকৰ নাম আৰু হ’ব- জোঁৱাইৰ কামৰ কথাকে পাতি থকা ঘৰত সৰস্বতী প্ৰৱেশ নকৰে। আমাৰ বাবেতো চাৰ্টিফিকেট মানে চাকৰিৰ পাৰপত্ৰ।\nএতিয়া এটা পুণ্য দাসৰ গল্প। সেইযে বিখ্যাত অভিনেতা। দ’লমুখত “বিশ্বকোষ” পাতি “ৰন্ধন প্ৰণালী” পৰ্য্যন্ত কিতাপ বেচে। মনটো বিশ্বমুখী। কিন্তু হ’লে কি হ’ব। পইছা আহে আখলমুখিতাৰ ফালৰ পৰাহে। কি কৰা যাব পাৰে। নৰেন্দ্ৰ আহোম দোকানলৈ আহিলে চকী এখন আগবঢ়াই দিবই লাগে। গধুৰ আৰু পুৰণি মক্কেল। পঢ়েনে সজাই সেইটো তেওঁৰ নিজৰ কথা। দাসৰ কথা হ’ল মানুহজনে কিতাপ কিনে। তেওঁ আহিলেই দাসৰ মনত খেলায় আহোম এটা উপাধি কেনেকৈ হ’ব পাৰে। কেতিয়াও সোধা নাই। আচলতে আলেঙে আলেঙে কিছুমান কথা ভবাত এটা আমেজ আছে। ভেদ ভাগিলে মজা নেথাকে। সেইবাৰ পুতেকক লৈ আহিছে। ল’ৰাই চিলেবাচত থকা বিভিন্ন ৰেফাৰেন্সৰ কিতাপবোৰ বিচাৰিছে। এইবোৰ আচলতে কেৱল দেখুৱাবলৈ দিয়া নাম। কোনেও নপঢ়ে। নপঢ়াকৈয়ে বি.এ.-এম.এ. হয়। বিশ্বকোষত মাত্ৰ এখন আছিল। বিলাতী লিখক। দাম আঢ়ৈশ। নৰেন্দ্ৰ আহোমে দামটো দিলে। দাসৰ গা চেবাইছিল। কিন্তু মুখেৰে একো নক’লে। ব্যৱসায়ত মানুহৰ মুখলৈ চালে কাম নচলে।\nকেইদিনমানৰ পিচত পুত্ৰ আহোম আহি ওলালহি। চুচুক-চামাক। চকুমুখত সৰলতা, গোপনীয়তা দাসৰ শেণচকুতো ধৰা পৰা নাই। -দাদা, এটা কথা হ’ল। কি? এই কিতাপখন লাইব্ৰেৰীত পাইছোঁ। ঘূৰাই লয় যদি। পিছত আন কিতাপ কিনিম। খেলাখন দাসৰ চিনাকি। খন্তেক পুত্ৰ আহোমৰ মুখলৈ চাই ৰ’ল। তাৰ পিচত ক’লে- দিব পাৰা। টকাটো পিছে মই দেউতাৰাকহে দিম। মেহেঙা-মেহেঙকৈ সেই যি গ’ল আৰু নাহিল। পুতেকো বাপেকো। পিতৃৰ জেপৰ পইছা পুত্ৰই ক’ত খৰচ কৰে পিতৃয়ে গম নেপালে বা পাবলৈ যত্ন নকৰিলে বহুতো অথন্তৰ ঘটে। মানুহ ধনী হোৱাত আপত্তি নাই। কিন্তু পুত্ৰধন কন্যাৰত্ন সকলো ধনতকৈ দামী।\nএইবোৰ কথা, এনেধৰণৰ বহুতো কথাৰে প্ৰবন্ধ দীঘলীয়া কৰিব পাৰি। মুঠ কথা হ’ল অনীতি, অসত্য, স্বাৰ্থান্ধতা আদি এশ এটা সভ্য মানুহৰ পৰিপন্থী কথাৰে আমাৰ জাতিটো এনেদৰে আচ্ছন্ন হৈ পৰিছে যে আমি কাৰোবাৰ অভিভাৱক হোৱাৰ অধিকাৰ প্ৰায় হেৰুৱাই পেলাইছোঁ। এই অৱস্থাটোৰ পৰিৱৰ্তন হ’ব লাগে। অন্যথা দেশৰ শৈক্ষিক দিশটো এনে এক গভীৰ পঙ্কত নিমজ্জিত হ’ব যে তাৰ পৰা উদ্ধাৰ পোৱা অসম্ভৱ হ’ব। এটা অশিক্ষিত বা কু-শিক্ষিত জাতিৰ জাতি হিচাপে জীয়াই থকাৰ অধিকাৰ নেথাকে।\n← শ্ৰীমন্ত শংকৰদেৱৰ “কীৰ্ত্তনঘোষা”ৰ মাজেৰে প্ৰকাশিত মানৱতাবাদৰ জিলিঙনি (ড° দীপশিখা মহন্ত বৰতামুলী)\nসম্পাদকীয় -(ভাস্কৰজ্যোতি দাস) →\nNovember 15, 2011 August 5, 2021 0\nনাৰী তুমি অৰ্ধ আকাশ (নিবেদিতা হাজৰিকা)\nঅসমত নাৰীশিক্ষাৰ ইতিহাস, বৰ্তমান, স্মৃতি-বিস্মৃতি আৰু কিছুমান খেয়ালী অনুভৱ (পংকজ বৰা)\nআজিৰ অভিভাৱকসকলে এই লেখাটো পঢ়া উচিত আৰু সামাজিক স্বাৰ্থতে নিজৰ সন্তানক মানুহ কৰা উচিত৷ কাৰণ এখন শিক্ষিত ঘৰেহে এজন সুষ্ঠ মানুহৰ জন্ম দিব পাৰিব আৰু এজন সুষ্ঠ মানুহৰ পৰাহে সামগ্ৰিক অৰ্থত সমাজখন বৰ্তি থাকিব৷\nভাল লাগিল ।প্ৰতিজন অভিভাবকে উক্ত কথাখিনি পঢ়া বা জনা উচিত ।


জীৱনৰ ভগ্নাংশ-১ (মৃণালজ্যোতি গোস্বামী) - সাহিত্য ডট অৰ্গ\nজীৱনৰ ভগ্নাংশ-১ (মৃণালজ্যোতি গোস্বামী)\nAugust 15, 2011 March 10, 20210Comments\nজীৱনৰ ভগ্নাংশ -১\nকোঠালিটোৰ দুৱাৰখন খুলিয়েই চকুত পৰিল বেৰত থকা এখন পেইণ্টিং, শান্ত-সমাহিত ৰূপত থকা অমিতাভ৷ লেপটপ খুলি দুজন ডেকা ব্যস্ত জালপঞ্জী পঢ়াত৷ গান এটা বাজি আছে— অ’ মাই শ্লিপিং চাইল্ড, দ্যা ৱল্ড চ’ ৱাইল্ড…\nকোঠাটোত থকা টেবুলখন আগুৰি আৰু কেইজনমান ডেকা, সকলো মৌন, কিবা যেন ভাবত বিভোৰ৷ ‘লাইফ এণ্ড আনৰিয়েল ইনচেপাৰেবল, ইফ ইউ বিগিন উইথ লাইফ— ইউ ফাইণ্ড আনৰিয়েলিটি বিহাইণ্ড ইট এণ্ড ভাইচ-ভাৰ্চ’৷ এজনে হঠাৎ কৈ উঠিল৷\nএইবাৰ জালুকবাৰীত সোণাৰু বেছিকৈ ফুলিছে৷ চেমিষ্টাৰ হৈ গ’ল বাবে নেকি? আনজনে ক’লে৷\n‘সময় নাই কাৰো৷ ভীষণ ব্যস্ত লাইফ৷ তাতে প্ৰায় সকলোৰে হাতে হাতে ইণ্টাৰনেট৷ কোনে ফুল চাই কবিতা লিখিব৷ চাইবাৰ ৱল্ডত ব্যস্ত৷’ মই কলোঁ৷\nএজনে লেপটপৰ পৰা মূৰ তুলি ক’লে— বান্দৰ, বান্দৰ; ডাৰউইনৰ বিৱৰ্তন সূত্ৰৰ ৰিভাৰ্চ৷\nকোঠালিটোৰ আলমাৰিটোৰ চুকত থকা মুখাটোৱে সন্তৰ্পনে ওলাই আহি বহি ল’লে মাজৰ টেবুলখনত৷ কাঁহ এটা মাৰি সকলোৰে দৃষ্টি আকৰ্ষণ কৰি মুখত মিচিকিয়া হাঁহিৰে আৰম্ভ কৰিলে— নহ’বই বা কিয়? দেখা নাই গোলোকীকৰণৰ যুগ৷ ‘দৌৰাদৌৰী জীৱন সলনি কৰাৰ চুক্তি৷’ মোৰ চকুত চকু থৈ চা…\nচকুৰ ভিতৰত আন এটা চকু… …নে আন এখন পৃথিৱী৷ দৌৰাদৌৰী… …তাতো একেই! হঠাৎ চকুত পৰিল কিতাপৰ চুক এটাত পিতাই৷ মোক দেখি তেওঁৰ চকু তিৰ্‌বিৰাই উঠিল৷ কেঁকনি এটা মাৰি ক’লে—\n—উঁয়ে খোৱা সাঁচিপাতৰ বুকুত মোক আৰু কিমান সামৰি ৰাখিবি? শুবও নোৱাৰোঁ৷ তাতে সকলোতে দেখোন মিছা প্ৰতিশ্ৰুতি, উপেক্ষিত কৰি ৰাখে…\n—পিতাই, মোৰ পিঠিখন চা…\n— কি হ’ল? এইবোৰ যে ঘাঁ৷ চাওঁ মলম …\n— নাই নাই পিতাই৷ লাভ নাই৷ দৌৰিছোঁ, কেৱল দৌৰিছোঁ৷ তহঁতৰ কথাবোৰ এতিয়া কিতাপৰ পাতত, তাকো উঁয়ে খাইছে৷ আজি কালি এখন নতুন চাৰ্টফিকেট৷ ৰিজাৰ্ভ ফৰ… … নিজৰেই অৱস্থা নাই৷ তোক কি চাম৷ বাই পিতাই৷ সময় নাই… … দৌৰিব লাগে…\nদৌৰিবলৈ আৰম্ভ কৰিলোঁ৷ চকুৰ ভিৰতলৈ আৰু সোমাই গ’লোঁ৷ ব্ৰহ্মপুত্ৰৰ চাপৰিত বালি উৰিছে৷ ফাগুন মাহ…\nজীৱনৰ ভগ্নাংশ -২\nসেই যে দৌৰিবলৈ আৰম্ভ কৰিছিলোঁ, আজিও দৌৰি আছোঁ৷ ফাগুন মাহ…\nপ্ৰফুল্লই ক’লে— বিশ্বাসেৰে লেনদেন কৰা বৈশ্যদাই বোলে হিচাপৰ খাটা খুলিব৷ সিদিনা পেপাৰত লিখিছিলোঁ তেওঁৰ কথা — পঢ়িলিনে?\n—লাভ নাই বুজিছ৷ ঘাঁ টুকুৰা কেনে আছে … …চাওঁ… …দৌৰ৷ দেখা নাই আমাৰ লগৰ মনহঁত কিমান আগবাঢ়ি গ’ল৷ দৌৰ… …\nমুছলিম আলি আগবাঢ়ি আহিল—\n—ঐ ল’ৰা টকা এটা দে না…\n– গান এটাকে গা …\n— কুলীয়ে পু পু পু…\nকুলীয়ে পু পু পু…\n—এইটো নহয়, সিটো…\n— জাহানাৰাই ভৰতক বিছাৰি, বিছাৰি\nহোষ্টেলে হোষ্টেলে ঘূৰি ফুৰিছে…হায় আল্লা হাই..য\nহঠাৎ মনত পৰিল— মুছলিম কাই তই বোলে ঢুকাইছিলি?\n— ঢুকালো হয়৷ কিন্তু তহঁতৰ দৌৰ চাবলৈকে মাজে মাজে আহোঁ, কি কৰি আছ তই, দৌৰ নহ’লে পিছ পৰি যাবি… …ঘাঁ টুকুৰা বাঢ়িছেনে… …হঠাৎ মুছলিম কাই দৌৰিবলৈ আৰম্ভ কৰে…\nচকুৰ আগেদি চাৎকৈ পাৰ হৈ গ’ল৷ কোন? হিয়া নেকি? জলফাই বৰণৰ হেপাঁহ এটাই উক্‌মুকাই উঠিব ধৰিছিল৷ দৌৰিলোঁ… …আলি কেঁকুৰীটোৰ সিপাৰে… …তাই নাই৷ সিদিনা জালুকবাৰীত গৌতমৰ সৈতে দেখিছিলোঁ তাইক৷ চকোৱাটোৱে বিনাইছে… …এসাজ ধোঁৱা বৰণৰ পোচাক পিন্ধি মই মোৰেই প্ৰতিপক্ষ হৈছোঁ… …যুঁজ কৰিছোঁ৷ জাতীয় নায়ক… …বানপানী… …নদীবান্ধ বন্ধ হ’ব লাগে… …অসম সাহিত্য সভাই অসমীয়া লিপিক বিকৃত কৰিছে… …লাষ্ট গেটৰ ধৰ্ণা দিবলৈ আহি মৰা মানুহ কেইটাৰ সুবিচাৰ লাগে… …হাঃ হাঃ হাঃ… চাকৰি খুলিব, টেট পৰীক্ষা… …‘ফুল ফুটক নাইবা ফুটক/বৃষ্টি নামক নাইবা নামক/ঝর উঠোক নাইবা উঠোক/আজ বসন্ত’…হাঃ হাঃ হাঃ… …ধুৰ… …পুনৰ পিঠিখনৰ কথা মনত পৰিল৷ লাহে লাহে বাঢ়িছে, গেলিছে৷ শামুক এটাৰ দৰে নিজৰ খোলাৰ ভিতৰতে নিজৰ পৃথিৱীখন গঢ়িছোঁ নেকি?… …গোন্ধাইছেও৷ সুগন্ধ নে দুৰ্গন্ধ!…\nৰীতিয়ে চিঞৰি উঠিল— ৰজাই হুকুম দিছে/এদিম চেদিম বাই/কি হুকুম দিছে/ এদিম চেদিম বাই/বান্ধ বনাবৰ বাবে/ এদিম চেদিম বাই/ জনগনক ধৰি আনাহে… …নাই নাই নোৱাৰোঁ আৰু৷ কি বা হৈছে… …পুৰণি গীতবাৰ ভাঁহি আহে বেলেগ ধৰণে… …দৌৰিব ধৰোঁতেই কাণত পৰিল তাইৰ উত্তেজিত কণ্ঠ আজিকালি দৰা-কইনা খেলিব নোৱাৰোঁ কিয়?… … নাই মোৰ ওচৰত তাৰ উত্তৰ নাই… …আগপিছ নুগুনি পুনৰ নতুন উদ্যমেৰে দৌৰিবলৈ আৰম্ভ কৰিলোঁ…\nজীৱনৰ ভগ্নাংশ -৩\nবহুদিনেই হ’ল মৃণালৰ খবৰ নাই৷ বাটৰ নাটকো হোৱা নাই৷ সিদিনা কৈছিল ‘নতুন নাটক এখন প্লেন কৰি আছোঁ, তিনজন আৰ্টিষ্ট লাগে, ছবি আঁকিব পাৰিব লাগিব প্ৰত্যকেই, ডালিৰ পেইন্টং এখন লৈ কৰিম বুলি ভাবিছোঁ ’৷ তাৰ পাছত গুম৷ একো খৱৰ নাই৷ নাটক পাগল৷ নাটক কৰি জীৱন কটাব! গম পোৱা নাই!… …সি পাৰে মানে দৌৰিছে৷ দীপ্তকো দেখা নাই৷ ক’ৰ্টত প্ৰেকটিছ কৰে, ভীষণ ব্যস্ত৷ দৌৰিছে… …পৱিত্ৰকো পাইছিলোঁ, এইবাৰ শাৰীৰিকভাৱে প্ৰত্যাহ্বান যুক্ত মানুহ এদলক লৈ নাটক কৰি আছে৷ সিওঁ দৌৰিছে৷ পিঠিৰ ঘাঁ টুকুৰা… …অপেছাদাৰী নাট্য আন্দোলনৰ প্ৰয়োজন আছে— কিন্তু তাৰ সুঁতিত বা কিমান পানী!..\nম’বাইলত আউট গয়িং নাই৷ সোমাই পৰিলোঁ পি. চি অ. এটাত৷ ০৯৮৬৮৭০২১৩৪… …বিজি… ….ধেৎ এইটো কিবা লাইফ হ’ল নেকি? য’তেই হাত দিও তাতেই শূন্যতা৷ ওলাই আহিলোঁ৷ পৰা হ’লেতো জ্বলাই দিলোঁহেতেন গোটেই পৃথিৱীখন৷ যুঁজ কৰিছোঁ৷ মাজে মাজে বৰ ভাগৰ লাগে,— আৰু ভয়; কি ভীষণ ভয়৷… …ধোঁৱা উৰিছে… লাষ্ট গেট… …কাৰ্বি আংলং… …নৰৱে… …নে মোৰ গাত? তেজ… …পুঁজ… …গৰ্ভৱতী মহিলাক ধৰ্ষণ, লাইন পাতি কেইবাজনকো গুলীয়াই হত্যা, বম ব্লাষ্ট… ….স্বাভাৱিক কথা!… …মনোৰমা! শৰ্মীলা নে চিত্তৰঞ্জন?… …লাভ নাই… …দৌৰিব লাগে৷\nমেঘালীত চাহ একাপ আৰু গজা এটা লৈ বহি আছিলোঁ৷ পেপাৰত হট নিউজ ‘আধাৰশিলা’ আৰু ‘সাহিত্য ডট অৰ্গ’ উদ্ধোধন হ’ল কালি৷ অসমীয়া ইউনিক’ডৰ কৰ্মশালা৷ ভাল খৱৰ৷ বহু দিনৰ মূৰত৷ মনতো ভাল লাগি গ’ল৷ ৰীতা বাইদেৱে ‘পোহৰ দিয়া গছ’ৰ কথা লিখিছে৷ নতুন যুগত নতুন পোহৰৰ বাবে লোৱা উদ্যোগ— ই-জোনাকী যুগ… …পিছে আমাৰ অসমীয়া সাহিত্যৰ কাণ্ডাৰীসকলৰ ল’ৰা-ছোৱালী এতিয়া ইংৰাজী মাধ্যমত৷ অসমীয়া ক’লে নিজকে আউটডেটেত বুলি ভাবে৷ কি যে হ’ব, পংকজে ঠিকেই লিখিছে… “হিংলিছমীয়া”৷ কি বা হয়… …সকলোৱেটো দৌৰতে ব্যস্ত৷ কথা বোৰ মনৰ মাজত পাগুলি থাকোতেই ৰাজ আহি কাষৰ চকিখন অধিকাৰ কৰিলেহি৷ ইংলেণ্ড আৰু ভাৰতৰ টেষ্ট চিৰিজৰ প্ৰথমখন খেলৰ কথা৷… …হঠাৎ কৈ উঠিল\n—সাহিত্য-স্ংস্কৃতিৰ গ্ৰাফডাল উঠিছে নে নামিছে? বিশ্ববিদ্যালৰ ডিগ্ৰী লৈ কি কৰিছ? চাকৰি পাইছ?\nমোৰো মনত পৰিল দৌৰৰ কথা৷ একো নকৈ তাৰ চোলাটো দাঙি পিঠিখন চাই কলোঁ—\n—এম. এন. চি. … …এয়া চা ‘তোৰে মোৰে একে জাত… …’ সি কিবা কোৱাৰ আগতে ওলাই আহিলোঁ… …\nসিদিনা অজয়ক পাইছিলোঁ, ইণ্টাৰভিউ এটাত৷ সিয়ো দেখুৱালে তাৰ পিঠিৰ ঘাঁ লাহে লাহে বিয়পিছে ভৰিলৈ… …‘এসময়ৰ জালুকবাৰীৰ উদ্যম ঘোঁৰাজাকৰ একে অৱস্থা৷ কেৱল দৌৰিছে… …দিশপুৰ… …ডি. পি. আই… …এম. এন. চি… …বাই মোৰ সময় নাই৷ কোনোবাই পিছ পেলাই যাব পাৰে৷ দৌৰ তয়ো৷’\nহঠাৎ সম্বিত ঘূৰাই পালোঁ৷ মোক পিছ পেলাই দেখোন বহুতে আগবাঢ়ি গৈছে৷ ৰ’বলৈ সময় নাই৷ দৌৰিব লাগে৷ আগ পিছ নুগুনি পুনৰ দৌৰিবলৈ আৰম্ভ কৰিলোঁ… ….\nজীৱনৰ ভগ্নাংশ — ৪\nমাজে মাজে জালপঞ্জীত সোমাই কোনে কিমান দৌৰিছে তাৰে খৱৰ লওঁ৷ ময়ো ব্যস্ত হওঁ এখন চাইবাৰ জগতৰ দৌৰত৷ ইয়াতো বৰ ভয়… …কোনোবাই গুৰুজনাৰ নামত বেপাৰ কৰে, কোনোৱে কাৰোবাৰ নামত মিছা একাউণ্ট খুলি কাৰোবাক অপমান কৰে…হাঃ হাঃ হাঃ… …কি যে বৈচিত্ৰ্য… …সিদিনা চৈতন্যই সুধিছিল ‘আপুনি আৰু কিমান দৌৰেহে, ভাল এথলিট হ’ব পাৰিলেহেতেঁন… … আমিও পিছে দৌৰিয়েই আছোঁ, পিছে সদায় শেষতহে পাওঁগৈ৷’… …এৰা কেতিয়াৰ পৰা বাৰু মই আৰম্ভ কৰিছিলোঁ দৌৰিবলৈ… …খেৰকটিয়া নৈত চিলনী সাঁতোৰ মেলা দিনৰে পৰা নে… …পথাৰৰ মাজত শামুকে শামুকে যুঁজোৱাৰ দিনৰে পৰা… …নে বেত গুটিৰ কেহাৰে মুখ বিকটোৱাৰ দিনৰে পৰা… …একো মনত নাই মোৰ৷ কেৱল মনত আছে আমাৰ চুবুৰীটোৰ জেষ্ঠ সমসাময়িককেইজন স্কুললৈ যাবলৈ লোৱাৰে পৰা মোৰ থুন্‌থুননিত থাকিব নোৱাৰি মোকো দেউতাই স্কুললৈ পঠিয়াবলৈ ল’লে৷ ক’ব নোৱৰাকৈয়ে সোমাই পৰিছিলোঁ নেকি তেতিয়াৰে পৰা এই দৌৰৰ দৌৰত… …\nবৰ্ণমালাখন শিকাৰ পাছতেই আৰম্ভ কৰিছিলোঁ অংকৰ আৰ্যা৷ তেতিয়াই চিনাকী হ’লো শূন্যৰ সৈতে… …অ’ সিদিনা ভাস্কৰে প্ৰীতিমাক সুধিছিল চাৰ্কোলৰ বাৰু এংগল আছেনে? তাই ব্যস্ত হৈছিল চাৰ্কোল আঁকি তাৰ এংগল বিছৰাত৷ তাই টানে এদাল আঁচ, ভাস্কৰে দুডাল… …ক্ৰমাত চক্ৰবৃদ্ধি হাৰত বাঢ়ে এংগল… …হাঃ হাঃ হাঃ… …দৌৰৰ দৌৰ… …দৌৰিছো নেকি বাৰু আমিও বৃত্তৰ পৰিধিত তাৰে এংগল বিছাৰি… …চাৰ্কোল মানে শূন্য… …শূন্য মানে এক বৃত্ত… …জীৱনত এই শূন্যৰ পৰিমাণ কিমান, হাঃ হাঃ হাঃ… …মনৰ মাজত শূন্য ঠাই, Empty Space… …তাতেই বোলে আমি বিচৰণ কৰোঁ… …আকৌ বৃত্ত মানে চাৰ্কোল… …পৰীক্ষাৰ বহীত শূন্যটোৰ কিমান মহিমা… …সংখ্যাৰ আগত আৰু সংখ্যাৰ পিছত… আৰু যদি পুৰণ কৰা হয়, তেন্তে…হাঃ হাঃ হাঃ… …এক নিৰ্ধাৰিত সংখ্যাই ঠিক কৰি পেলাব জীৱনৰ দৌৰৰ গতি… …সোঁফালে, বাওঁফালে, তললৈ, ওপৰলৈ নে… …কি যে মহিমা এই বৃত্তটোৰ… …মাজে মাজে মনলৈ আহে ‘সূৰ্যমুখী ফুল’ৰ ছবিখনৰ কথা… কোনে আঁকিছিল বাৰু… …মা-দেউতালৈ মনত পৰে, তেখেতসকলে যে হেচোঁক্ মাৰিছিল— চা, ৰাজাই ইমান নম্বৰ পাইছে, তয়ো পাব লাগিব… …দৌৰ দৌৰ… …পৰিয়াল-পৰিজনে কয়— তই পাৰিবি, তোৰ ওপৰত আমাৰ বিশ্বাস আছে, দৌৰ, দৌৰ… …উৱাদিহ নাপাই দৌৰিছোঁ, কেৱল দৌৰি আছোঁ…\nজীৱনৰ ভগ্নাংশ -৫\nদৌৰৰ ধাম খুমীয়াত পাহৰি পেলাইছোঁ মোৰ নাম৷ কি বা আছিল! কাণত পৰিল— বানপানী… …দৌৰ, দৌৰ… …আমেৰিকান কোম্পানী… …কল চেণ্টাৰ… …শ্বপিং মল… …ইজি মানি… …পটাত পিহিছে… …দৌৰ দৌৰ, ভাবি থাকি একো লাভ নাই… …পুলিচৰ ডিপাৰ্টমেণ্টত কোটি কোটি টকাৰ খেলিমেলি… …নিৰিহক উগ্ৰপন্থী সজাই গুলীয়াই হত্যা… …আটাইতকৈ ডাঙৰ কথা আমেৰিকান ষ্টক এক্সচেঞ্জত জুই লাগিছে… …কি বা হয়৷ ভাবিটো একো লাভ নাই৷ আমি দৌৰিবহে লাগে মাথোঁ…\nজাপ মাৰি উঠিলোঁ ৬ নম্বৰ চিটি বাছত… …পাণবজাৰৰ পানীটেংকীৰ কাষৰ ফুটপাথত এজনী সদ্যোগাভৰুক গা-ধুৱাই আছে এগৰাকী আলৰ বুঢ়ীয়ে, দুয়োৰে শতচীৰ্ন্ন পোচাক৷ তাইৰ চকুত মোৰ চকু… …সোমাই গ’লো গভীৰৰ পৰা গভীৰলৈ… …সংকোচিত হৈ পৰিল তাই৷ লাজত নে ভয়ত? ভয়েই নেকি! এই ভয় মোৰ সৈতে একেনে?…\nফুটপাথত বিমান দা৷ বিদেশলৈ যোৱাৰ স্কলাৰচিপটো গ্ৰাণ্ট হ’ল৷ তাতে প’ষ্ট হৈ যাব বোলে৷ কিৰিলি মাৰি উঠিলোঁ… …ৰিচাৰ্চ স্কলাৰ, চৰ্টলি আৰ. এচ. … …ৰয়েল ষ্টেগো হ’ব পাৰে৷ চাৰ্টটো ডাঙি পিঠিখন চালোঁ— ঘাঁবোৰ গেলিছে৷ মই ক’লো— দৌৰো, সময় নাই একেবাৰে৷ তেওঁকো গতা মাৰি কলোঁ দৌৰক নহ’লে কোনোবাই পিছ পেলাই আগবাঢ়িব…\nহৰিয়ে থাপ মাৰি ক’লে— কিবাকিবি বহুত বাঢ়িছে কমিছে/ মানুহ, মানুহ বিশেষ নিৰ্বিশেষ… …ধৰ্মৰ দুটা দিশ— এটা ৰিলিজিয়াচ আনটো কালচাৰেল… …চাৰিও ফালে বেয়া খৱৰ!… …ভূপেন দা আৰু মামনি বাইদেও সোনকালে ভাল হৈ উঠক… …আৰু কিবা বেয়া খৱৰ৷ কোনবোৰ বেয়া খৱৰ…..টায়াৰেৰে শ সৎকাৰ(!)কৰা, আঠ বছৰীয়া ছোৱালীৰ ধৰ্ষণ নে সূৰ্য উদয় হোৱাটো৷ নীৎসেতো কৈছেই— ‘‘ঈশ্বৰৰ মৃত্যু হ’ল’’৷ সঁচাকৈয়ে নেকি? তেওঁৰ কবৰো খাণ্ডি চালোঁ… …একেই ঘাঁ… …ক’লে— কি কৰি আছ, দৌৰ নহ’লে হেৰাই যাবি… …দৌৰিবলৈ আৰম্ভ কৰিলোঁ পুনৰ নতুন উদ্যমেৰে৷ কাণৰ কাষত পুৰণি সুৰ এটাই গুমগুমাই উঠিল… …আহিব এদিন, বাজিব ভঙা বীণ… …\nজীৱনৰ ভগ্নাংশ — ৬\n← অসমীয়া কোন ? (দেৱব্ৰত গগৈ)\nৰোগ মানে কি? (উদ্দীপ তালুকদাৰ) →


নাজিৰাত আৰক্ষী পৰ্যবেক্ষকৰ বৈঠক অনুষ্ঠিত - NE FOCUS\nনাজিৰাত আৰক্ষী পৰ্যবেক্ষকৰ বৈঠক অনুষ্ঠিত\n১০৪ নং নাজিৰা বিধানসভা সমষ্টিত আগন্তুক বিধানসভা নিৰ্বাচন পৰ্যবেক্ষন কৰিবলৈ আৰক্ষী পৰ্যবেক্ষক আই. পি. এছ ১৯৯৮ বৰ্ষৰ ইউ পি কেদাৰৰ সুভেদ্ৰ কুমাৰ ভগত ইতিমধ্যে শিৱসাগৰত উপস্থিত হয়। আজি পুৱাৰ ভাগত তেওঁ নাজিৰা জিলা নিৰ্বাচনী বিষয়া লক্ষিমী দত্ত, নাজিৰা নিৰ্বাচন জিলাৰ নিৰ্বাচন পৰ্যবেক্ষক ড০ পাৰ্থ সাৰথি মিশ্ৰ (আই এ এছ), শিৱসাগৰ জিলাৰ আৰক্ষী অধীক্ষক অমিতাভ সিনহা আৰু মহ্কুমা আৰক্ষী বিষয়া প্ৰদীপ কোঁৱৰৰ লগত নিৰ্বাচন সম্বন্ধীয় সভাত মিলিত হয়। তেওঁৰ লগত দুজন প্ৰ`টকল বিযয়া ক্ৰমে শিৱসাগৰৰ সহ আৰক্ষী বিষয়া গীতাৰ্থ চৌধুৰী, জিলা ক্ৰীড়া বিষয়া প্ৰতিম বৰুৱাক নিয়োগ কৰা হৈছে। নাজিৰাৰ নিৰ্বাচন সম্বন্ধীয় অভিযোগ সমূহ পোনপতীয়া কৈ তেখেতক ৬০০২৪৬১০২৪ নম্বৰত যোগাযোগ কৰিবলৈ জনোৱা হৈছে। তেওঁ আৰক্ষী তহলদাৰী দল আৰু অন্যান্য নিৰ্বাচনী সুৰক্ষাৰ লগত জড়িত বিষয়সমূহৰ ওপৰত বিশেষভাৱে গুৰুত্ব প্ৰদান কৰি নাজিৰা বিধানসভা সমষ্টিৰ অতি পিচপৰা আৰু ভিতৰুৱা ভোট গ্ৰহন কেন্দ্ৰসমূহৰ কটকটীয়া নিৰাপত্তা প্ৰদান কৰিবলৈ কঠোৰ নিৰ্দেশনা জাৰি কৰিছে। আৰক্ষী পৰ্যৱেক্ষক সুভেদ্ৰ কুমাৰ ভগতে ইতিমধ্যে বহুকেইখন নিৰ্বাচন সম্বন্ধীয় সভাত অংশগ্ৰহণ কৰি চৰাইদেউ, শিৱসাগৰ, সোনাৰি আৰু ডিমৌ থানাসমূহ নিৰীক্ষণ কৰে। লগতে থাওৰা বিধানসভা সমষ্টি আৰু অৰুণাচলৰ সীমামূৰীয়া জিলা লংডিংত উপস্থিত হৈ নিৰ্বাচন সম্বন্ধীয় বিষয়সমূহৰ বুজ লোৱাৰ লগতে বহু কেইটা ভোট গ্ৰহণ কেন্দ্ৰ নিৰীক্ষণ কৰে। তদুপৰি তেওঁ Central Para Military Force ৰ লগত জড়িত বিষয়সমূহ পুনঃ নীৰিক্ষণ কৰে। তেওঁ বিশেষকৈ FST আৰু SST ৰ লগত জড়িত বিষয়ৰ ওপৰত গুৰুত্ব প্ৰদান কৰি আগন্তুক নিৰ্বাচনত কোনো ধৰণৰ দুৰ্নীতি তথা অনিয়ম কাৰ্য্য যাতে সংঘটিত নহয় তাৰ ওপৰত গুৰুত্ব প্ৰদান কৰে।\nদিলিপ শইকীয়া ,নাজিৰা\nPrevPreviousঅসমৰ জাতীয় সংগীত পৰিৱেশন কৰি ছ’চিয়েল মিডিয়াত ভাইৰেল হাফলঙৰ কল্মাওজ’\nNextসদৌ অসম হস্ততাঁত বয়ন সমবায়ৰ প্ৰতিনিধিৰ বিধায়কক সম্বৰ্ধনাNext